

    
    San Bonaventura

    Legenda Maior Sancti Francisci 

    
    
    Prologus.

    Incipit prologus in visam beati Francisci. 

    1 

    1 Apparuit gratia Dei Salvatoris nostri diebus istis 
    novissimis in servo suo Francisco omnibus vere humilibus et sanctae 
    paupertatis amicis, qui superaffluentem in eo Dei misericordiam venerantes, 
    ipsius erudiuntur exemplo, impietatem et saecularia desideria funditus 
    abnegare, Christo conformiter vivere et ad beatam spem (cfr. Tit 2,11-13; 
    Heb 1,2) desiderio indefesso sitire. 

    2 In ipsum namque ut vere pauperculum et contritum, tanta 
    Deus excelsus benignitatis condescensione respexit cfr. Is 66,2;; Iob 
    36,22), quod non solum de mundialis conversationis pulvere suscitavit egenum 
    (cfr. 1Re 2,8), verum etiam evangelicae perfectionis professorem, ducem 
    atque praeconem effectum in lucem dedit (cfr. Is 49,6) credentium, ut 
    testimonium perhibendo de lumine, viam lucis et pacis ad corda fidelium 
    Domino pracpararet (cfr. Ioa 1,7; Luc 1,76.79). 

    3 Hic etenim quasi stella matutina in medio nebulae (cfr. 
    Sir 50,6), claris vitae micans et doctrinae fulgoribus, sedentes in tenebris 
    et umbra mortis (cfr. Luc 1,79) irradiatione praefulgida direxit in lucem,
    

    4 et tamquam arcus refulgens inter nebulas gloriae (cfr. 
    Sir 50,8), signum in se dominici foederis (cfr. Gen 9,13) repraesentans, 
    pacem et salutem evangelizavit (cfr. Rom 10,15) hominibus, 

    5 exsistens et ipse Angelus verae pacis (cfr. Is 33,7), 
    secundum imitatoriam quoque similitudinem Praecursoris destinatus a Deo, ut 
    viam parans in deserto (c Mar 1,3; Luc 3,4) altissimae paupertatis, tam 
    exemplo quam verbo poenitentiam praedicaret (cfr. Is 40,3; Luc 24,47). 

    6 Primum supernae gratiae praeventus donis, dehinc 
    virtutis invictae adauctus meritis, prophetali quoque repletus spiritu (cfr. 
    Luc 1,67) nec non et angelico deputatus officio incendioque seraphico totus 
    ignitus et ut vir hierarchicus curru igneo (cfr. 4Re 2,11) sursum vectus, 
    sicut ex ipsius vitae decursu luculenter apparet, rationabiliter comprobatur 
    venisse in spiritu et virtute Eliae (cfr. Luc 1,17). 

    7 Ideoque alterius amici Sponsi (cfr. Ioa 3,29), Apostoli 
    et Evangelistae Ioannis vaticinatione veridica sub similitudine Angeli 
    ascendentís ab ortu solis signumque Dei vivi habentis adstruitur non 
    immerito designatus. 

    8 Sub apertione namque sexti sigilli vidi, ait Ioannes in 
    Apocalypsi, alterum Angelum ascendentem ab ortu solis, habentem signum Dei 
    vivi (cfr. Apoc 6,12; 7,2). 

    
    2 

    
    1 Hunc Dei nuntium amabilem Christo, imitabilem nobis et 
    admirabilem mundo servum Dei fuisse Franciscum, indubitabili fide colligimus, 
    si culmen in eo eximiae sanctitatis advertimus, qua, inter homines vivens, 
    imitator fuit puritatis angelicae, qua et positus est perfectis Christi 
    sectatoribus exemplum. 

    2 Ad quod quidem fideliter sentiendum et pie, non solum 
    inducit officium quod habuit, vocandi ad fletum et planctum, calvitium et 
    cingulum sacci signandique Thau super frontes virorum gementium et dolentium 
    (cfr. Is 22,12; Ez 9,4) signo poenitentialis crucis et habitus cruci 
    conformis; 

    3 verum etiam irrefragabili veritatis testificatione 
    confirmat signaculum similitudinis (cfr. Ez 28,12) Dei viventis, Christi 
    videlicet crucifixi (cfr. 1Cor 2,2), 

    4 quod in corpore ipsius fuit impressum, non per naturae 
    virtutem vel ingenium artis, sed potius per admirandam potentiam Spiritus 
    Dei vivi (cfr. 2Cor 3,3). 

    
    3 

    
    1 Ad huius tam venerabilis viri vitam omni imitatione 
    dignissimam describendam indignum et insufficientem me sentiens, id 
    nullatenus attentassem, nisi me fratrum fervens incitasset affectus, 

    2 generalis quoque Capituli concors induxisset instantia, 
    et ea quam ad sanctum patrem habere teneor devotio compulisset, 

    3 utpote qui per ipsius invocationem et merita in puerili 
    aetate, sicut recenti memoria teneo, a mortis faucibus erutus, si praeconia 
    laudis eius tacuero, timeo sceleris argui ut ingratus. 

    4 Et haec penes me causa praecipua hunc assumendi laborem, 
    ut ego, qui vitam corporis et animae a Deo mihi conservatam recognosco per 
    ipsum et virtutem eius in me ipso expertus agnovi, 

    5 vitae illius virtutes, actus et verba quasi fragmenta 
    quaedam, partim neglecta partimque dispersa, quamquam plene non possem, 
    utcumque colligerem, ne, morientibus his qui cum famulo Dei convixerant, 
    deperirent (cfr. Ioa 6,12). 

    
    4 

    
    1 Ut igitur vitae ipsius veritas ad posteros 
    transmittenda certius mihi constaret et clarius, adiens locum originis, 
    conversationis et transitus viri sancti, cum familiaribus eius adhuc 
    superviventibus collationem de his habui diligentem, 

    2 et maxime cum quibusdam, qui sanctitatis eius et 
    conscii fuerunt et sectatores praecipui, quibus propter agnitam veritatem 
    probatamque virtutem fides est indubitabilis adhibenda. 

    3 In descriptione autem eorum quae per servum suum Deus 
    dignanter effecit, curiosum stili ornatum negligendum esse putavi, cum 
    legentis devotio plus simplici sermone quam phalerato proficiat. 

    4 Nec semper historiam secundum ordinem temporis texui, 
    propter confusionem vitandam, sed potius ordinem servare studui magis aptae 
    iuncturae, secundum quod eodem peracta tempore diversis materiis, vel 
    diversis patrata temporibus eidem materiae congruere videbantur. 

    
    5 

    
    1 Initium autem vitae ipsius, progressus et consummatio 
    quindecim dístincta capitulis describuntur inferius adnotatis: 

    Agitur enim primo de conversatione ipsius in habitu 
    saeculari. 

    2 Secundo, de perfecta conversione eius ad Deum et de 
    reparatione trium ecclesiarium. 

    3 Tertio, de institutione religionis et approbatione 
    regulae. 

    4 Quarto, de profectu Ordinis sub manu ipsius et 
    confirmatione regulae prius approbatae. 

    5 Quinto, de austeritate vitae, et quomodo creaturae 
    praebebant ei solatium. 

    6 Sexto, de humilitate et obedientia et de 
    condescensionibus divinis sibi factis ad nutum. 

    7 Septimo, de amore paupertatis et mira suppletione 
    defectoum. 

    8 Octavo, de pietatis affectu, et quomodo ratione 
    carentia affici videbantur ad ipsum. 

    9 Nono, de fervore caritatis et desiderio martyrii. 

    10 Decimo, de studio et virtute orationis. 

    11 Undecimo, de intelligentia Scripturarum et spiritu 
    prophetiae (cfr. Apoc 19,10). 

    12 Duodecimo, de efficacia praedicandi et gratia 
    sanitatum. 

    13 Tertiodecimo, de stigmatibus sacris. 

    14 Quartodecimo, de patientia ipsius et transitu mortis.
    

    15 Quintodecimo, de canonizatione et translatione ipsius.
    

    16 Postremo de miraculis post transitum eius felicem 
    ostensis aliqua subnectuntur. 

    Explicit prologus. 

    
    Incipit vita beati Francisci. 

    Caput I - De conversatione sancti Francisci in habitu 
    saeculari. 

    
    1 

    
    1 Vir erat in civitate Assisii, Franciscus nomine, cuius 
    memoria in benedictione est (cfr. Iob 1,1; Sir 45,1), pro eo quod Deus ipsum 
    in benedictionibus dulcedinis benigne praeveniens (cfr. Ps 20,4), et de 
    praesentis vitae periculis clementer eripuit et caelestis gratiae donis 
    affluenter implevit. 

    2 Etenim, cum inter vanos fuerit hominum filios (cfr. Ps 
    61,10) iuvenili aetate nutritus in vanis, et post aliqualem litterarum 
    notitiam lucrativis mercationum deputatus negotiis, superno sibi assistente 
    praesidio, nec inter lascivos iuvenes, quamvis effusus ad gaudia, post 
    carnis petulantiam abiit, nec inter cupidos mercatores, quamquam intentus ad 
    lucra, speravit in pecunia et thesauris (cfr. Sir 31,8). 

    3 Inerat namque juvenis Francisci praecordiis divinitus 
    incita quaedam ad pauperes miseratio liberalis, quae secum ab infantia 
    crescens (cfr. Iob 31,18), tanta cor ipsius benignitate repleverat, ut iam 
    Evangelii non surdus auditor, omni proponeret se petenti tribuere (cfr. Luc 
    6,30), maxime si divinum allegaret amorem. 

    4 Cum autem semel negotiationis intentus tumultibus, 
    pauperem quemdam pro amore Dei petentem eleemosynam, praeter morem solitum, 
    vacuum repulisset, statim ad cor reversus, cucurrit post ipsum, et 
    eleemosyna illi clementer impensa, promisit Domino Deo, quod numquam ex tunc, 
    dum adesset possibilitas, petentibus pro amore Domini se negaret; 

    5 quod usque ad mortem indefessa pietate observans, 
    copiosa in Deum dilectionis et gratiae incrementa promeruit. 

    6 Aiebat enim post, cum iam perfecte Christum induerat (cfr. 
    Gal 3,27), quod etiam exsistens in habitu saeculari, vocem divini 
    expressivam amoris audire vix umquam sine cordis immutatione valebat. 

    7 Porro mansuetudinis lenitas cum elegantia morum, 
    patientia et tractabilitas supra humanum modum, munificentiae largitas ultra 
    suppetentiam facultatum, quibus bonae indolis adolescens certis florere 
    conspiciebatur indiciis, 

    8 quaedam videbantur esse praeludia, quod copiosior super 
    eum foret in posterum divinae benedictionis abundantia diffundenda. 

    9 Quidam sane vir de Assisio valde simplex, ut creditur, 
    eruditus a Deo, cum aliquando per civitatem eunti obviaret Francisco, 
    deponebat pallium, 

    10 sternebat ipsius pedibus vestimentum (cfr. Luc 19,36), 
    asserens omni fore Franciscum reverentia dignum, utpote qui esset in proximo 
    magna facturus et ob hoc ab universitate fidelium magnifice honorandus. 

    
    2 

    
    1 Ignorabat autem adhuc Franciscus circa se consilium Dei 
    (cfr. Iob 15,8), pro eo quod, tam iussione patris ad exteriora distractus 
    quam corruptione naturalis originis ad inferiora depressus, nondum didicerat 
    contemplari caelestia nec assueverat degustare divina. 

    2 Et quia spirituali auditui dat intellectum inflicta 
    vexatio (cfr. Is 28,19), facta est super eum manus Domini (cfr. Ez 1,3) et 
    immutatio dexterae Excelsi (Ps 76,11), diutinis languoribus ipsius corpus 
    affligens, ut coaptaret animam ad sancti Spiritus unctionem. 

    3 Cumque, resumptis corporis viribus, sibi vestimenta 
    decentia more solito praeparasset, obvium habuit militem quemdam generosum 
    quidem, sed pauperem et male vestitum, 

    4 cuius pauperiem pio miseratus affectu, illum protinus, 
    se exuto, vestivit, ut simul in uno geminum impleret pietatis officium, quo 
    et nobilis militis verecundiam tegeret et pauperis hominis penuriam 
    relevaret. 

    
    3 

    
    1 Nocte vero sequenti, cum se sopori dedisset, palatium 
    speciosum et magnum cum militaribus armis crucis Christi signaculo 
    insignitis clementia sibi divina monstravit, ut misericordiam pro summi 
    Regis amore pauperi exhibitam militi praeostenderet incomparabili 
    compensandam esse mercede. 

    2 Unde et cum quaereret, cuius essent: illa omnia sua 
    fore militumque suorum, superna fuit assertione responsum. 

    3 Evigilans itaque mane, cum nondum haberet exercitatum 
    animum ad divina perscrutanda mysteria nesciretque per visibilium species 
    transire ad contuendam invisibilium veritatem, magnae fore prosperitatis 
    indicium aestimabat insolitam visionem. 

    4 Disposuit itaque, divinae adhuc dispositionis ignarus, 
    in Apuliam ad quemdam liberalem comitem se conferre, in ipsius sperans 
    obsequio decus adipisci militiae, ut ostensa sibi visio praetendebat. 

    5 Cumque, paulo post iter aggressus, ivisset usque ad 
    proximam civitatem, audivit in nocte Dominum familiari sibi allocutione 
    dicentem:"Francisce, quis potest melius facere tibi, dominus aut servus, 
    dives aut pauper?". 

    6 Cui cum Franciscus respondisset, quod tam dominus quam 
    dives facere melius potest, intulit statim:"Cur ergo relinquis pro servo 
    Dominum et pro paupere homine divitem Deum?". 

    7 Et Franciscus:"Quid me vis, Domine, facere?". Et 
    Dominus ad eum (cfr. Act 9,6):"Revertere in terram tuam (cfr. Gen 32,9), 
    quia visio, quam vidisti, spiritualem praefigurat effectum, non humana sed 
    divina in te dispositione complendum". 

    8 Mane itaque facto (cfr. Ioa 21,4), cum festinatione 
    revertitur versus Assisium securus et gaudens, et iam exemplar obedientiae 
    factus, exspectabat Domini voluntatem. 

    
    4 

    
    1 Ex tunc a publicae negotiationis tumultu se subtrahens, 
    supernam devote precabatur clementiam, ut, quid sibi fores agendum, 
    ostendere dignaretur. 

    2 Cum autem ex frequenti orationis usu flamma desiderii 
    caelestis in eo vehementer succresceret, et iam pro amore supernae patriae 
    terrena omnia despiceret quasi nihil (cfr. Cant 8,7), thesaurum sentiebat se 
    reperisse absconditum, 

    3 ac velut prudens negotiator margaritam inventam 
    excogitabat venditis omnibus (cfr. Mat 13,44-46) comparare. 

    4 Adhuc tamen, qualiter id ageret, ignorabat, nisi quia 
    ipsius suggerebatur spiritui, quod spiritualis mercatio a mundi contemptu 
    sumat initium, Christique militia sit a sui ipsius victoria inchoanda. 

    
    5 

    
    1 Quadam itaque die, dum equitaret per planitiem, quae 
    subiacet civitati Assisii, leprosum quemdam habuit obvium, cuius inopinatus 
    occursus ei non parvum incussit horrorem. 

    2 Recurrens autem ad perfectionis mente iam conceptae 
    propositum et recolens, quod se ipsum oporteret primum devincere, si vellet 
    effici Christi miles (cfr. 2Tim 2,3), ad deosculandum eum equo lapsus 
    accurrit. 

    3 Cui cum manum quasi aliquid accepturus leprosus 
    protenderet (cfr. Est 8,4; Act 3,5), pecuniam cum osculo deportavit (cfr. 
    Gen 43,21). 

    4 Statim autem equum ascendens et se circumquaque 
    convertens, cum campus pateret undique liber, leprosum illum minime vidit.
    

    5 Admiratione itaque repletus et gaudio, laudes coepit 
    Domino decantare devote, proponens ex hoc semper ad maiora conscendere. 

    6 Solitaria proinde loca quaerebat, amica moeroribus, in 
    quibus dum gemitibus inenarrabilibus (cfr. Rom 8,26) incessanter intenderet, 
    post longam precum instantiam a Domino meruit exaudiri. 

    7 Dum enim una dierum sic sequestratus oraret et prae 
    nimietate fervoris totus esses absorptus in Deum, apparuit ei Christus Iesus 
    veluti cruci confixus. 

    8 Ad cuius conspectum liquefacta est anima (cfr. Cant 
    5,6) eius, et memoria passionis Christi visceribus cordis ipsius adeo 
    impressa medullitus, ut ab illa hora, cum Christi crucifixio veniret in 
    mentem, vix posset a lacrymis et gemitibus exterius continere, sicut ipse 
    postmodum familiariter retulit, cum appropinquaret ad finem. 

    9 Intellexit per hoc nempe vir Dei illud evangelicum sibi 
    dici: Si vis venire post me, abnega temetipsum et tolle crucem tuam et 
    sequaris me (cfr. Mat 16,24)! 

    
    6 

    
    1 Induit ex tunc spiritum paupertatis, humilitatis sensum 
    et affectum intimae pietatis. 

    2 Nam cum prius leprosorum non solum consortium, verum 
    etiam longinquum contuitum vehementer horreret, iam propter Christum 
    crucifixam, qui iuxta verbum propheticum contemptibilis ut leprosus (cfr. Is 
    53,4) apparuit, ut semetipsum plene contemneret, humilitatis et humanitatis 
    obsequia leprosis benefica pietate praestabat. 

    3 Visitabat enim frequenter domos ipsorum, liberaliter 
    eis eleemosynas erogabat et cum multo compassionis affectu manus eorum 
    osculabatur et ora. 

    4 Pauperibus etiam mendicantibus non solum sua, verum 
    etiam se ipsum cupiebat impendere, aliquando vestimenta exuens, aliquando 
    dissuens, aliquando scindens ad largiendum eis, cum prae manibus alia non 
    haberet. 

    5 Sacerdotibus quoque pauperibus reverenter subveniebat 
    et pie, praecipue in ornamentis altaris, quo et cultus divini particeps 
    fieret et cultorum inopiae supplementa praeberet. 

    6 Cum autem religiosa devotione tunc temporis limina 
    visitaret Apostoli Petri, conspecta multitudine pauperum ante fores 
    ecclesiae, partim pietatis ductus dulcedine, partim paupertatis allectus 
    amore, uni ex eis magis egenti proprias largitus est vestes, 

    7 et semicinctiis contectus illius, diem illum in medio 
    pauperum cum insolita spiritus iucunditate transegit, ut et saecularem 
    gloriam sperneret et ad perfectionem evangelicam gradatim conscendendo 
    perveniret. 

    8 Mortificationi carnis invigilabat attentius, ut Christi 
    crucem, quem interius ferebat in corde, exterius etiam circumferret in 
    corpore. Agebat autem haec omnia vir Dei Franciscus nondum habitu vel 
    convictu sequestratus a mundo. 

    
    Caput II - De perfecta conversione eius ad Deum et de 
    reparatione trium ecclesiarum. 

    1 

    
    1 Quoniam autem servus Altissimi doctorem non habebat 
    aliquem in huiusmodi nisi Christum, addidit adhuc ipsius clementia eum in 
    gratiae visitare dulcedine. 

    2 Dum enim die quadam, egressus ad meditandum in agro (cfr. 
    Gen 24,63), deambularet iuxta ecclesiam Sancti Damiani, quae minabatur prae 
    nimia vetustate ruinam, et in eam, instigante se spiritu, causa orationis 
    intrasset; prostratus ante imaginem Crucifixi, non modica fuit in orando 
    spiritus consolatione repletus. 

    3 Cumque lacrymosis oculis intenderet in dominicam crucem, 
    vocem de ipsa cruce dilapsam (cfr. 1Pet 1,17) ad eum corporeis audivit 
    auribus; ter dicentem:"Francisce, vade et repara domum meam, quae, ut cernis, 
    tota destruitur!". 

    4 Tremefactus Franciscus, cum esset in ecclesia solus, 
    stupet ad tam mirandae vocis auditum, cordeque percipiens divini virtutem 
    eloquii, mentis alienatur excessu. 

    5 In se tandem reversus, ad obediendum se parat, totum se 
    recolligit ad mandatum de materiali ecclesia reparanda, licet principalior 
    intentio verbi ad eam ferretur, quam Christus suo sanguine acquisivit (cfr. 
    Act 20,28), sicut eum Spiritus sanctus edocuit, et ipse postmodum fratribus 
    revelavit. 

    6 Surrexit proinde, signo crucis se muniens, et assumptis 
    pannis venalibus, ad civitatem quae Fulginium dicitur festinus accessit, 
    ibique venditis quae portarat, equum cui tunc insederat, felix mercator, 
    assumpto pretio, dereliquit; 

    7 rediensque Assisium, ecclesiam de cuius reparatione 
    mandatum acceperat, reverenter intravit et invento illic sacerdoti 
    pauperculo reverentiam decentem exhibuit, ad reparationem ecclesiae et 
    pauperum usum pecuniam obtulit, et ut secum se morari pateretur ad tempus, 
    humiliter requisivit. 

    8 Acquievit sacerdos de mora ipsius sed timore parentum 
    pecuniam non recepit, quam verus pecuniarum contemptor in quamdam fenestram 
    proiciens, abiectam velut pulverem vilipendit. 

    
    2 

    
    1 Moram autem faciente (cfr. Mat 25,5) servo Dei cum 
    sacerdote praedicto, cum hoc intellexisset pater ipsius, perturbatus animo 
    cucurrit ad locum. 

    2 At ipse, quia novus Christi erat athleta, cum audiret 
    persequentium minas et eorum praesentiret adventum, dare locum irae (cfr. 
    Rom 12,19) volens, in quadam occulta fovea se abscondit; 

    3 in qua diebus aliquibus latitando, rogabat Dominum 
    incessanter, lacrymarum imbre perfusus, ut liberaret de manibus 
    persequentium animam (cfr. Ps 30,16; 108,31) suam, et pia quae inspiraverat 
    vota, benigno favore compleret. 

    4 Igitur excessiva quadam completus laetitia, coepit de 
    pusillanimitatis ignavia semetipsum arguere, relictaque fovea et abiecto 
    pavore, versus civitatem Assisii viam aggressus est. 

    5 Quem cum cives cernerent facie squalidum et mente 
    mutatum, ac per hoc alienatum putarent a sensu, luto platearum (cfr. 2Re 
    22,43) et lapidibus impetebant et tamquam insano et dementi clamosis vocibus 
    insultabant. 

    6 Famulus autem Domini, nulla fractus aut mutatus iniuria, 
    ut surdus in omnibus pertransibat. 

    7 Cumque clamorem huiusmodi pater audisset, statim 
    accurrens, non ad liberandum eum, sed potius ad perdendum: omni miseratione 
    subtracta, pertractum domi primo verbis, deinde verberibus et vinculis angit.
    

    8 Ipse autem ad exsequendum quod coeperat promptior ex 
    hoc et validior reddebatur, recolens illud Evangelli verbum: 

    9 Beati qui persecutionem patiuntur propter iustitiam, 
    quoniam ipsorum est regnum caelorum (Mat 5,10). 

    
    3 

    
    1 Post modicum vero tempus, patre a patria discedente, 
    mater eius factum mariti non approbans et inflexibilem filii constantiam 
    emolliri posse non sperans, a vinculis absolutum abire permisit. 

    2 At ipse gratias omnipotenti Domino referens, ad locum, 
    in quo prius fuerat, est reversus. 

    3 Rediens autem pater et eum non inveniens domi, 
    convitiis illatis uxori, fremens cucurrit ad locum, ut, si eum revocare non 
    posset, saltem de provincia effugaret. 

    4 Franciscus vero, confortatus a Deo, obvium ultro se 
    obtulit patri furenti, libera voce clamans, se pro nihilo ducere vincula et 
    verbera eius, insuper et contestans, se pro Christi nomine gaudenter mala 
    omnia subiturum. 

    5 Videns itaque pater, quod eum revocare non posset, ad 
    extorquendam pecuniam se convertit; 

    6 qua tandem inventa in fenestrula quadam, aliquantulum 
    ipsius mitigatus est furor, avaritiae siti utcumque per haustum pecuniae 
    temperata. 

    
    4 

    
    1 Tentabat deinde pater carnis filium gratiae pecunia iam 
    nudatum ducere coram episcopo civitatis, ut in ipsius manibus facultatibus 
    renuntiaret paternis et omnia redderet quae habebat. 

    2 Ad quod faciendum se promptum exhibuit verus 
    paupertatis amator, perveniensque coram episcopo, nec moras patitur nec 
    cunctatur de aliquo, nec verba exspectat nec facit; sed continuo depositis 
    omnibus vestimentis, restituit ea patri. 

    3 Inventus est autem tunc vir Dei cilicium habere ad 
    carnem sub vestibus delicatis. 

    4 Insuper ex admirando fervore spiritu ebrius, reiectis 
    etiam femoralibus, totus coram omnibus denudatur, dicens ad patrem:"Usque 
    nunc vocavi te patrem in terris, amodo autem secure dicere possum: Pater 
    noster, qui es in caelis (Mat 6,9), apud quem omnem thesaurum reposui et 
    omnem spei fiduciam collocavi". 

    5 Hoc cernens episcopus et admirans tam excedentem in 
    viro Dei fervorem, protinus exsurrexit et inter brachia sua illum cum fletu 
    recolligens, uti erat vir pius et bonus, pallio, quo erat amictus, operuit, 
    praecipiens suis, ut aliquid sibi darent ad membra corporis contegenda. 

    6 Oblatus est autem ei mantellus pauper et vilis cuiusdam 
    agricolae servientis episcopi, quem ipse gratanter suscipiens, cum caemento 
    quod sibi occurrit, ad modum crucis manu propria consignavit, operimentum 
    formans ex eo crucifixi hominis et pauperis seminudi. 

    7 Sic igitur servus Regis altitissimi nudus relictus est, 
    ut nudum sequeretur crucifixum Dominum, quem amabat; 

    8 sic utique cruce munitus, ut animam suam ligno salutis 
    committeret, per quod de mundi naufragio salvus exiret. 

    
    5 

    
    1 Solutus exinde mundi contemptor a vinculis mundanarum 
    cupidinum, civitate relicta, securus et liber secretum solitudinis petiit, 
    ut solus et silens supernae audiret allocutionis arcanum. 

    2 Dumque per silvam quamdam iter faciens, laudes Domino 
    lingua Francorum vir Dei Franciscus decantaret cum iubilo, latrones super 
    eum ex abditis irruerunt. 

    3 Quibus ferali animo, quis esset, interrogantibus vir 
    Dei, confidentia plenus, prophetica voce respondit:"Praeco sum", inquiens,"magni 
    Regis (cfr. Ps 47,3; Mat 27,4)". 

    4 At illi percutientes eum, in defossum locum plenum 
    nivibus proiecerunt, dicentes:"Iace, rustice praeco Dei!". 

    5 Ipse vero illis recedentibus exsilivit de fovea, 
    magnoque exhilaratus gaudio, altiore coepit voce per nemora laudes Creatori 
    omnium personare. 

    
    6 

    
    1 Et veniens ad quoddam vicinum coenobium, eleemosynam 
    petiit ut mendicus et recepit ut incognitus et despectus. 

    2 Inde vero progrediens devenit Eugubium, ubi a quodam 
    amico pristino agnitus et susceptus, paupere tunicula ut Christi pauperculus 
    est contectus. 

    3 Exinde totius humilitatis amator se transtulit ad 
    leprosos eratque cum eis, diligentissime serviens omnibus propter Deum. 

    4 Lavabat ipsorum pedes, ligabat ulcera, educebat 
    plagarum putredinem et saniem abstergebat; 

    5 Osculabatur etiam ex miranda devotione ulcerosas plagas 
    ipsorum, evangelicus medicus mox futurus. 

    6 Propter quod tantam est a Domino consecutus virtutem, 
    ut in spiritualibus et corporalibus morbis mirabiliter expurgandis mirabilem 
    efficaciam obtineret. 

    7 Referam unum de multis, quod accidit, viri Dei fama 
    postmodum latius clarescente. 

    8 Cum enim cuiusdam de comitatu Spoletano os pariter et 
    maxillam morbus quidam horribilis depascendo corroderet, nec subveniri 
    posset eidem aliquo medicinae remedio; 

    9 contigit, ut propter Sanctorum exposcenda merita 
    Apostolorum visitatis liminibus, de peregrinatione rediens, servo Dei 
    occurreret; 

    10 cumque prae devotione vellet ipsius osculari vestigia, 
    vir humilis hoc non ferens, osculari volenti pedes osculum oris dedit. 

    11 Dum autem leprosorum servus Franciscus mirabili 
    pietate illam plagam horribilem ore sacro contingeret, omni fugato morbo, 
    subito aeger ille sanitatem recuperavit optatam. 

    12 Nescio, quod horum magis sit merito admirandum, an 
    humilitatis profunditas in osculo tam benigno, an virtutis praeclaritas in 
    miraculo tam stupendo. 

    
    7 

    
    1 Fundatus iam in Christi humilitate Franciscus ad 
    memoriam reducit obedientiam sibi e cruce iniunctam de Sancti Damiani 
    ecclesia reparanda et tamquam verus obediens Assisium rediit, ut saltem 
    mendicando voci divinae pareret. 

    2 Depositaque omni verecundia propter amorem pauperis 
    Crucifixi, mendicabat apud eos, inter quos abundare solebat, debile corpus, 
    attritum ieiuniis oneribus lapidum supponendo. 

    3 Praedicta igitur ecclesia, iuvante se Domino et 
    devotione civium assistente, refecta, ne post laborem corpus torperet 
    ignavia, transtulit se ad reparandam ecclesiam quamdam beati Petri longius a 
    civitate distantem, ob devotionem specialem, quem ad Apostolorum principem 
    sincerae fidei puritate gerebat. 

    
    8 

    
    1 Hac tandem ecclesia consummata, pervenit ad locum qui 
    Portiuncula dicitur, in quo ecclesia beatissimae Virginis, genitricis Dei, 
    antiquitus fabricata exstiterat, sed deserta tunc a nemine curabatur. 

    2 Quam cum vir Dei sic derelictam conspiceret, ob 
    devotionem ferventem, quam habebat ad Dominam mundi, coepit illic assidue 
    pro ipsius reparatione morari. 

    3 Sentiens autem iuxta nomen ipsius ecclesiae, quo ab 
    antiquo S. Maria de Angelis vocabatur, angelicarum ibi visitationum 
    frequentiam, pedem fixit ibidem propter reverentiam Angelorum amoremque 
    praecipuum Matris Christi. 

    4 Hunc locum vir sanctus amavit prae caeteris mundi locis; 
    hic etenim humiliter coepit, hic virtuose profecit, hic feliciter 
    consummavit, hunc in morte fratribus tamquam Virgini carissimum commendavit.
    

    5 De hoc frater quidam Deo devotus ante conversionem suam 
    visionem viderat relatione condignam. 

    6 Innumeros cernebat homines caecitate percussos (cfr. 
    Gen 19,11), facie in caelum directa et genibus flexis (cfr. 2Par 6,13), in 
    huius ecclesiae stare circuitu. 

    7 Qui omnes, protensis manibus in (cfr. 2Mac 14,34) altum, 
    lacrimabiliter clamabant ad Deum (cfr. Ps 54,17), misericordiam postulantes 
    et lumen. 

    8 Et ecce ingens de caelo splendor advenit, se per omnes 
    diffundens, qui lumen unicuique tribuit et salutem desideratam concessit.
    

    9 Hic est locus, in quo Fratrum Minorum Ordo a sancto 
    Francisco per divinae revelationis instinctum inchoatus est. 

    10 Divinae namque providentiae nutu, qua Christi servus 
    dirigebatur in omnibus, tres materiales erexit ecclesias, antequam, Ordinem 
    inchoans, Evangelium praedicaret, 

    11 ut non solum a sensibilibus ad intelligibilia, a 
    minoribus ad maiora ordinato progressu conscenderet, verum etiam, ut quid 
    esset facturus in posterum, sensibili foris opere mysterialiter praesignaret.
    

    12 Nam instar reparatae triplicis fabricae ipsius sancti 
    viri ducatu, secundum datam ab eo formam, regulam et doctrinam Christi 
    triformiter renovanda erat Ecclesia trinaque triumphatura militia 
    salvandorum, sicut et nunc cernimus esse completum. 

    
    Caput III - De institutione Religionis et approbatione 
    Regulae. 

    1 

    
    1 In ecclesia igitur Virginis Matris Dei moram faciente 
    servo ipsius Francisco et apud eam quae concepit Verbum plenum gratiae et 
    veritatis (cfr. Ioa 1,14), continuis insistente gemitibus, ut fieri 
    dignaretur advocata ipsius, meritis Matris misericordiae concepit ipse ac 
    peperit spiritum evangelicae veritatis. 

    2 Dum enim die quodam Missam de Apostolis devotus audiret, 
    perlectum est Evangelium illud, in quo Christus discipulis ad praedicandum 
    mittendis formam tribuit evangelicam in vivendo, ne videlicet possideant 
    aurum vel argentum, nec in zonis pecuniam, nec peram in via, neque duas 
    tunicas habeant, nec calceamenta deferant, neque virgam (cfr. Mat 10,9-10).
    

    3 Quod audiens et intelligens ac memoriae commendans, 
    apostolicae paupertatis amicus indicibili mox perfusus laetitia:"Hoc est, 
    inquit, quod cupio, hoc quod totis praecordiis concupisco". 

    4 Solvit proinde calceamenta de pedibus (cfr. Ex 3,5; Mar 
    1,7), deponit baculum, peram et pecuniam exsecratur, unaque contentus 
    tunicula, reiecta corrigia, pro cingulo funem sumit, omnem sollicitudinem 
    cordis apponens, qualiter audita perficiat et apostolicae rectitudinis 
    regulae per omnia se coaptet. 

    
    2 

    
    1 Coepit ex hoc vir Dei divino instinctu evangelicae 
    perfectionis aemulator existere et ad poenitentiam ceteros invitare. 

    2 Erant autem ipsius eloquia non inania nec risu digna, 
    sed virtute Spiritus sancti plena (cfr. Luc 4,1); erant medullas cordis 
    penetrantia, ut in vehementem stuporem audientes converterent. 

    3 In omni praedicatione sua pacem annuntians dicendo:"Dominus 
    det vobis paceme!", populum in sermonis exordio salutabat. 

    4 Hanc quippe salutationem, Domino revelante, didicerat, 
    sicut ipse postmodum testabatur. 

    5 Unde factum est ut iuxta sermonem propheticum et ipse 
    spiritu prophetarum afflatus, annuntiaret pacem, praedicaret salutem (cfr. 
    Is 52,7) 

    6 ac salutaribus monitis foederaret plurimos verae paci, 
    qui discordes a Christo, prius exstiterant a salute longinqui. 

    
    3 

    
    1 Innotescente itaque apud multos viri Dei tam doctrinae 
    simplicis veritate quam vitae, coeperunt ipsius exemplo viri quidam ad 
    poenitentiam animari et eidem, reiectis omnibus (cfr. Luc 5,11.28), habitu 
    vitaque coiniungi; 

    2 quorum primus exstitit venerabilis vir Bernardus, qui 
    vocationis divinae particeps (cfr. Heb 3,1) factus, Patris beati 
    primogenitus esse promeruit, tam prioritate temporis quam privilegio 
    sanctitatis. 

    3 Hic enim, servi Christi sanctitate comperta, ipsius 
    exemplo disponens perfecte contemnere mundum, ab eodem, qualiter id 
    perficeret, consilium requisivit. 

    4 Quo audito, Dei famulus pro primae prolis conceptu 
    sancti Spiritus consolatione repletus:"A Deo est, inquit," hoc consilium 
    requirendum". 

    5 Intraverunt proinde ecclesiam Sancti Nicolai mane iam 
    facto (cfr. Mat 27,1), et oratione praemissa, cultor Trinitatis Franciscus 
    ter Evangeliorum librum aperuit, trino exposcens a Deo testimonio sanctum 
    Bernardi propositum confirmari. 

    6 In prima libri apertione illud occurrit: Si vis 
    perfectus esse, vade,. vende omnia quae habes, et da pauperibus (cfr. Mat 
    19,21). 

    7 In secunda: Nihtl tuleritis in via (Luc 9,3). 

    8 In tertia vero: Qui vult venire post me, abneget 
    semetipsum et tollat crucem suam et sequatur me (Mat 16,24). 

    9"Haec est", ait vir sanctus,"vita et regula nostra 
    omniumque, qui nostrae voluerint societati coniungi. 

    10 Vade igitur, si vis esse perfectus (cfr. Mat 19,21), 
    et perfice quae audisti". 

    
    4 

    
    1 Non multo post vocatis eodem spiritu quinque viris, 
    filiorum Francisci senarius numerus completus est; 

    2 inter quos tertium sortitus est locum sanctus pater 
    Aegidius, vir utique Deo plenus et celebri memoria dignus. 

    3 Hic etenim postmodum virtutum sublimium exercitatione 
    praeclarus, sicut famulus Domini de ipso praedixit, quamquam esset idiota et 
    simplex, ad excelsae contemplationis sublimatus est verticem. 

    4 Nam per multa curricula temporum sursumactionibus 
    incessanter intentus, adeo crebris in Deum rapiebatur excessibus, 

    5 quemadmodum et ego ipse oculata fide conspexi, ut magis 
    censeretur inter homines visam angelicam agere quem humanam. 

    
    5 

    
    1 Illo quoque tempore cuidam sacerdoti civitatis Assisii, 
    nomine Silvestro, honestae conversationis viro, quaedam a Domino fuit 
    ostensa visio no tacenda. 

    2 Cum enim modum et viam Francisci fratrumque suorum 
    humano spiritu abhorreret, ne periclitaretur pro temeritate iudicii, 
    respectu fuit supernae gratiae visitatus. 

    3 Videbat namque in somnis totam Assisii civitatem a 
    dracone magno cfr. Dan 14,22) circumdari, prae cuius magnitudine nimia tota 
    regio videbatur exterminio subiacere. 

    4 Contuebatur post haec crucem quamdam auream ex ore 
    procedentem Francisci, cuius summitas caelos tangebat (cfr. Gen 28,12), 
    cuiusque brachia protensa in latum, usque ad mundi fines videbantur extendi; 
    ad cuius etiam aspectum praefulgidum draco ille teter et horridus penitus 
    fugabatur. 

    5 Hoc dum sibi tertio monstraretur, divinum aestimans 
    esse oraculum, viro Dei et fratribus suis per ordinem enarravit, ac non 
    multo post tempore mundum relinquens, vestigiis Christi sic perseveranter 
    adhaesit, quod vita ipsius in Ordine authenticam reddidit eam quam in 
    saeculo habuerat visionem. 

    
    6 

    
    1 Ex huius visionis auditu vir Dei non in gloria est 
    elatus humana, sed bonitatem Dei in suis beneficiis recognoscens, fortius 
    animatus est ad hostis antiqui fugandam versutiam et crucis Christi gloriam 
    praedicandam. 

    2 Quadam autem die, dum in quodam solitario loco annos 
    suos in amaritudine recogitans (cfr. Is 38,15) deploraret, sancti Spiritus 
    in eum superveniente laetitia, certificatus est de remissione plenaria 
    omnium delictorum. 

    3 Raptus deinde supra se ac in quoddam mirandum lumen 
    totus absorptus, dilatato mentis sinu, quae circa se et filios suos futura 
    erant luculenter aspexit. 

    4 Post haec reversus ad fratres: "Confortamini", ait, "et 
    gaudete in Domino (cfr. Eph 6,10; Phip 3,1), nec quia pauci estis, 
    efficiamini tristes, neque vos terreat mea vel vestra simplicitas, 

    5 quoniam, sicut mihi a Domino in veritate ostensum est, 
    in magnam multitudinem faciet nos crescere Deus suaeque benedictionis gratia 
    multipliciter dilatabit". 

    
    7 

    
    1 Eodem quoque tempore quodam alio bono viro religionem 
    intrante, ad septenarium numerum viri Dei soboles benedicta pervenit. 

    2 Tunc pius pater omnes ad se filios convocavit et plura 
    eis de regno Dei, de contemptu mundi, de abnegatione propriae voluntatis 
    corporisque castigatione pronuntians, propositum suum de mittendo illos in 
    quatuor partes orbis aperuit. 

    3 Iam enim sterilis et paupercula simplicitas sancti 
    patris pepererat (1Re 2,5; Gal 4,19) septem et desiderabat universitatem 
    fidelium, ad poenitentiae lamenta vocatam, Christo Domino parturire. 

    4 "Ite", inquit dulcis pater ad filios," annuntiantes 
    hominibus pacem, praedicate poenitentiam in remissionem peccatorum (cfr. Mar 
    1,4). 

    5 Estote in tribulationibus patientes, in orationibus 
    vigiles, in laboribus strenui, in sermonibus modesti, in moribus graves et 
    in beneficiis grati, quia pro his omnibus regnum vobis praeparatur aeternum".
    

    6 At illi coram servo Dei humiliter se prosternentes in 
    terram, cum gaudio spiritus suscipiebant obedientiae sanctae mandatum. 

    7 Ipse vero dicebat unicuique singillatim: "Iacta 
    cogitatum tuum in Domino, et ipse te enutriet (Ps 54,23)". 

    8 Hoc verbum dicere solitus erat, quotiescumque fratrem 
    aliquem ad obedientiam dirigebat. 

    9 Tunc et ipse, sciens se datum aliis in exemplum, ut 
    prius faceret, quam doceret (cfr. Act 1,1), cum uno sociorum versus unam 
    orbis partem perrexit, reliquis sex ad modum crucis tribus alüs mundi 
    partibus deputatis. 

    10 Modico autem elapso post tempore, benignus pater carae 
    prolis exoptans praesentiam, cum in unum eos per se convocare non posset, 
    per eum orabat hoc fieri, qui dispersiones congregat Israelis (cfr. Ps 
    146,2). 

    11 Sicque factum est, ut absque humana vocatione omnes ex 
    insperato post modicum temporis iuxta eius desiderium, divina operante 
    clementia, non sine ipsorum admiratione pariter convenirent. 

    12 Illis quoque diebus quatuor sibi adhaerentibus viris 
    honestis, ad duodenarium numerum excreverunt. 

    
    8 

    
    1 Cernens autem famulus Christi, paulatim accrescere 
    numerum fratrum, scripsit sibi et fratribus suis simplicibus verbis formulam 
    vitae, in qua, sancti Evangelii observantia pro fundamento indissolubili 
    collocata, pauca quaedam alia inseruit, quae ad uniformem vivendi modum 
    necessaria videbantur. 

    2 Desiderans autem, per Summum Pontificem approbari quae 
    scripserat, disposuit cum illo simplicium coetu apostolicae Sedis adire 
    praesentiam, de sola confisus directione divina. 

    3 Cuius desiderium Deus ex alto respiciens, sociorum 
    animos simplicitatis suae consideratione perterritos, ostensa viro Dei 
    visione huiusmodi confortavit. 

    4 Videbatur siquidem ei, quod per quamdam viam incederet, 
    iuxta quam stabat arbor celsitudinis magnae; 

    5 ad quam cum appropinquasset et sub ea stans, ipsius 
    altitudinem miraretur, subito tantum divina virtute levabatur in altum, ut 
    cacumen contingeret arboris eiusque summa facillime curvaret ad ima. 

    6 Huius visionis praesagium vir Deo plenus intelligens 
    referri ad condescensionem apostolicae dignitatis, exhilaratus est spiritu, 
    fratribusque suis in Domino confortatis, iter cum eis aggressus est. 

    
    9 

    
    1 Cum autem ad Romanam curiam pervenisset et introductus 
    esset ante conspectum Summi Pontificis, exposuit propositum suum, petens 
    humiliter et instanter, supradictam sibi vivendi regulam approbari. 

    2 Videns autem Christi Vicarius, dominus Innocentiùs 
    tertius, vir utique sapientia clarus, admirandam in viro Dei simplicis animi 
    puritatem, propositi constantiam ignitumque voluntatis sanctae fervorem, 
    inclinatus est animo, ut pium supplicanti praeberet assensum. 

    3 Distulit tamen perficere quod Christi postulabat 
    pauperculus, pro eo quod aliquibus de cardinalibus novum aliquid et supra 
    vires humanas arduum videretur. 

    4 Aderat autem inter cardinales vir venerandus, dominus 
    Ioannes de Sancto Paulo, episcopus Sabinensis, omnis sanctitatis amator et 
    adiutor pauperum Christi; qui divino Spiritu inflammatus, Summo Pontifici 
    dixit et fratribus suis: 

    5 "Si petitionem pauperis huius tamquam nimis arduam 
    novamque refellimus, cum petat confirmari sibi formam evangelicae vitae, 
    cavendum est nobis, ne in Christi Evangelium offendamus. 

    6 Nam si quis intra evangelicae perfectionis observantiam 
    et votum ipsius dicat contineri aliquid novum aut irrationabile vel 
    impossibile ad servandum, contra Christum, Evangelii auctorem, blasphemare 
    convincitur". 

    7 Quibus propositis successor Apostoli Petri, conversus 
    ad pauperem Christi, dixit: "Ora, fili, ad Christum, ut suam nobis per te 
    voluntatem ostendat, qua certius cognita, tuis piis desideriis securius 
    annuamus". 

    
    9a Additio posterior. 

    
    1 "Cum autem ad Romanam curiam pervenisset et "adduceretur 
    ante conspectum Summi Pontificis, essetque Christi Vicarius in palatio 
    Lateranensi, in loco qui dicitur Speculum deambulans, altis meditationibus 
    occupatus, Christi famulum tamquam ignotum repulit indignanter. 

    2 Quo humiliter foras egresso, sequenti nocte huiusmodi 
    revelatio facta est a Deo ipsi Summo Pontifici. 

    3 Videbat namque inter pedes suos palmam paulatim 
    succrescere et in arborem pulcherrimam elevari. 

    4 Et eo mirante, quid haec visio vellet ostendere, divina 
    lux impressit menti ipsius Christi Vicarii, quod haec palma illum pauperem, 
    quem in die praecedenti repulerat, designabat. 

    5 Et mane sequenti mandavit per suos famulos per Urbem 
    dictum pauperem quaeri. 

    6 Quem inventum iuxta Lateranum in hospitali S. Antonii, 
    ante conspectum suum celeriter iussit adduci. 

    7 Cumque "introductus esset ante" etc. ut in num. 9,1 sqq.
    

    
    10 

    
    1 Omnipotentis autem Dei famulus, totum se conferens ad 
    orandum, precibus devotis obtinuit et quid exterius ipse proferret, et quid 
    interius Papa sentiret. 

    2 Nam cum parabolam de divite rege cum muliere formosa et 
    paupere contrahente gratanter et de prole suscepta praeferente generantis 
    regis imaginem, ac per hoc educanda de mensa ipsius, sicut a Deo acceperat, 
    retulisset, ex illius interpretatione subiunxit: 

    3 "Non est formidandum, quod fame pereant aeterni Regis 
    filii et heredes, qui ad imaginem Regis Christi per Spiritus sancti virtutem 
    de paupere matre nati, et ipsi per spiritum paupertatis sunt in religione 
    paupercula generandi. 

    4 Si enim Rex caelorum imitatoribus suis regnum promittit 
    aeternum (cfr. 2Pet 1,11), quanto magis illa subministrabit, quae communiter 
    largitur bonis et malis (cfr. Mat 5,45)". 

    6 Hanc ergo parabolam et intellectum ipsius Christi 
    Vicarius cum diligenter audisset, miratus est valde et indubitanter Christum 
    locutum in homine recognovit. 

    6 Sed et visionem, quem tunc temporis e caelo perceperat, 
    in hoc viro fore complendam, Spiritu divino suggerente, firmavit. 

    7 Videbat namque in somnis, ut retulit, Lateranensem 
    basilicam fore proximam iam ruinae, quem quidam homo pauperculus, modicus et 
    despectus (cfr. Is 16,14; 53,3), proprio dorso submisso, ne caderet, 
    sustentabat. 

    8 "Vere", inquit, "hic ille est, qui opere et doctrina 
    Christi sustentabit Ecclesiam". 

    9 Inde praecipua devotione repletus, petitioni eius se 
    per omnia inclinavit ac Christi famulum speciali semper amore dilexit. 

    10 Proinde postulata concessit et adhuc concedere plura 
    promisit. 

    11 Approbavit regulam, dedit de poenitentia praedicanda 
    mandatum et laicis fratribus omnibus, qui servum Dei fuerant comitati, fecit 
    coronas parvulas fieri, ut verbum Dei (cfr. Luc 11,28) libere praedicarent.
    

    
    Caput IV – De profectu Ordinis sub manu ipsius et 
    confirmatione Regulae prius approbatae. 

    1 

    
    1 Fretus exinde Franciscus superna gratia et auctoritate 
    papali, cum fiducia multa versus vallem Spoletanam iter arripuit, ut 
    Evangelium Christi faceret et doceret (cfr. Act 1,1). 

    2 Dum autem in via conferret cum sociis, qualiter regulam 
    quem susceperant, sincere servarent, qualiter in omni sanctitate ac iustitia 
    coram (cfr. Luc 1,75) Deo incederent, qualiter in seipsis proficerent et 
    essent aliis in exemplum, diutius collatione protracta, hora pertransiit.
    

    3 Et cum iam lassati essent ex diuturnitate laboris, 
    esurientes in quodam loco solitudinis substiterunt. 

    4 Sane cum omnis via deesset, qua possent sibi de victu 
    necessario providere, statim affuit providentia Dei. 

    5 Nam subito apparuit homo afferens panem in manu, quem 
    pauperculis Christi dedit, subitoque disparuit, incognitus unde venerit vel 
    quo iret. 

    6 Cognoscentes autem per hoc pauperes fratres, supernum 
    sibi in comitatu viri Dei adesse praesidium, magis dono liberalitatis 
    divinae quem cibo carnis propriae sunt refecti. 

    7 Insuper divina consolatione repleti, statuerunt 
    firmiter et irrevocabiliter confirmarunt, nullius inediae aut tribulationis 
    impulsu a sanctae paupertatis resilire promisso. 

    
    2 

    
    1 Exinde in vallem Spoletanam cum sancto proposito 
    redeuntes, tractare coeperunt, utrum inter homines conversari deberent, an 
    ad loca solitaria se conferre. 

    2 Sed Christi servus Franciscus, non de sua vel suorum 
    confidens industria, per orationis instantiam divinae super hoc voluntatis 
    beneplacitum requisivit. 

    3 Supernae igitur revelationis illustratus oraculo, 
    intellexit se ad hoc missum a Domino, ut Christo lucraretur animas, quas 
    diabolus conabatur auferre. 

    4 Ideoque magis omnibus quam sibi soli vivere praeelegit, 
    illius provocatus exemplo, qui unus pro omnibus mori (cfr. 2Cor 5,15) 
    dignatus est. 

    
    3 

    
    1 Recollegit itaque se vir Dei cum caeteris sociis in 
    quodam tugurio derelicto iuxta civitatem Assisii, in quo secundum sanctae 
    paupertatis formam in labore multo (cfr. 2Cor 11,27) et inopia victitabant, 
    magis lacrimarum quem deliciarum panibus (cfr. 2Cor 11,27; Ps 79,6) refici 
    satagentes. 

    2 Vacabant enim ibidem divinis precibus incessanter, 
    mentaliter potius quem vocaliter studio intendentes orationis devotae, pro 
    eo quod nondum ecclesiasticos libros habebant, in quibus possent horas 
    canonicas decantare. 

    3 Loco tamen illorum librum crucis Christi continuatis 
    aspectibus diebus ac noctibus revolvebant, exemplo patris et eloquio eruditi, 
    qui iugiter faciebat eis de Christi cruce sermonem. 

    4 Rogantibus autem fratribus, ut eos doceret orare, dixit: 
    "Cum orabitis dicite: Pater noster (cfr. Mat 6,9); et: Adoramus te, Christe, 
    ad omnes eeclesias tuas, quae sunt in toto mundo, et benedicimus tibi, quia 
    per sanctam crucem tuam redemisti mundum". 

    5 Docuit insuper eos Deum laudare in omnibus et ex 
    omnibus creaturis, honorare praecipua reverentia sacerdotes, fidei quoque 
    veritatem, secundum quod sancta Romana tenet et docet Ecclesia, et firmiter 
    credere et simpliciter confiteri. 

    6 Servabant illi patris sancti documenta per omnia et ad 
    ommes ecclesias et cruces, quas e longinquo videre poterant, iuxta datam 
    sibi formam orantes, se humiliter prosternebant. 

    
    4 

    
    1 Contrahentibus autem fratribus moram in loco praefato, 
    vir sanctus die quadam sabbati civitatem intravit Assisii, praedicaturus 
    mane diei dominicae, ut moris erat, in ecclesia cathedrali. 

    2 Cumque in quodam tugurio sito in horto canonicorum vir 
    Deo devotus in oratione Dei more solito pernoctaret, corporaliter absentatus 
    a filiis; ecce, fere media noctis hora, quibusdam ex fratribus quiescentibus, 
    quibusdam perseverantibus in orando, currus igneus (cfr. 4Re 2,11) mirandi 
    splendoris, per ostium domus intrans, huc atque illuc (cfr. 4Re 2,14) per 
    domicilium tertio se convertit, supra quem globus lucidus residebat, qui 
    solis habens aspectum, noctem clarere fecit. 

    3 Obstupefacti sunt vigilantes, excitati simul et 
    exterritii dormientes, et non minus senserunt cordis claritatem quam 
    corporis, dum ex virtute mirandi luminis alterius alteri conscientia nuda 
    fuit. 

    4 Intellexerunt namque concorditer omnes, videntibus 
    invicem universis in cordibus singulorum, sanctum patrem absentem corpore, 
    praesentem spiritu (cfr. 1Cor 5,3) tali transfiguratum effigie, supernis 
    irradiatum fulgoribus et ardoribus inflammatum supernaturali virtute in 
    curru splendente simul et igneo sibi demonstrari a Domino, ut tamquam veri 
    Israelitae post illum incederent, qui virorum spiritualium, ut alter Elias, 
    factus fuerat a Deo currus et auriga (cfr. 4Re 2,11.12; Ioa 1,47). 

    5 Credendum sane, quod ille horum simplicium aperuit 
    oculos (cfr. Ioa 9,32) ad preces Francisci, ut viderent magnalia Dei (cfr. 
    Sir 18,5), qui oculos quondam aperuerat pueri ad videndum montem plenum 
    equorum et igneorum curruum in circuitu Elisei (cfr. 4Re 6,17). 

    6 Regressus autem vir sanctus ad fratres, coepit 
    conscientiarum ipsorum secreta rimari, confortare ipsos de visione illa 
    mirabili, et de profectu Ordinis multa futura praedicere. 

    7 Cumque patefaceret plurima quae sensum transcendebant 
    humanum, vere cognoverunt fratres, super servum suum Franciscum Spiritum 
    Domini in tanta plenitudine quievisse (cfr. Is 11,2), quod post ipsius 
    doctrinam et vitam erat eis proficisci tutissimum. 

    
    5 

    
    1 Post haec pusilli gregis (cfr. Luc 12,32) pastor 
    Franciscus ad Sanctam Mariam de Portiuncula duodenarium illum fratrum, 
    superna gratia praecunte, deduxit, ut ubi meritis Matris Dei Minorum 
    sumpserat Ordo initium, ipsius illic susciperet auxiliis incrementum. 

    2 Ibi quoque 

    factus evangelicus praeco, civitates circuibat et (cfr. 
    Mat 9,35) castra, non in doctis humanae sapientiae verbis, sed in virtute 
    Spiritus annuntians regnum Dei (cfr. 1Cor 2,4.13; Luc 9,60). 

    3 Videbatur intuentibus homo alterius saeculi, quippe qui 
    mente ac facie in caelum semper intentus, omnes sursum trahere conaretur.
    

    4 Coepit ex hoc Christi vinea germinare germen odoris 
    Domini, et productis ex se floribus suavitatis, honoris et honestatis, 
    uberes fructus (cfr. Sir 24,23) afferre. 

    
    6 

    
    1 Nam praedicationis ipsius fervore succensi, quem 
    plurimi secundum formam a Dei viro acceptam novis se poenitentiae legibus 
    vinciebant, quorum vivendi modum idem Christi famulus Ordinem Fratrum de 
    poenitentia nominari decrevit. 

    2 Nimirum, sicut in caelum tendentibus poenitentiae viam 
    omnibus constat esse communem, sic et hic status clericos et laicos, 
    virgines et coniugatos in utroque sexu admittens, quanti sit apud Deum 
    meriti, ex pluribus per aliquos ipsorum patratis miraculis innotescit. 

    3 Convertebantur etiam virgines ad perpetuum coelibatum, 
    inter quas virgo Deo carissima Clara, ipsarum plantula prima, tamquam flos 
    vernans et candidus odorem dedit et tamquam stella praefulgida radiavit. 

    4 Haec nunc glorificata in caelis, ab Ecclesia digne 
    veneratur in terris, quae filia fuit in Christo sancti patris Francisci 
    pauperculi et mater Pauperum Dominarum. 

    
    7 

    
    1 Multi etiam non solum devotione compuncti, sed et 
    perfectionis Christi desiderio inflammati, omni mundanorum vanitate 
    contempta, Francisci vestigia sequebantur, qui quotidianis succrescentes 
    profectibus, usque ad fines orbis terrae (cfr. Ps 18,5) celeriter 
    pervenerunt. 

    2 Faciebat namque sancta paupertas, quam solam deferebant 
    pro sumptibus, ipsos ad omnem obedientiam promptos, robustos ad labores et 
    ad itinera expeditos. 

    3 Et quia nihil terrenum habebant, nihil amabant nihilque 
    timebant amittere; securi erant ubique, nullo pavore suspensi, nulla cura 
    distracti, tamquam qui absque mentis turbatione vivebant et sine 
    sollicitudine diem crastinum et serotinum hospitium exspectabant. 

    4 Multa quidem eis in diversis partibus orbis 
    inferebantur convicia tamquam personis despicabilibus et ignotis, verum amor 
    Evangelii Christi adeo ipsos patientes effecerat, ut quaererent potius ibi 
    esse, ubi persecutionem paterentur in corpore, quam ubi, cognita sanctitate 
    ipsorum, mundano possent gloriari favore. 

    5 Ipsa quoque rerum penuria superabundans eis videbatur 
    ubertas, dum iuxta consilium Sapientis pro magno ipsis minimum (cfr. Sir 
    29,30) complacebat. 

    6 Sane cum ad infidelium partes aliqui ex fratribus 
    pervenissent, contigit, ut quidam Saracenus, pietate commotus, pecuniam eis 
    offerret pro necessario victu; illis autem recusantibus accipere, admiratus 
    est homo, cernens quod inopes essent. 

    7 Intellecto tandem, quod amore Dei pauperes effecti, 
    pecuniam possidere nolebant, tanta est eis affectione coniunctus, ut 
    offerret se ad ministrandum necessaria (cfr. 3Re 4,7) omnia, quamdiu 
    facultatum sibi aliquid superesset. 

    8 O inaestimabilis pretiositas paupertatis, cuius miranda 
    virtute mens feritatis barbaricae in tantam miserationis est immutata 
    dulcedinem! 

    9 Horrendum proinde ac nefarium scelus, ut hanc 
    margaritam nobilem vir christianus conculcet (cfr. Mat 7,6), quam tanta 
    veneratione extulit Saracenus. 

    
    8 

    
    1 Eo tempore religiosus quidam de Ordine Cruciferorum, 
    Moricus nomine, in hospitali quodam prope Assisium languore tam gravi tamque 
    prolixo laborans, ut iam morti foret adiudicatus a medicis, viro Dei supplex 
    factus, per nuntium postulabat instanter, ut pro se ad Dominum intercedere 
    dignaretur. 

    2 Cui beatus pater benigne assentiens, oratione praemissa, 
    panis micas accepit et cum oleo accepto de lampade, quae coram Virginis 
    ardebat altari, commiscens, quasi quoddam electuarium per manus fratrum 
    infirmanti transmisit, 

    3 dicens: "Medicinam hanc fratri nostro deferte Morico, 
    qua ipsum Christi virtus non solum plenae sanitati restituet, verum etiam 
    robustum bellatorem effectum, aciei nostrae perseveranter adiunget". 

    4 Statim autem, ut antidotum illud sancti Spiritus 
    adinventione confectum aeger homo gustavit, sanus exsurgens, 

    5 tantum mentis et corporis a Deo vigorem obtinuit, ut 
    paulo post viri sancti religionem ingressus, et unica tantum operiretur 
    tunicula, sub qua longo tempore loricam portabat ad carnem, 

    6 et crudis dumtaxat cibariis, herbis videlicet, 
    leguminibus fructibusque contentus, per plura temporum lustra nec panem 
    gustaret nec vinum, fortis tamen et incolumis perseverans. 

    
    9 

    
    1 Crescentibus quoque virtutum meritis in parvulis 
    Christi, odor opinionis bonae circumquaque diffusus ad praesentiam sancti 
    patris videndam plurimos e diversis mundi partibus attrahebat. 

    2 Inter quos quidam saecularium cantionum curiosus 
    inventor, qui ab Imperatore propter hoc fuerat coronatus et inde Rex versuum 
    dictus, virum Dei contemptorem mundialium adire proposuit. 

    3 Cumque apud castrum Sancti Severini eum praedicantem 
    reperisset in monasterio quodam, facta manu Domini super (cfr. Ez 1,3) se, 
    vidit eumdem crucis Christi praedicatorem Franciscum duobus transversis 
    ensibus valde fulgentibus in modum crucis signatum, quorum unus a capite ad 
    pedes, alius a manu in manum per pectus transversaliter tendebatur. 

    4 Non noverat facie servum Christi, sed tanto monstratum 
    miraculo mox agnovit. 

    5 Subito stupefactus ad visum, incipit meliora proponere, 
    tandemque verborum ipsius compuctus virtute, tamquam si esset gladio 
    spiritus ex eius ore procedente transfixus, saecularibus pompis omnino 
    contemptis, beato patri professione cohaesit. 

    6 Propter quod videns ipsum vir sanctus ab inquietudine 
    saeculi ad Christi pacem perfecte conversum, fratrem Pacificum appellavit.
    

    7 Hic postmodum in omni sanctitate proficiens, antequam 
    fieret Minister in Francia — siquidem primus ibidem ministerii gessit 
    officium — meruit iterato magnum Thau in fronte Francisci videre, quod 
    colorum varietate distinctum, faciem ipsius miro venustabat ornatu. 

    8 Hoc quippe signum vir sanctus magno venerabatur affectu, 
    frequenti commendabat eloquio 

    9 et in eis quas dirigebat litterulis manu propria 
    subscribebat, tamquam si omne ipsius studium foret signare Thau, iuxta 
    dictum propheticum super frontes virorum gementium et dolentium (cfr. Ez 
    9,4), ad Christum Iesum veraciter conversorum. 

    
    10 

    
    1 Processu quoque temporis multiplicatis iam fratribus, 
    coepit eos pastor sollicitus in foco Sanctae Mariae de Portiuncula ad 
    generale capitulum convocare, ut in funiculo distributionis divinae in terra 
    paupertatis (cfr. Ps 77,54; Gen 41,52) eorum unicuique tribueret obedientiae 
    portionem. 

    2 Ubi, licet omnium necessariorum esset penuria, 
    fratrumque multitudo ultra quinque milia conveniret aliquando, divina tamen 
    opitulante clementia, et victus sufficientia suberat, et salus comitabatur 
    corporea, et spiritualis incunditas affluebat. 

    3 Capitulis vero provincialibus, quia corporalem 
    praesentiam exhibere non poterat, per sollicitam curam regiminis, instantiam 
    precis et efficaciam benedictionis spiritu praesens erat, quamvis aliquando, 
    mira Dei faciente virtute, visibiliter appareret. 

    4 Dum enim egregius praedicator, qui et nunc Christi 
    praeclarus confessor Antonius de titulo crucis: Iesus Nazarenus, rex 
    Iudaeorum (Ioa 19,19), in Arelatensi capitulo fratribus praedicaret, quidam 
    frater probatae virtutis, Monaldus nomine, ad ostium capituli divina 
    commonitione respiciens, vidit corporeis oculis beatum Franciscum in aëre 
    sublevatum, extensis velut in cruce manibus, benedicentem fratres. 

    5 Tanta vero et tam insolita fratres omnes consolatione 
    spiritus (cfr. Act 9,31) repletos se fuisse senserunt, ut de vera sancti 
    patris praesentia certum eis intra se Spiritus testimonium perhiberet (cfr. 
    Ioa 1,7), licet postmodum id non solum per evidentia signa, verum etiam per 
    eiusdem sancti patris verba exteriore fuerit attestatione compertum. 

    6 Credendum sane, quod omnipotens Dei virtus, quae 
    Ambrosium, sacrum antistitem, tumulationi gloriosi concessit interesse 
    Martini, ut pium pontificam pio veneraretur officio, 

    7 etiam servum suum Franciscum praedicationi praesentavit 
    veracis sui praeconis Antonii, ut approbaret veritatis eloquia, praecipue 
    crucis Christi, cuius erat et baiulus et minister. 

    
    11 

    
    1 Cum autem, dilatato iam Ordine, vivendi formam per 
    dominum Innocentium approbatam disponeret per successorem ipsius Honorium in 
    perpetuum facere roborari, huiusmodi fuit a Deo revelatione commonitus. 

    2 Videbatur quidem sibi de terra micas panum 
    subtilissimas collegisse multisque famelicis fratribus ipsum circumstantibus 
    debere tribuere. 

    3 Cumque micas tam tenues distribuere formidaret, ne 
    forte inter manus exciderent; vox ei desuper ait: "Francisce, unam de micis 
    omnibus hostiam facito et manducare volentibus tribue". 

    4 Quo id agente, quicumque illud non devote recipiebant, 
    aut receptum contemnebant donum, mox lepra infecti notabiles apparebant. 

    5 Recitat mane vir sanctus haec omnia sociis, dolens, se 
    non percipere mysterium visionis (cfr. Dan 2,19). 

    3 Sequenti vero die, cum vigil in oratione persisteret (cfr. 
    Tob 3,11), huiuscemodi vocem de caelo delapsam (cfr. 2Pet 1,17) audivit:" 
    Francisce, micae praeteritae noctis verba evangelica sunt, hostia regula, 
    lepra iniquitas". 

    7 Volens igitur confirmandam Regulam ex verborum 
    Evangelii aggregatione profusius traditam ad compendiosiorem formam, iuxta 
    quod dictabat visto monstrata, redigere, in montem quemdam cum duobus sociis, 
    Spiritu sancto ducente, conscendit, ubi pane tantum contentus et aqua, 
    ieiunans, conscribi eam fecit, secundum quod oranti sibi divinus Spiritus 
    suggerebat. 

    8 Quam cum, de monte descendens, servandam suo vicario 
    commisisset, et ille, paucis elapsis diebus, assereret per incuriam perditam, 
    iterato sanctus vir ad locum solitudinis rediit eamque instar prioris, ac si 
    ex ore Dei verba susciperet, illico reparavit et per supradictum dominum 
    Papam Honorium, octavo pontificatus illius anno, sicut optaverat, obtinuit 
    confirmari. 

    9 Ad cuius observantiam fratres ferventer inducens, 
    dicebat, se nihil ibi posuisse secundum industriam propriam, sed omnia sic 
    scribi fecisse, sicut sibi fuerant divinitus revelata. 

    10 Quod ut certius constaret testimonio Dei, paucis 
    admodum evolutis diebus, impressa sunt ei stigmata Domini Iesu (cfr. Gal 
    6,17) digito Dei vivi (cfr. Apoc 7,2) tamquam bulla summi Pontificis Christi 
    ad confirmationem omnimodam regulae et commendationem auctoris, sicut post 
    suarum enarrationem virtutum suo loco inferius describetur. 

    
    Caput V - De austeritate vitae et quomodo creaturae 
    praebebant ei solatium. 

    1 

    1 Cum igitur cerneret vir Dei Franciscus suo exemplo ad 
    crucem Christi baiulandam ferventi spiritu plurimos animari, animabatur et 
    ipse tamquam bonus dux exercitus Christi ad palmam victoriae per culmen 
    invictae pervenire virtutis. 

    2 Attendens enim illud Apostoli verbum: Qui autem sunt 
    Christi carnem suam crucifixerunt cum vitiis et concupiscentiis (Gal 5,24): 
    ut crucis armaturam suo ferret in corpore, tanta disciplinae rigiditate 
    sensuales appetitus arcebat, ut vix necessaria sumeret sustentationi naturae.
    

    3 Difficile namque fore dicebat necessitati corporis 
    satisfacere, et pronitati sensuum non parere. 

    4 Propter quod cocta cibaria sanitatis tempore vix 
    admittebat et raro, admissa vero aut conficiebat cinere, aut condimenti 
    saporem, admixtione aquae ut plurimum, reddebat insipidum. 

    5 De potu vini quid dicam, cum et de aqua, dum sitis 
    aestuaret ardore, vix ad sufficientiam biberet? 

    6 Modos adinveniebat abstinentiae potioris et quotidie 
    exercitatione crescebat; licetque iam perfectionis culmen attingeret, 
    tamquam semper incipiens, aliquid innovabat, afflictionibus carnis puniendo 
    libidinem. 

    7 Egrediens autem exterius propter verbum Evangelii, 
    conformabat se suscipientibus ipsum in qualitate ciborum, cum tamen, ad 
    interiora regressus, districte servaret rigidam abstinentiae parcitatem. 

    8 Sicque se ipsum austerum sibi, humanum proximo, 
    subiectum Evangelio Christi per omnia reddens, non solum abstinendo, verum 
    etiam manducando praebebat aedificationis exemplum. 

    9 Nuda humus, ut frequentius, lectus erat lassato 
    corpusculo, et saepius sedens, ligno vel lapide ad caput posito, dormiebat;
    

    10 unica paupere contectus tunicula, in nuditate Domino 
    serviebat et frigire (cfr. 2Cor 11,27). 

    
    2 

    
    1 Interrogatus aliquando, quomodo vestitu tam tenui se 
    posset ab hiemalis algoris asperitate tueri, in spiritus fervore respondit: 
    "Si supernae patriae flamma per desiderium contingeremur interius, frigus 
    istud exterius facile portaremus". 

    2 Vestis horrebat mollitiem, asperitatem amabat, asserens, 
    propter hoc Ioannem Baptistam ore divino fuisse laudatum. 

    3 Si quando vero in data sibi tunica lenitatem sentires, 
    chordulis eam contexebat interius, quia non in casulis pauperum, sed in 
    palatiis principum, iuxta Veritatis verbum vestimentorum dicebat requirendam 
    esse mollitiem. 

    4 Experientia enim certa didicerat, daemones asperitate 
    terreri, deliciosis autem et mollibus ad tentandum fortius animari. 

    5 Unde cum nocte quadam propter infirmitatem capitis et 
    oculorum, praeter solitum morem cervical de pluma positum haberet ad caput, 
    daemon in illud ingressus, ipsum usque ad horam matutinalem inquietatum 
    multimode a sanctae orationis studio perturbavit, donec, vocato socio, 
    pulvinar cum daemonio fecit extra cellulam longius exportari. 

    6 Egressus autem cum pulvinari frater de cella, membrorum 
    omnium vires amisit et usum, quousque ad vocem sancti patris hoc 
    cognoscentis in spiritu, vigor pristinus cordis et corporis sibi fuit 
    plenarie restitutus. 

    
    3 

    1 Rigidus in disciplina super custodiam suam stabat cfr. 
    Is 21,8), curam permaximam gerens de utriusque hominis puritate servanda;
    

    2 quapropter circa conversionis suae primordia tempore 
    hiemali in foveam glacie plenam se ipsum plerumque mergebat, ut et 
    domesticum sibi hostem perfecte subigeret et candidum vestimentum pudoris a 
    voluptatis incendio praeservaret. 

    3 Tolerabilius viro spirituali fore incomparabiliter 
    asserebat magnum sustinere frigus in carne, quem ardorem carnalis libidinis 
    veI modicum sentire in mente. 

    
    4 

    1 Cum autem apud eremum de Sartiano nocte quadam orationi 
    vacaret in cellula, vocavit eum hostis antiquus, tertio dicens: "Francisce, 
    Francisce, Francisce!". 

    2 Cui cum, quid quaereret, respondisset, fallaciter ille 
    subiunxit: "Nullus est in mundo peccator, cui, si conversus fuerit (cfr. Ez 
    33,9), non indulgeat Deus; sed quicumque semetipsum poenitentia dura 
    necaverit, misericordiam non inveniet in aeternum. 

    3 Statim vir Dei per revelationem cognovit (cfr. Gal 
    1,12; Sir 1,6) hostis fallaciam, quomodo nisus fuerit eum ad tepida 
    revocare. 

    4 Nam hoc sequens indicavit eventus. 

    5 Continuo enim post hoc ad insufflationem illius, cuius 
    halitus prunas ardere facit (cfr. Iob 41,12), gravis ipsum carnis tentatio 
    apprehendit. 

    6 Quam ut praesensit castitatis amator, deposita veste, 
    chorda coepit se verberare fortissime: "Eia", inquiens, "frater asine, sic 
    te decet manere, sic subire flagellum. 

    7 Tunica religioni deservit, sanctitatis signaculum 
    praefert, furari eam libidinoso non licet; si quo vis pergere, perge (cfr. 
    Is 40,4; 1Re 30,13)!". 

    8 Insuper et mirando fervore spiritus animatus, aperta 
    cella, foras exivit (cfr. Mar 14,6.8) in hortum, et in magnam demergens 
    nivem corpusculurn iam nudatum, septem ex ea plenis manibus coepit 
    compingere massas. 

    9 Quas sibi proponens, suo sic exteriori homini 
    loquebatur: "Ecce", inquit, "haec maior uxor tua est, quatuor istae duo 
    filii et duae filiae, reliquae duae servus et ancilla, quos ad serviendum 
    habere oportet. 

    10 Festina igitur omnes induere, quoniam frigore 
    moriuntur. 

    11 Si vero eorum nultiplex sollicitudo molestat, uni 
    Domino sollicite servi (cfr. Mat 4,10)!". 

    12 Illico tentator victus abscessit, et vir sanctus in 
    cellam cum victoria rediit; quia, dum bene poenaliter alsit foris, ardorem 
    interius sic exstinxit libidinis, ut deinceps tale aliquid minime sentiret.
    

    13 Quidam autem frater, qui tunc orationi vacabat (cfr. 
    1Cor 7,5), haec omnia, luna clarius incedente (cfr. Iob 31,16), prospexit.
    

    14 Comperto vir Dei, quod haec ille nocte vidisset, 
    reserans ei tentationis processum, praecepit, ut quamdiu ipse viveret, nulli 
    viventi rem, quam viderat propalaret. 

    
    5 

    1 Non solum autem mortificari debere docebat vitia carnis 
    et eius incentiva frenari, verum etiam exteriores sensus, per quos mors 
    intrat ad animam, summa vigilantia custodiri. 

    2 Mulierum familiaritates, colloquia et aspectus, quae 
    multis occasio sunt ruinae, sollicitius evitari iubebat, asserens, per 
    huiusmodi debilem frangi et fortem saepe spiritum infirmari (cfr. Ez 21,7).
    

    3 Harum contagionem evadere conversantem cum eis, nisi 
    probatissimum virum, tam facile dixit, quam iuxta Scripturam, in igne 
    ambulare et non comburere plantas (cfr. Prov 6,28). 

    4 Siquidem ipse adeo averterat oculos suos, ne huiusmodi 
    vanitatem viderent (cfr. Ps 118,37), quod, sicut aliquando socio dixit, 
    quasi nullam recognoscebat in facie. 

    5 Non enim securum esse putabat, earum formarum introrsus 
    haurire imagines, quae possunt aut edomitae carnis resuscitare igniculum, 
    aut pudicae mentis maculare nitorem. 

    6 Asserebat etiam frivolum esse mulieris colloquium, 
    excepta sola confessione vel instructione brevissima, iuxta quod et saluti 
    expedit et congruit honestati. 

    7 "Quae sunt", inquit, "religioso cum muliere tractanda 
    negotia, nisi cum sanctam poenitentiam vel melioris vitae consilium 
    religiosa petitione deposcit? 

    8 Ex nimia securitate minus cavetur hostis, et diabolus, 
    si de suo capillum potest habere in homine, cito excrescere facit in trabem".
    

    
    6 

    1 Otium autem omnium malarum cogitationum sentinam 
    docebat summopere fugiendum, exemplo demonstrans, rebellem carnem et pigram 
    disciplinis continuis et fructuosis laboribus esse domandam. 

    2 Unde corpus suum fratrem asinum appellabat, tamquam 
    laboriosis supponendum oneribus, crebris caedendum flagellis et vili pabulo 
    sustentandum. 

    3 Si quem vero cernebat otiosum et vagum aliorum velle 
    manducare labores, fratrem muscam nominandum censebat, eo quod talis nihil 
    boni faciens, sed benefacta inficiens, vilem et abominabilem se omnibus 
    reddat. 

    4 Propter quod dixit aliquando: "Volo fratres meos 
    laborare et exercitari, ne otio dediti, per illicita corde aut lingua 
    vagentur". 

    5 Evangelicum siquidem volebat a fratribus observari 
    silentium, ut videlicet ab omni otioso verbo omni tempore abstinerent 
    sollicite, tamquam reddituri in die iudicii de huiusmodi rationem (cfr. Mat 
    12,36). 

    6 Sed et si quem invenisset fratrem verbis assuetum 
    inanibus, acriter arguebat; 

    7 taciturnitatem modestam et puri cordis affirmans 
    custodiam et non modicam esse virtutem, pro eo quod mors et vita fore 
    dicuntur in manibus linguae (cfr. Prov 18,21), non tam ratione gustus quam 
    ratione loquelae. 

    
    7 

    1 Licet autem pro viribus ad vitam austeram fratres 
    induceret, non tamen ei placebat districtionis severitas, quae pietatis non 
    induit viscera (cfr. Col 3,12) nec est discretionis sale condita (cfr. Col 
    4,6). 

    2 Cum enim quadam nocte unus ex fratribus prae nimietate 
    abstinentiae admodum fame cruciatus, nullam posset habere quietem, 
    intelligeretque pius pastor ovi suae imminere periculum, vocavit fratrem, 
    apposuit panem, et ut ruborem illi tolleret, coepit ipse prior comedere 
    eumque ad manducandum dulciter invitare. 

    3 Deposuit frater verecundiam, sumpsit cibum, gavisus 
    quam plurimum, quod per circumspectam condescensionem pastoris, et corporis 
    evasisset dispendium et non modicum accepisset aedificationis exemplum. 

    4 Mane facto fratribus convocatis in unum vir Dei 
    referens quod acciderat nocte, provida commonitione subinnxit: "Sit vobis, 
    fratres, non cibus, sed caritas in exemplum". 

    5 Docuit insuper eos discretionem sequi ut aurigam 
    virtutum, non eam, quam caro suadet, sed quam edocuit Christus, cuius 
    sacratissimam vitam expressum constat esse perfectionis exemplar. 

    
    8 

    1 Et quoniam Agnum sine macula crucifixum non est 
    possibile homini carnis infirmitate circumdato sic perfecte sectari, quin 
    aliquas contrahat sordes, ideo documento certo firmabat, eos qui perfectioni 
    vitae invigilant, quotidianis debere se lacrimarum emundare fluentis. 

    2 Licet enim adeptus iam esset cordis et corporis 
    puritatem mirabilem, non cessabat tamen lacrimarum imbribus iugiter oculos 
    expiare mentales, corporeorum luminum non ponderando iacturam. 

    3 Cum enim ex continuo fletu infirmitatem oculorum 
    incurrisset gravissimam, suadente sibi medico, quod abstineret a lacrimis, 
    si corporei visus caecitatem vellet effugere, vir sanctus respondit: 

    4 "Non est, frater medice, ob amorem luminis, quod 
    habemus commune cum muscis, visitatio lucis aeternae repellenda vel modicum, 
    quia non spiritus propter carnem, sed caro propter spiritum beneficium lucis 
    accepit". 

    5 Malebat siquidem corporalis visus lumen amittere quam 
    lacrimas, quibus oculus mundatur interior, ut Deum videre valeat, repressa 
    devotione spiritus impedire. 

    
    9 

    1 Cum autem semel daretur consilium a medicis, et 
    instanter suaderetur a fratribus, ut pateretur sibi per remedium subveniri 
    cocturae, humiliter vir Dei assensit, quia salutiferum hoc simul et asperum 
    esse cernebat. 

    2 Vocatus itaque venit chirurgicus, instrumentum ferreum 
    igni submittens ad faciendum cocturam. 

    3 At Christi servus corpus iam horrore concussum 
    confortans, sicut amicum coepit ignem alloqui, dicens: "Mi frater ignis, 
    caeteris rebus aemulandi decoris, virtuosum, pulchrum et utilem te creavit 
    Altissimus (cfr. Sir 1,8.9). 

    4 Esto mihi in hac hora propitius (cfr. Gen 33,10), esto 
    curialis! 

    5 Precor magnum Dominum, qui te creavit (cfr. Ps 47,2); 
    Deut 32,6), ut tumm mihi calorem temperet, quo suaviter urentem valeam 
    sustinere". 

    6 Oratione finita, contra igne candescens ferreum 
    instrumentum signum crucis edidit, ac deinceps intrepidus persistebat. 

    7 Profundatum est crepitans ferrum in tenera carne, et ab 
    aure usque ad supercilium coctura protracta. 

    8 Quantum irrogaverit ignis ille dolorem, vir ipse 
    sanctus expressit: "Laudate", inquit ad fratres, "Altissimum, quia vere dico 
    vobis, nec ignis ardorem sensi nec carnis ullum dolorem". 

    9 Et conversus ad medicum: "Si non est", inquit, "caro 
    bene decocta, imprime iterum!". 

    10 Expertus medicus in invalida carne virtutem spiritus 
    tam potentem miratus est, et divinum hoc miraculum extulit dicens: "Dico 
    vobis, fratres, vidi mirabilia hodie (cfr. Luc 5,26)". 

    11 Quia enim ad tantam pervenerat puritatem, ut caro 
    spiritui et spiritus Deo harmonia mirabili concordarent, divina ordinatione 
    fiebat, ut creatura Factori suo deserviens (cfr. Sap 16,24), voluntati et 
    imperio eius mirabiliter subiaceret. 

    
    10 

    1 Alio enim tempore, apud eremum Sancti Urbani servo Dei 
    aegritudine gravissima laborante, cum ipse naturae defectum sentiens, vini 
    poculum postulasset, nihilque de vino, quod sibi dari posset, responderetur 
    adesse, iussit aquam afferri et allatam signo crucis edito benedixit. 

    2 Mox vinum efficitur optimum quod fuerat aqua pura, et 
    quod deserti loci paupertas non potuit, viri sancti puritas impetravit. 

    3 Ad eius gustum tanta protinus facilitate convaluit, ut 
    saporis novitas et innovatio sanitatis, gustabile ac gustantem 
    supernaturaliter innovantes, perfectam in ipso exspoliationem veteris 
    hominis et induitionem novi (cfr. Col 3,8.10) duplici attestatione firmarent.
    

    
    11 

    1 Non solum creatura servo Dei serviebat ad nutum, sed et 
    Creatoris ubique providentia condescendebat ad placitum. 

    2 Cum enim tempore quodam, ex multarum infirmitatum 
    concursu aggravato corpore, ad iucunditatem spiritus excitandam alicuius 
    audiendi soni harmonici desiderium habuisset, nec id honestatis decentia per 
    ministerium fieri pateretur humanum, affuit Angelorum obsequium ad viri 
    sancti placitum adimplendum. 

    3 Nocte etenim quadam, vigilante ipso et meditante de 
    Domino, repente insonuit cithara quaedam harmoniae mirabilis et suavissimae 
    melodiae (cfr. Sir 40,21). 

    4 Non videbatur aliquis, sed transitum et reditum 
    citharoedi ipsa hinc inde auditus volubilitas (cfr. Ez 10,3) innuebat. 

    5 Spiritu in Deum directo (cfr. Iob 34,14) tanta fuit in 
    illo dulcisono carmine suavitate perfruitus, ut aliud se putaret saeculum 
    commutasse. 

    6 Hoc et fratres sibi familiares non latuit qui per certa 
    frequenter conspiciebant indicia, eum tam excessivis et crebris 
    consolationibus a Domino visitaro (cfr. Luc 1,68), ut nec ipsas omnino 
    occultare valeret. 

    
    12 

    1 Alio quoque tempore viro Dei praedicationis causa inter 
    Lombardiam et Marchiam Tervisinam iter agente cum fratre socio iuxta Padum, 
    tenebrosa noctis supervenit obscuritas. 

    2 Cumque via esset exposita periculis magnis et multis 
    propter tenebras, fluvium et paludes, dixit socius ad virum sanctum: "Ora, 
    pater, ut de instantibus periculis liberemur!". 

    3 Cui vir Dei cum fiducia multa respondit: "Potens est 
    Deus (cfr. Luc 3,8), si placet suae dulcedini, tenebrarum effugata caligine, 
    beneficium nobis impendere lucis". 

    4 Vix sermonem compleverat, et ecce tanta lux illico 
    coepit circa eos superna radiare virtute, ut nocte alias exsistente obscura, 
    ipsi luce clara viderent non solum viam, verum etiam plurima circumquaque.
    

    6 Cuius lucis ducatu corporaliter directi et 
    spiritualiter confortati, usque ad locum hospitii per non modicum viae 
    spatium, cum divinis hymnis et laudibus incolumes pervenerunt. 

    6 Perpende, quem mirandae fuerit vir iste munditiae 
    quantaeque virtutis, ad cuius nutum suum ignis ardorem contemperat, aqua 
    saporem commutat, angelica praebet melodia solatium, et lux divina ducatum, 
    ut sic sanctificatis viri sancti sensibus omnis probetur mundi machina 
    deservire. 

    
    Caput VI - De humilitate et obedientia et de 
    condescensionibus divinis sibi factis ad nutum. 

    1 

    1 Omnium virtutum custos et decor humilitas, copiosa 
    virum Dei ubertate repleverat. 

    2 In propria quidem reputatione nihil erat nisi peccator, 
    cum in veritate speculum esset et splendor omnimodae sanctitatis. 

    3 Super hanc studuit aedificare se ipsum, ut sapiens 
    architectus fundamentum praeiaciens (cfr. 1Cor 3,10), quod a Christo 
    didicerat. 

    4 Dicebat, propter hoc Filium Dei de altitudine sinus 
    paterni ad nostra despicabilia descendisse, ut tam exemplo quam verbo 
    Dominus et Magister humilitatem doceret. 

    5 Propter quod studebat tamquam Christi discipulus in 
    oculis suis et aliorum vilescere, a summo dictum esse Magistro commemorans: 
    Quod altum est apud homines, abominatio est apud Deum (Luc 16,15). 

    6 Sed et verbum hoc dicere solitus erat: "Quantum homo 
    est in oculis Dei, tantum est et non plus". 

    7 Stultum proinde iudicans mundanis extolli favoribus, 
    gaudebat de opprobrüs et de laudibus tristabatur. 

    3 Malebat quidem de se vituperium audire quam laudem, 
    sciens, quod hoc ad se emendandum induceret, illa impelleret ad cadendum.
    

    9 Et ideo saepe cum populi merita in eo sanctitatis 
    extollerent, praecipiebat alicui fratri, ut in contrarium verba ipsum 
    vilificantia suis auribus inculcando proferret. 

    10 Cumque frater ille, licet invitus, eum rusticum et 
    mercenarium, imperitum et inutilem diceret, exhilaratus tam mente quam facie 
    respondebat: 

    11 "Benedicat tibi Dominus (cfr. Num 6,24; Ps 127,5), 
    fili carissime, quia tu verissima loqueris, et talia filium Petri 
    Bernardonis decet audire". 

    
    2 

    1 Ut autem se caeteris despicabilem redderet, non 
    parcebat rubori, quin in praedicatione coram omni populo proprios 
    manifestaret defectus. 

    2 Accidit semel, ut infirmitate gravatus, rigorem 
    abstinentiae pro recuperanda sanitate modicum relaxasset. 

    3 Viribus autem corporis utcumque resumptis, verus sui 
    contemptor ad propriae carnis animatus opprobrium: "Non est", inquit, "conveniens, 
    ut populus abstinentem me credat, et ego e contrario carnaliter reficiar in 
    occulto". 

    4 Surrexit propterea sanctae humilitatis spiritu 
    inflammatus, et in platea civitatis Assisii populo convocato, solemniter cum 
    fratribus multis, quos secum adduxerat, maiorem introivit ecclesiam, funeque 
    ad collum ligato, nudum cum femoralibus solis in oculis omnium se trahi 
    praecepit usque ad lapidem, in quo malefactores puniendi consueverant 
    collocari. 

    5 Super quem conscendens, licet quartanarius esset et 
    debilis, acerbi frigoris tempore cum multo vigore animi praedicavit, 
    audientibusque cunctis asseruit, se non tamquam spiritualem honorandum fore, 
    quin immo tamquam carnalem et glutonem ab omnibus contemnendum. 

    6 Igitur qui convenerant, tam ingenti viso spectaculo, 
    admirati sunt, et quia ipsius austeritatem iam noverant, devoto corde 
    compuncti, humilitatem huiusmodi magis admirabilem quem imitabilem 
    proclamabant. 

    7 Licet autem id magis videatur portentum fuisse (cfr. Is 
    20,3) instar prophetalis vaticinii quam exemplum, tamen vere documentum 
    exstitit humilitatis perfectae, 

    8 quo Christi sectator instruitur transitoriae laudis 
    praeconium debere contemnere, tumentis quoque iactantiae comprimere fastum 
    et fraudulentae simulationis mendacium confutare. 

    
    3 

    1 Multa quidem in hunc modum saepius faciebat, ut 
    exterius tamquam vas perditum (cfr. Ps 30,13) fieret et sanctificationis 
    spiritum interius possideret. 

    2 Studebat bona Domini (cfr. Ps 26,13) sui arcano 
    pectoris condere, nolens patere gloriae quod posset occasio esse ruinae. 

    3 Nam saepe cum beatificaretur a pluribus, verbum 
    huiuscemodi (Gen 39,10) proferebat: "Filios et filias adhuc habere possem, 
    nolite laudare securum! 

    4 Nemo laudandus, cuius incertus est exitus" 

    5 Ista quidem laudantibus; ad se autem sic: "Latroni si 
    tanta contulisset Altissimus, gratior te foret, Francisce!". 

    6 Dicebat fratribus saepe: "De omni eo quod peccator 
    potest, nemo sibi debet iniquo applausu blandiri. 

    7 Peccator", ait, "ieiunare potest, orare, plangere 
    carnemque propriam macerare. 

    8 Hoc solum non potest: Domino scilicet suo esse fidelis.
    

    9 In hoc itaque gloriandum, si suam Domino gloriam 
    reddimus (Sir 35,10; ioa 9,24), si fideliter servientes, ipsi quidquid donat, 
    adscribimus". 

    
    4 

    1 Ut autem pluribus modis negotiatior hic evangelicus 
    lucraretur ac totum praesens tempus conflaret in meritum, non tam praeesse 
    voluit quem subesse, nec tam praecipere quam parere. 

    2 Idcirco generali cedens officio, guardianum petiit, 
    cuius voluntati per omnia subiaceret. 

    3 Tam enim uberem asserebat sanctae obedientiae fructum, 
    ut eis qui iugo ipsius colla submitterent (cfr. Sir 51,34), nil temporis 
    sine lucro transiret. 

    4 Unde et fratri, cum quo erat solitus ire, semper 
    obedientiam promittere consueverat et servare. 

    5 Dixit aliquando sociis: "Inter alia, quae dignanter 
    pietas mihi divina concessit, hanc gratiam contulit, quod ita diligenter 
    novitio unius horae obedirem, si mihi guardianus daretur, sicut antiquissimo 
    et discretissimo fratri. 

    6 Subditus", inquit, "praelatum suum non hominem 
    considerare debet, sed illum pro cuius est amore subiectus. 

    7 Quanto autem comtemptibilior praesidet, tanto magis 
    humilitas obedientis placet". 

    8 Cum vero vice quadam quaereretur ab eo, quis esset vere 
    obediens iudicandus, corporis mortui similitudinem pro exemplo proposuit.
    

    9 "Tolle", inquit, "corpus exanime, et ubi placuerit, 
    pone! 

    10 Videbis non repugnare motum, non murmurare situm, non 
    reclamare dimissum. 

    11 Quod si statuatur in cathedra, non alta sed ima 
    respiciet; si collocetur in purpura, duplo pallescet. 

    12 Hic", ait, "verus obediens est, qui, cur moveatur, non 
    diiudicat; ubi locetur non curat; ut transmutetur, non instat; 

    13 evectus ad officium, solitam tenet humilitatem; plus 
    honoratus plus reputat se indignum". 

    
    5 

    1 Dixit aliquando socio suo: "Non mihi videor frater 
    Minor, nisi fuero in statu, quem tibi descripsero. 

    2 Ecce, praelatus exsistens fratrum, vado ad capitulum, 
    praedico et commoneo fratres, et in fine dicitur contra me: Non convenis 
    nobis, quia illitteratus es, elinguis, idiota et (cfr. Act 4,13) simplex;
    

    3 tandem eicior cum opprobrio, vilipensus ab omnibus. 

    4 Dico tibi, nisi eodem vultu, eadem mentis laetitia et 
    eodem sanctitatis proposito haec verba audiero, frater Minor nequaquam sum".
    

    5 Et addebat: "In praelatione casus, in laude 
    praecipitium, in humilitate subditi animae lucrum est. 

    6 Cur ergo periculis plus quam lucris attendimus, cum 
    acceperimus tempus ad lucrum?". 

    7 Hac igitur de causa humilitatis forma Franciscus 
    fratres suos voluit vocari Minores, et praelatos sui Ordinis dici ministros, 
    ut et verbis uteretur Evangelii, quod observare promiserat, et ex ipso 
    nomine discerent discipuli eius, quod ad discendam humilitatem ad scholas 
    humilis Christi venissent. 

    8 Magister siquidem humilitatis Christus Iesus, ut 
    informares discipulos ad humilitatem perfectam, dixit: Quicumque voluerit 
    inter vos maior fieri, sit vester minister, et quicumque voluerit inter vos 
    primus esse, erit vester servus (Mat 20,26-27). 

    9 Cum autem requireret ab eo dominus Ostiensis, Ordinis 
    Minorum Fratrum protector et promotor praecipuus, qui postmodum, iuxta quod 
    idem vir sanctus praedixerat, ad summi pontificatus sublimatus honorem, 
    Gregorius nonus est dictus, utrum sibi placeret, quod fratres sui 
    promoverentur ad ecclesiasticas dignitates, respondiy: "Domine, Minores ideo 
    vocati sunt fratres mei, ut maiores fieri non praesumant. 

    10 Si vultis", ait, "ut fructum faciant in Ecclesia Dei, 
    tenete illos et conservate in statu vocationis eorum, et ad praelationes 
    ecclesiasticas nullatenus ascendere permittatis". 

    
    6 

    1 Et quoniam humilitatem tam in se quam in subditis 
    cunctis praeferebat honoribus, amator humilium Deus altioribus ipsum dignum 
    iudicabat fastigiis, secundum quod uni fratri, viro virtutis et devotionis 
    praecipuae, visio caelitus ostensa monstravit. 

    2 Cum enim esset in comitatu viri Dei et una cum ipso in 
    quadam ecclesia deserta ferventi oraret affectu, in ecstasi factus, vidit 
    inter multas in caelo sedes unam caeteris digniorem, pretiosis ornatam 
    lapidibus et omni gloria refulgentem. 

    3 Miratus intra se praecelsi refulgentiam throni, anxia 
    coepit cogitatione perquirere, quis ad illum deberet assumi. 

    4 Audivit inter haec vocem dicentem sibi (cfr. Act 9,4); 
    "Sedes ista unius de ruentibus fuit et nunc humili servatur Francisco". 

    5 Reversus demum frater ad se ab orationis excessu, virum 
    beatum exterius prodeuntem solito fuit more secutus. 

    6 Cumque incedentes per viam, de Deo invicem loquerentur, 
    frater ille, visionis suae non immemor, solerter ab eo quaesivit, quid de se 
    ipso sentiret. 

    7 Ad quem humilis Christi servus: "Videor", ait, "mihi 
    maximus peccatorum". 

    8 Cui cum frater diceret ex adverso, quod hoc nec posset 
    sana conscientia dicere nec sentire, subiunxit: "Si quantumcumque sceleratum 
    hominem tanta fuisset Christus misericordia prosecutus, arbitror sane, quod 
    multo quam ego Deo gratior esset". 

    9 Confirmatus fuit frater ex tam admirabilis humilitatis 
    auditu de veritate visionis ostensae, Evangelio sacro testante cognoscens, 
    quod ad excellentiam gloriae, de qua superbus eicitur, vere humilis 
    exaltetur. 

    
    7 

    1 Alio quoque tempore, cum in deserta quadam oraret 
    ecclesia in provincia Massae apud Montem Casalem, intellexit per spiritum, 
    sacras ibidem remansisse reliquias. 

    2 Quas cum longo iam tempore defraudatas honorificentia 
    debita non sine moerore conspiceret, praecepit fratribus, ut eas cum 
    reverentia deferrent ad locum. 

    3 Sed cum, poscente causa, discessisset ab eis, mandati 
    patris immemores, filii obedientiae meritum neglexerunt. 

    4 Die vero quadam, cum sacra celebrare vellent mysteria, 
    superiore altaris operimento submoto, ossa pulcherrima et redolentia nimis 
    non sine admiratione reperiunt, intuentes reliquias, quas non hominis manus 
    sed Dei virtus attulerat. 

    5 Reversus paulo post, vir Deo devotus diligenter coepit 
    exquirere, si quod de reliquiis mandaverat, esset impletum. 

    6 Verum neglectae obedientiae culpam fratres confitentes 
    humiliter, cum poena veniam meruerunt. 

    7 Et ait vir sanctus: "Benedictus Dominus Deus meus (cfr. 
    Ps 17,47), qui per seipsum implevit quod vos facere debuistis!" 

    8 Considera diligenter divinae providentiae curam circa 
    pulverem nostrum, et humilis Francisci excellentem in oculis Dei perpende 
    virtutem! 

    9 Nam cuius iussis non paruit homo, votis obedivit Deus.
    

    
    8 

    1 Quodam tempore deveniens Imolam, civitatis episcopum 
    adiit humiliterque poposcit, ut cum ipsius beneplacito posset populum ad 
    praedicationem vocare. 

    2 Cui episcopus dure respondens: "Sufficit", inquit, 
    "frater, quod ego praedicem populo meo". 

    3 Inclinavit caput verus humilis, et foras egressus, post 
    modicam horam regreditur intro. 

    4 A quo cum episcopus quasi turbatus requireret, quid 
    iterato petere vellet; humili tam corde quam voce respondit: "Domine, si 
    pater filium uno pepulerit ostio, alio sibi reintrandum est". 

    5 Humilitate victus, episcopus alacri vultu eum 
    amplexatus est, dicens: "Tu et omnes fratres tui de caetero in episcopatu 
    meo generali mea licentia praedicetis, quia illud humilitas sancta 
    promeruit". 

    
    9 

    1 Contigit ipsum aliquando Aretium devenire, cum tota 
    civitas intestino bello quassata propinquum sui minabatur excidium. 

    2 Hospitatus vero in suburbio, vidit supra civitatem 
    exsultantes daemones ac perturbatos cives ad caedem mutuam succendentes. 

    3 Ut autem seditiosas illas effugaret aereas potestates, 
    fratrem Silvestrum, columbinae simplicitatis virum, quasi praeconem 
    praemisit, dicens: "Vade ante portam civitatis et ex parte Dei omnipotentis 
    daemonibus in virtute obedientiae praecipe, ut exeant festinanter". 

    4 Accelerat verus obediens patris iussa perficere, et 
    praeoccupans in laudibus faciem (cfr. Ps 94,2) Domini, ante portam civitatis 
    coepit clamare valenter: "Ex parte omnipotentis Dei et iussu servi eius 
    Francisci procul hinc discedite, daemones universi!". 

    5 Redit ad pacem continuo civitas, et civilitatis in se 
    iura cives omnes cum magna tranquillitate reformant. 

    6 Expulsa quippe daemonum furibunda superbia, quae 
    civitatem illam velut obsidione vallaverat, superveniens sapientia pauperis, 
    videlicet Francisci humilitas, pacem reddidit urbemque salvavit. 

    7 Humilis enim obedientiae ardua promerente virtute, 
    super spiritus illos rebelles atque protervos tam potestativum fuerat 
    assecutus imperium, ut et ipsorum feroces protervias premeret et importunas 
    violentias propulsaret. 

    
    10 

    1 Fugiunt quidem superbi daemones excelsas virtutes 
    humilium, nisi cum interdum ad humilitatis custodiam divina eos clementia 
    colaphizari permittit, sicut et Paulus Apostolus de se ipso scribit (cfr. 
    2Cor 12,7), et Franciscus experimento probavit. 

    2 Rogatus enim a domino Leone cardinali Sanctae Crucis, 
    ut secum aliquantulum moraretur in Urbe, acquievit humiliter ob ipsius 
    reverentiam et amorem. 

    3 Prima igitur nocte, cum post orationem vellet 
    quiescere, supervenerunt daemones in Christi militem atrociter insurgentes.
    

    4 Quem cum diu verberassent ac dure, ad ultimum quasi 
    seminecem reliquerunt (cfr. Luc 10,30). 

    5 Discedentibus illis, socius vocatus advenit, cui cum 
    vir Dei rei narrasset eventum, subiungens ait: "Credo, frater, quod 
    daemones, qui nihil possunt, nisi quantum providentia superna disponit, ideo 
    in me nunc tam ferociter irruerunt, quia non bonam speciem praefert mansio 
    mea in curia magnatorum. 

    6 Fratres mei qui in locis pauperculis commorantur, 
    audientes me cum cardinalibus esse, suspicabuntur forsitan implicari 
    mundanis, efferri honoribus et deliciis abundare (cfr. Luc 7,25). 

    7 Ideo melius iudico, eum qui ponitur in exempum (cfr. 
    Iob 17,6), fugere curias et humiliter inter humiles in locis conversari 
    humilibus, ut sustinentes penuriam fortes efficiat similia sustinendo" 

    8 Veniunt ergo mane (cfr. Mar 16,2), et humili 
    excusatione proposita, valefaciunt cardinali. 

    
    11 

    1 Abhorrebat nempe vir sanctus superbiam, omnium malorum 
    originem, et inobedientiam, ipsius pessimam prolem, sed non minus 
    humilitatem poenitentiae acceptabat. 

    2 Accidit semel, ut eidem praesentaretur quidam frater, 
    qui contra legem obedientiae aliquid fecerat, disciplina iustitiae 
    corrigendus. 

    3 Videns autem vir Dei fratrem illum per signa evidentia 
    veraciter esse compunctum, ad indulgendum ei amore fuit humilitatis 
    inductus. 

    4 Ne tamen facilitas veniae incentivum esset aliis 
    delinquendi, iussit, ablatum Fratri caputium in medium flammarum proici, ut 
    omnes adverterent, quanta qualique vindicta offensa sit inobedientiae 
    percellenda. 

    5 Cumque per moram caputium fuisset in medio ignis, 
    praecepit, ipsum flammis detrahi reddique fratri humiliter poenitenti. 

    6 Mirabile dictu! Extrahitur caputium de medio flammarum, 
    nullum habens adustionis vestigium. 

    7 Sicque factum est, ut hoc uno Deus miraculo et sancti 
    viri virtutem et humilitatem poenitentiae commendaret. 

    8 Digne itaque sectanda est Francisci humilitas, quae tam 
    miram in terris etiam dignitatem obtinuit, ut Deum inclinaret ad votum et 
    hominis immutaret affectum, daemonum protervitatem suo iussu propelleret et 
    flammarum voracitatem solo nutu refrenaret. 

    9 Revera haec est, quae possessores suos exaltans, dum 
    omnibus reverentiam exhibet, ab omnibus promeretur honorem. 

    
    Caput VII - De amore paupertatis et mira suppletione 
    defectuum. 

    1 

    1 Inter cetera charismatum dona, quae a largo Datore 
    Franciscus obtinuit, praerogativa quadam speciali promeruit in divitias 
    simplicitatis excrescere per altissimae paupertatis amorem. 

    2 Hanc Filio Dei vir sanctus familiarem attendens et iam 
    quasi toto orbe repulsam, caritate sic studuit desponsare perpetua (cfr. Ier 
    31,3), quod non solum pro ea patrem matremque reliquit (cfr. Gen 2,24; Mar 
    10,7), verum etiam quae habere potuit universa dispersit. 

    3 Nemo tam auri quam ipse cupidus paupertatis, nec 
    thesauri custodiendi sollicitior ullus quam iste huius evangelicae 
    margaritae. 

    4 In hoc praecipue suus offendebatur adspectus, si 
    quidquam videret in fratribus, quod paupertati non per omnia consonaret. 

    5 Revera ipse a principio religionis usque ad mortem 
    tunica, chordula et femoralibus dives, his contentus fuit. 

    6 Christi Iesu paupertatem et Matris frequenter cum 
    lacrimis revocabat ad mentem; 

    7 inde hanc virtutum asserens esse reginam, quia in Rege 
    regum (cfr. 1Tim 6,15) et in regina Matre ipsius tam praestanter effulsit.
    

    8 Nam et fratribus in conclavi quaerentibus, quae virtus 
    magis amicum redderet Christo, quasi secretum sui cordis aperiens, 
    respondebat: 

    9 "Paupertatem noveritis, fratres, specialem viam esse 
    salutis tamquam humilitatis fomentum perfectionisque radicem, cuius est 
    fructus multiplex, sed occultus. 

    10 Haec enim est evangelici agri thesaurus absconditus 
    (cfr. Mat 13,44), pro quo emendo vendenda sunt omnia, et quae vendi non 
    possunt illius comparatione spernenda". 

    
    2 

    1 "Ad huius", inquit, "culmen qui cupit attingere, non 
    solum mundanae prudentiae, verum etiam litterarum peritiae renuntiare quodam 
    modo debet, ut, tali expropriatus possessione, introëat in potentias Domini 
    (cfr. Ps 70,16) et nudum se offerat brachiis Crucifixi. 

    2 Nequaquam enim saeculo perfecte renuntiat qui proprii 
    sensus loculos intra cordis arcana reservat". 

    3 Saepe vero de paupertate sermonem faciens, ingerebat 
    fratribus evangelicum illud:" Vulpes foveas habent et volucres caeli nidos, 
    Filius autem hominis non habet ubi caput suum reclinet (Mat 8,20; Luc 
    9,58)". 

    4 Propter quod docebat fratres, ut pauperum more 
    pauperculas casas erigerent, quas non inhabitarent ut proprias, sed sicut 
    peregrini et advenae (cfr. 1Pet 2,11) alienas. 

    5 Leges namque peregrinorum (cfr. Ex 12,49) esse dicebat 
    sub alieno colligi tecto, sitire ad patriam, pacifice pertransire. 

    6 Mandabat dirui aliquando domos erectas, aut fratres 
    exinde amoveri, si aliquid in eis perciperet, quod ratione appropriationis 
    vel sumptuositatis contrarium esset evangelicae paupertati. 

    7 Hanc sui dicebat Ordinis fundamentum, cui substrato 
    primarie sic omnis structura religionis innititur, ut ipsius firmitate 
    firmetur et eversione funditus evertatur. 

    
    3 

    1 Docebat proinde, sicut revelatione didicerat, sacrae 
    religionis ingressum ab illo fore inchoandum evangelico verbo: Si vis 
    perfectus esse, vade, vende omnia, quae habes, et da pauperibud (Mat 19,21);
    

    2 ideoque nonnisi expropriatos et nihil penitus 
    retinentes admittebat ad Ordinem, tum propter verbum sancti Evangelii, tum 
    etiam ne forent in scandalum loculi reservati. 

    3 Unde in Marchia Anconitana cuidam petendi ad Ordinem 
    recipi verus pauperum patriarcha respondit: "Si vis Christi pauperibus 
    iungi, mundi pauperibus tua distribue!". 

    4 Quo audito perrexit homo, et ductus amore carnali, sua 
    suis reliquit, nilque pauperibus. 

    5 Verum cum haec, illo referente, vir sanctus audisset, 
    dura eum increpatione feriens, dixit: "Vade viam tuam, frater musca, quoniam 
    nondum existi de domo et cognatione tua (cfr. Gen 12,1). 

    6 Consanguineis tuis tua dedisti et defraudasti pauperes, 
    dignus non es pauperibus sanctis. 

    7 Incepisti a carne, ruinosum fundamentum spirituali 
    fabricae collocasti". 

    8 Rediit animalis homo (cfr. 1Cor 2,14) ad suos et 
    repetiit sua, quae pauperibus relinquere nolens, virtutis propositùm citius 
    dereliquit. 

    
    4 

    1 Alio quoque tempore, cum in loco Sanctae Mariae de 
    Portiuncula tanta esset inopia, quod non posset hospitibus fratribus 
    supervenientibus secundum necessitatis exigentiam provideri: adiit virum Dei 
    vicarius suus, 

    2 allegans penuriam fratrum et petens, ut intrantium 
    novitiorum res aliquas reservare liceret, ad quas expendendas recurrere 
    possent fratres tempore opportuno (cfr. Ps 144,15). 

    3 Ad quem vir superni consilii non ignarus: "Absit", 
    inquit, "a nobis, frater carissime, ut pro quovis homine impie agamus in 
    regulam. 

    4 Malo te altare Virginis gloriosae nudare, cum 
    necessitas id requirit, quam contra paupertatis votum et observantiam 
    Evangelii aliquid vel modicum attentare. 

    5 Gratius enim habebit Virgo beata, sancti Evangelii 
    perfecte servato concilio, suum altare detegi, quam altari vestito, Filii 
    sui promissum consilium praetermitti". 

    
    5 

    1 Transiens autem quodam tempore vir Dei cum socio per 
    Apuliam iuxta Barum, invenit in via bursam magnam, quasi plena esset 
    denariis, tumescentem, quam usitato vocabulo fundam appellant. 

    2 Monetur a socio pauper Christi et instanter inducitur, 
    ut bursa tollatur e terra, et pecunia pauperibus erogetur. 

    3 Renuit homo Dei, commentum affirmans fore diaboli in 
    bursa inventa, et fratrem non suadere rem meriti sed peccati, aliena 
    scilicet surripere ac donare. 

    4 Recedunt de loco, festinant iter perficere coeptum. 

    5 Sed nondum quiescit frater, vacua pietate delusus, 
    virum Dei molestans, quasi qui de relevanda pauperum penuria non curaret.
    

    6 Acquievit tandem vir mitis redire ad locum, non ut 
    fratris voluntatem perficeret, sed ut detegeret diabolicam fraudem. 

    7 Reversus ergo ad fundam cum fratre et iuvene quodam, 
    qui erat in via, oratione praemissa, iubet socio illam levare. 

    8 Tremefactus frater obstupuit, diabolicum iam 
    praesentiens monstrum; propter obedientiae tamen sanctae mandatum dubietatem 
    abigens cordis, manum extendit ad bursam. 

    9 Et ecce, serpens non modicus, de bursa exsiliens 
    simulque cum ipsa subito evanescens, diabolicam deceptionem fratri 
    monstravit. 

    10 Hostilis itaque versutiae deprehensa fallacia, dixit 
    vir sanctus ad socium: "Pecunia servis Dei, o frater, nihil aliud est quam 
    diabolus et coluber venenosus". 

    
    6 

    1 Accidit post haec quiddam mirabile viro sancto, dum se 
    ad civitatem Senensem, causa exigente, transferret. 

    2 Tres quidem mulieres pauperculae, statura, aetate ac 
    facie per omnia similes, in quadam ei magna planitie inter Campilium et 
    Sanctum Quiricum occurrerunt, novum salutationis munusculum offerentes: 
    "Bene veniat", inquiunt, "domina paupertas!". 

    3 Quo audito, verus paupertatis amator indicibili 
    repletus est gaudio, utpote qui nihil in se salutandum hominibus tam 
    libenter haberet, quam quod illae decreverant. 

    4 Subito disparentibus illis, considerantes fratres 
    socii, tam admirabilem in eis similitudinis, salutationis, occursus et 
    disparentiae novitatem, mysticum aliquid designari circa virum sanctum non 
    irrationabiliter perpenderunt. 

    5 Sane per illas tres, ut videbatur, mulieres pauperculas 
    sic uniformi facie occurrentes, sic saltitantes insolite, sic subito 
    disparentes, evangelicae perfectionis formositas, quantum ad castitatem 
    scilicet, obedientiam et paupertatem, satis convenienter ostenditur in viro 
    Dei pari forma perfecte fulsisse, licet gloriari praeelegerit in privilegio 
    paupertatis, quem modo matrem, modo sponsam, modo dominam (cfr. Mat 12,50; 
    2Cor 11,2) nominare solebat. 

    6 In hac caeteros cupiebat excedere, qui ex ipsa 
    didicerat inferiorem se omnibus reputare. 

    7 Si quando igitur pauperiorem se quempiam secundum 
    exteriorem habitum cerneret, semetipsum protinus arguens excitabat ad 
    simile, tamquam si aemula paupertate concertans, vinci se timeret in illo.
    

    8 Accidit enim, ut pauperculum quemdam obvium haberet in 
    via, cuius cum nuditatem aspiceret, compunctus corde, lamentabili voce dixit 
    ad socium: 

    9 "Magnam verecundiam intulit nobis huius inopia, quia 
    nos pro magnis divitiis paupertatem elegimus, et ecce magis relucet in 
    isto". 

    
    7 

    1 Propter sanctae paupertatis amorem omnipotentis Dei 
    famulus eleemosynis ostiatim quaesitis utebatur multo libentius quem 
    oblatis. 

    2 Si quando enim invitatus a magnis personis, mensis 
    esset profusioribus honorandus, prius per propinquas vicinorum domos panum 
    fragmenta petebat ac deinde, sic ditatus inopia, discumbebat. 

    3 Et cum aliquando id fecisset, invitatus a domino 
    Ostiensi, qui pauperem Christi praecipuo complexabatur affectu, conquerenti 
    episcopo, quod suo derogasset honori, utpote qui in eius comesturus hospitio 
    pro eleemosynis isset, servus Dei respondit: "Magnum, mi domine, vobis 
    honorem exhibui, dum maiorem Dominum honoravi. 

    4 Siquidem beneplacitum est Domino in paupertate, et ea 
    maxime, quae voluntaria pro Christo mendicitas est. 

    5 Hanc dignitatem regalem, quam pro nobis Dominus Iesus, 
    egenus factus, assumpsit ut sua nos ditaret inopia ac vere pauperes spiritu 
    regni caelorum (cfr. 2Cor 8,9; Mat 5,3) reges institueret et heredes, nolo 
    relinquere pro feudo divitiarum falsarum vobis ad horam concesso". 

    
    8 

    1 Nonnumquam fratres ad petendum eleemosynam hortans, 
    verbis utebatur huiusmodi: 

    2 "Ite", inquit," quoniam hac novissima hora (cfr. 1Ioa 
    2,18) fratres Minores commodati sunt mundo, ut electi in eis impleant, unde 
    a Iudice commendentur, illud audientes suavissimum verbum: Quamdiu -fecistis 
    uni ex his fratribus meis minimis, mihi fecistis (cfr. Mat 25,40)". 

    3 Iucundum proinde dicebat sub fratrum Minorum titulo 
    mendicare, quem in retributione iustorum evangelicae veritatis Magister ore 
    suo tam signanter expressit. 

    4 In festis quoque praecipuis, ubi opportunitas aderat, 
    mendicare solitus erat, dicens in sanctis pauperibus propheticum illud 
    impleri: Panem Angelorum manducavit homo (cfr. Ps 77,25). 

    5 Illum sane panem angelicum esse dicebat, quem pro Dei 
    petitum amore, et beatis suggerentibus Angelis, pro ipsius caritate largitum 
    sancta paupertas colligit ostiatim. 

    
    9 

    1 Unde cum semel die sancto Paschae moram faceret in 
    eremitorio quodam adeo ab hominum habitatione remoto, quod commode mendicare 
    non posset, memor illius qui discipulis euntibus in Emmaus ipso die in 
    specie peregrini (cfr. Luc 24,13.18) apparuit, ab ipsis fratribus 
    eleemosynam petiit ut peregrinus et pauper. 

    2 Quam cum accepisset humiliter, sacris eos informavit 
    eloquiis, quod transeuntes per mundi desertum tamquam peregrini et advenae 
    (cfr. 1Pet 2,11) verique Hebraei Pascha Domini, hoc est transitum ex hoc 
    mundo ad Patrem (cfr. Ioa 13,1), in paupertate spiritus continue 
    celebrarent. 

    3 Et quoniam in petendis eleemosynis non quaestus 
    agebatur cupidine, sed spiritus libertate, Pater pauperum (cfr. Iob 29,16) 
    Deus specialem de ipso curam gerere videbatur. 

    
    10 

    1 Accidit enim semel, ut infirmitate gravatus Domini 
    servus in loco Noceriae reduceretur Assisium per sollemnes nuntios, ad hoc 
    Assisinatis populi devotione transmissos. 

    2 Qui Christi famulum deducentes, ad villam quamdam 
    devenerunt pauperculam, nomine Satrianum, ubi cum fames et hora cibum 
    expeterent, euntes et nihil invenientes venale, vacui redierunt. 

    3 Ad quos vir sanctus: "Ideo nihil invenistis, quia plus 
    in muscis vestris quem in Deo confiditis (cfr. Mat 27,43)". 

    4 Muscas nempe denarios vocavit. 

    5 "Sed revertimini", ait, "per domos, quas circuistis, et 
    amorem Dei offerentes pro pretio, humiliter eleemosynam postulate! 

    6 Nec falsa id aestimatione verecundum putetis aut vile, 
    quoniam universa in eleemosynam post peccatum dignis et indignis 
    Eleemosynarius ille magnus largiflua pietate concessit". 

    7 Deponunt erubescentiam milites, et eleemosynam sponte 
    petentes, plura pro Dei amore quam denariis emunt. 

    8 Siquidem divino nutu corde compuncti, pauperes incolae 
    non solum sua, sed et se ipsos liberaliter obtulerunt. 

    9 Sicque factum est ut inopiam, quam pecunia relevare non 
    poterat, Francisci pauperies opulenta suppleret. 

    
    11 

    1 Tempore, quo infirmus iacebat in eremitorio prope 
    Reate, medicus quidam opportuno eum frequentabat officio. 

    2 Cum autem Christi pauper impotens esset ad rependendam 
    mercedem labori condignam, liberalissimus Deus, ne ipsum sine praesenti 
    remuneratione dimitteret, pium eius obsequium hoc uno beneficio vice 
    pauperis compensavit. 

    3 Huius enim medici domus, quam tunc temporis ex omni 
    lucro suo de novo construxerat, parietum patula scissione a summo usque 
    deorsum (cfr. Mat 27,51) adeo de proximo minabatur ruinam, quod non 
    videbatur per humanae artis industriam possibile ipsius casui obviari. 

    4 Ipse vero, de sancti viri meritis plene confidens, cum 
    magnae fidei devotione petivit a sociis eius aliquid sibi concedi, quod idem 
    vir Dei manibus contrectasset. 

    5 Cum igitur modicum de capillis ipsius multa precum 
    obtentum instantia posuisset de sero intra muri scissuram: mane consurgens, 
    tanta invenit aperturam illam soliditate conclusam, ut nec reliquias ibi 
    positas posset extrahere, nec scissurae prioris vestigium aliquod invenire 
    (cfr. Sap 5,10); 

    6 factumque est, ut qui ruinoso corpusculo servi Dei 
    sedule ministrarat, ruiturae domus propriae periculo praecaveret. 

    
    12 

    1 Alio quoque tempore vir Dei ad quamdam eremum 
    transferre se volens, ut ibi liberius contemplationi vacaret, quia debilis 
    erat, cuiusdam viri pauperis vectabatur asello. 

    2 Cumque diebus aestivis famulum Christi sequendo vir 
    ille montana conscenderet (cfr. Ios 2,16), asperioris et longioris viae 
    itinere fatigatus (cfr. Ioa 4,6) nimioque sitis ardore deficiens, instanter 
    coepit clamare post sanctum: "En, morior", inquit, "siti, nisi poculi 
    alicuius beneficio continuo refociller". 

    3 Absque mora vir Dei prosilivit de asino, et fixis in 
    terra genibus, palmas tetendit in caelum, orare non cessans 2Par 6,13; Col 
    1,9), donec se intellexit auditum. 

    4 Oratione tandem finita: "Festina", inquit viro, "ad 
    petram et illic aquam vivam invenies, quam tibi hac hora misericorditer 
    Christus de lapide bibendam produxit (cfr. Is 48.21)". 

    5 Stupenda Dei dignatio, quae servis suis tam facile se 
    inclinat! 

    6 Bibit sitiens homo aquam de petra orantis virtute et 
    poculum hausit de saxo durissimo (cfr. Ps 77,16; Deut 32,13). 

    7 Aquae decursus (cfr. Ps 1,3) ibidem ante non fuit, nec, 
    ut est diligenter quaesitum, deinceps potuit inveniri. 

    
    13 

    1 Qualiter autem per merita sui pauperis Christus 
    muliplicaverit cibos in mari, cum suo loco sit inferius adnotandum, hoc 
    tantum commemorasse sufficiat, quod de modica eleemosyna sibi collata nautas 
    a famis et mortis periculo per dies plurimos liberavit, 

    2 ut ex hoc liquido possit adverti quod omnipotentis Dei 
    famulus sicut in eductione aquae de petra (cfr. Ps 77,16) conformis exstitit 
    Moysi, sic in multiplicatione victualium Eliseo. 

    3 Procul igitur a pauperibus Christi diffidentia omnis 
    abscedat. 

    4 Si enim paupertas Francisci adeo copiosae sufficientiae 
    fuit, ut subvenientium sibi defectus tam mira virtute suppleret, quod nec 
    cibus nec potus nec domus deesset, cum pecuniae et artis et naturae facultas 
    defecerat: 

    5 multo magis illa merebitur, quae usitato divinae 
    providentiae ordine communiter conceduntur. 

    6 Si, inquam, petrae siccitas ad pauperis vocem abundans 
    poculum sitienti propinavit pauperculo, nil iam inter omnia suum denegabit 
    obsequium iis qui pro Auctore omnium omnia reliquerunt. 

    
    Caput VIII - De pietatis affectu et quomodo ratione 
    carentia videbantur ad ipsum affici. 

    1 

    1 Pietas vera, quae secundum Apostolum ad omnia (cfr. 
    1Tim 4,8) valet, adeo cor Francisci repleverat ac penetraverat viscera, ut 
    totum videretur virum Dei in suum dominium vindicasse. 

    2 Haec est, quae ipsum per devotionem sursum agebat in 
    Deum, per compassionem transformabat in Christum, per condescensionem 
    inclinabat ad proximum et per universalem conciliationem ad singula 
    refigurabat ad innocentiae statum. 

    3 Cumque per hanc pie moveretur ad omnia, specialiter 
    tamen animas Christi Iesu sanguine pretioso redemptas, cum cerneret 
    inquinari aliqua sorde peccati, tanta miserationis teneritudine deplorabat, 
    ut eas tamquam mater in Christo quotidie parturiret. 

    4 Et haec penes ipsum causa praecipua venerandi verbi Dei 
    ministros, quod semen fratri suo defuncto, Christo videlicet pro 
    peccatoribus crucifixo, per ipsorum conversionem et pia sollicitudine 
    suscitent (cfr. Deut 25,5) et sollicita pietate gubernent. 

    5 Istiusmodi miserationis officium Patri misericordiarum 
    (cfr. 2Cor 1,3) omni sacrificio firmabat acceptius, maxime si studio fuerit 
    perfectae caritatis impensum, ut ad id laboretur magis exemplo quam verbo, 
    magis lacrimosa prece quam loquaci sermone. 

    
    2 

    1 Plangendum proinde dicebat praedicatorem tamquam vera 
    pietate privatum, sive qui in praedicatione non animarum quaerit salutem, 
    sed propriam laudem, sive qui pravitate destruit vitae quod aedificat 
    veritate doctrinae. 

    2 Praeferendum huic dicebat fratrem simplicem et 
    elinguem, qui bono exemplo alios provocaret ad bonum. 

    3 Illud quoque verbum: Donec sterilis peperit plurimos 
    cfr. 1Re 2,5), taliter exponebat: "Sterilis", inquit, "est frater 
    pauperculus, qui generandi in Ecclesia filios non habet officium. 

    4 Hic pariet in iudicio plurimos, quia quos nunc privatis 
    orationibus convertit ad Christum, suae gloriae tunc index adscribet. 

    5 Quae multos habet filios infirmabitur (cfr. 1Re 2,5), 
    quia praedicator vanus et loquax, qui multis nunc quasi sua virtute genitis 
    gaudet, cognoscet tunc, se nil proprii habere in eis". 

    
    3 

    1 Cum igitur animarum salutem viscerosa pietate appeteret 
    et fervida aemulatione zelaret, suavissimis se dicebat repleri odoribus 
    (cfr. Ex 29,18) et quasi unguento pretioso (cfr. Ioa 112,3) liniri, cum 
    sanctorum fratrum per orbem distantium odorifera fama multos audiret ad viam 
    veritatis induci. 

    2 Ex talium auditu exsultabat in spiritu, benedictionibus 
    omni acceptione dignissimis (cfr. Tit 1,15) fratres illos accumulans, qui 
    verbo vel opere ad Christi amorem inducerent peccatores. 

    3 Sic etiam qui religionem sacram iniquis violarent 
    operibus, maledictionis eius gravissimam incurrebant sententiam: 

    4 "A te", inquit, "sanctissime Domine, et a tota caelesti 
    curia et a me parvulo tuo sint maledicti, qui suo malo exemplo confundunt et 
    destruunt quod per sanctos fratres Ordinis huius aedificasti et aedificare 
    non cessas!". 

    5 Tanta frequenter afficiebatur moestitia super scandalo 
    pusillorum, ut deficere se putaret, nisi divinae fuisset clementiae 
    consolatione suffultus. 

    6 Cum autem semel malis turbatus exemplis, anxio spiritu 
    misericordem Patrem precaretur pro filiis, responsum huiusmodi reportavit a 
    Domino: 

    7 "Cur tu, pauper homuncio, conturbaris? An ego te super 
    religionem meam sic pastorem institui, ut me principalem nescias esse 
    patronum? 

    8 Hominem simplicem ad hoc te constitui, ut quae in te 
    fecero, non humanae industriae, sed supernae gratiae adscribantur. 

    9 Ego vocavi, servabo et pascam (cfr. Is 48,15; Apoc 
    3,10), et aliis excidentibus altos subrogabo, ita ut, si nati non fuerint 
    (cfr. Mat 26,24), faciam illos nasci, et quantiscumque fuerit impulsibus 
    paupercula haec concussa religio, salva semper meo munere permanebit". 

    
    4 

    1 Detractionis quoque vitium inimicum fonti pietatis et 
    gratiae tamquam serpentinum abhorrebat morsum et atrocissimam pestem et 
    piissimo Deo abominabile fore firmabat, pro eo quod detector animarum 
    sanguine pascitur, quas gladio linguae (cfr. Ps 56,5) necat. 

    2 Audiens semel fratrem quemdam denigrare famam alterius, 
    conversus ad vicarium suum dixit: 

    3 "Surge, surge, discute diligenter, et si accusatum 
    fratrem innocentem repereris, accusantem dura correctione cunctis redde 
    notabilem!". 

    4 Nonnumquam vero eum qui fratrem suum famae gloria 
    spoliaret, indicabat habitu spoliandum, nec ad Deum oculos posse levare 
    (cfr. Luc 18,13), nisi prius quod abstulerat reddere pro posse curaret. 

    5 "Tanto maior est", aiebat, "detractorum impietas quam 
    latronum, quanto lex Christi, quae in observantia pietatis impletur, magis 
    animarum quam corporum nos adstringit optare salutem". 

    
    5 

    1 Afflictis quoque qualicumque corporali molestia mira 
    compassionis teneritudine condescendens, si quid penuriae, si quid defectus 
    in aliquo cerneret, pii cordis dulcedine regerebat in Christum. 

    2 Sane clementiam habebat ingenitam, quam superinfusa 
    Christi pietas duplicabat. 

    3 Itaque liquescebat animus eius ad pauperes et infirmos, 
    et quibus non poterat manum, exhibebat affectum. 

    4 Contigit semel, ut pauperi cuidam eleemosynam importune 
    petenti unus e fratribus durius responderet. 

    5 Quod audiens pauperum pius amator, fratri praecepit, ut 
    ad illius pauperis pedes se nudatum prosterneret, proclamaret culpabilem, 
    orationis suffragium postularet et veniam. 

    6 Quod cum ille fecisset humiliter, dulciter pater 
    adiecit: "Dum pauperem vides, o frater, speculum tibi proponitur Domini et 
    pauperis Matris eius. 

    7 In infirmis similiter infirmitates, quas assumpsit, 
    considera!". 

    8 Cumque in pauperibus cunctis et ipse christianissimus 
    pauper effigiem Christi prospiceret, si qua etiam necessaria vitae sibi 
    collata fuissent, eis occurrentibus non solum liberaliter conferebat, verum 
    etiam, ac si illorum propria essent, iudicabat esse reddenda. 

    9 Accidit semel, ut eidem redeunti de Senis pauper quidam 
    occurreret, cum occasione infirmitatis super habitum palliolo quodam esset 
    amictus. 

    10 Cuius miseria oculo clementi conspecta: "Oportet", 
    inquit ad socium, "ut reddamus mantellum pauperculo isti, nam ipsius est.
    

    11 Mutuo enim ipsum accepimus (cfr. Luc 6,34), donec 
    pauperiorem invenire contingeret". 

    12 Socius autem pii patris necessitatem considerans, 
    pertinaciter obsistebat, ne provideret alii, se neglecto. 

    13 At ille: "Pro furto mihi", ait, "reputo a magno 
    Eleemosynario imputandum, si hoc quod fero, non dedero magis egenti". 

    14 Propterea de omnibus, quae sibi dabantur ad 
    necessitatem corporis relevandam, solitus erat a dantibus licentiam petere, 
    ut licite posset, si magis egenus occurreret, erogare. 

    15 Nulli prorsus rei parcebat, nec mantellis nec tunicis 
    nec libris nec etiam paramentis altaris, quin omnia haec, dum posset, ut 
    pietatis impleret officium, indigentibus largiretur. 

    16 Pluries, cum oneratis obviaret in via pauperibus, 
    imbecilles humeros illorum oneribus supponebat. 

    
    6 

    1 Consideratione quoque primae originis omnium 
    abundantiore pietate repletus, creaturas quantumlibet parvas fratris vel 
    sororis appellabat nominibus, pro eo quod sciebat eas unum secum habere 
    principium. 

    2 Illas tamen viscerosius complexabatur et dulcius, quae 
    Christi mansuetudinem piam similitudine naturali praetendunt et Scripturae 
    significatione figurant. 

    3 Redemit frequenter agnos, qui ducebantur ad mortem, 
    illius memor Agni mitissimi, qui ad occisionem duci (cfr. Is 53,7) voluit 
    pro peccatoribus redimendis. 

    4 Hospitato quadam vice servo Dei apud monasterium Sancti 
    Verecundi de episcopatu Eugubii, ovicula quaedam agniculum peperit illa 
    nocte. 

    5 Aderat sus ferocissima, quae vitae innocentis non 
    parcens, rapaci eum morsu necavit. 

    6 Hoc audito, pius pater mira compassione commotus et 
    Agni sine macula recordatus, lamentabatur pro morte agniculi coram omnibus,
    

    7 dicens (cfr. Gal 2,14): " Heu me, frater agnicule, 
    animal innocens, Christum hominibus repraesentans, maledicta sit (cfr. Iob 
    24,18) impia, quae te interfecit, nullusque de ea comedat (cfr. Gen 3,17) 
    homo vel bestia". 

    8 Mirabile dictu! Statim infirmari coepit porca malefica 
    et tribus diebus corpoream poenam exsolvens, ultricem tandem pertulit necem.
    

    9 Proiecta autem in vallum monasterii ibique longo 
    tempore iacens, in modum tabulae desiccata, nulli fuit esca famelico. 

    10 Advertat igitur humana impietas, quali poena sit 
    ferienda finaliter, si tam horrenda morte percussa est ferocitas bestialis;
    

    11 perpendat et fidelis devotio, quam in servo Dei pietas 
    fuerit admirandae virtutis et copiosae dulcedinis, ut ei applauderet suo 
    modo etiam natura brutorum. 

    
    7 

    1 Iter enim faciens iuxta civitatem Senensem, invenit in 
    pascuis magnum ovium gregem. 

    2 Quas cum benigne, ut erat solitus, salutasset, relicto 
    pastu, cucurrerunt omnes ad eum, levantesque capita sua, erectis in eum 
    luminibus intendebant. 

    3 Tantum quidem ei fecerunt applausum, ut et pastores 
    mirarentur et fratres, cernentes circa ipsum tam ovium agnos quem ipsos 
    arietes sic mirabiliter exsultantes. 

    4 Alio quoque tempore apud Sanctam Mariam de Portiuncula 
    quaedam viro Dei fuit ovis oblata, quem propter innocentiae ac simplicitatis 
    amorem, quas ovis natura praetendit, gratanter suscepit. 

    5 Monebat vir pius oviculam, ut et laudibus divinis 
    intenderet et ab omni fratrum offensa caveret; ovis autem, quasi viri Dei 
    pietatem adverteret, informationem ipsius sollicite observabat. 

    6 Nam audiens fratres in choro cantare, et ipsa ecclesiam 
    ingrediens, sine alicuius informatione flectebat genua, vocem balatus 
    emittens ante altare Virginis, Matris Agni, ac si eam salutare gestiret. 

    7 Insuper, et cum elevaretur sacratissimum Christi corpus 
    inter Missarum solemnia, flexis curvabatur poplitibus, tamquam si reverens 
    pecus de irreverentia indevotos argueret Christoque devotos ad Sacramenti 
    reverentiam invitaret. 

    8 Tempore quodam agniculum in Urbe secum habuerat ob 
    reverentiam illius mitissimi Agni, quem nobili matronae, dominae scilicet 
    Iacobae de Septem Soliis, in suo recessu conservandum commisit. 

    9 Agnus vero, quasi in spiritualibus eruditus a sancto, 
    dominae ad ecclesiam eunti, stanti et revertenti societate inseparabili 
    cohaerebat. 

    10 Si matutinali hora domina tardaret exsurgere, agnus 
    consurgens impellebat eam cornulis et balatibus excitabat, gestibus 
    adhortans et nutibus, ut ad ecclesiam properaret. 

    11 Propter quod agnus, Francisci discipulus, devotionis 
    iam magister effectus, ut mirabilis et amabilis a domina servabatur. 

    
    8 

    1 Alio quoque tempore apud Graecium vivus viro Dei 
    oblatus fuit lepusculus, qui liber in terra positus, cum posset quo vellet 
    effugere, vocante se patre benigno, in sinum illius propero cursu saltavit.
    

    2 Quem ipse pio cordis affectu circumfovens, videbatur 
    eidem competi quasi mater dulcique allocutione commonitum, ne se iterum capi 
    permitteret, liberum abire permisit. 

    3 Cumque pluries in terra positus ut abscederet, semper 
    in sinum patris rediret, tamquam si sensu quodam occulto cordis ipsius 
    perciperet pietatem, tandem iussu patris a fratribus delatus est ad loca 
    solitudinis tutiora. 

    4 Modo quoque consimili in insula lacus Perusini 
    cuniculus quidam captus et viro Dei oblatus, cum ceteros fugeret, manibus 
    eius et sinui se domestica securitate commisit. 

    5 Per lacum Reatinum eidem ad eremum de Graecio 
    properanti piscator unam ex devotione fluvialem obtulit avem. 

    6 Quam cum libenter susceptam apertis invitaret manibus 
    ad recessum, nec illa vellet abire, erectis in caelum oculis, diu in 
    oratione permansit, et quasi aliunde post longam horam ad se reversus, 
    dulciter iterato mandavit aviculae, ut Dominum laudatura recederet. 

    7 Suscepta itaque cum benedictione licentia, gestu 
    corporis queddam pratendens gaudium, avolavit. 

    8 In eodem lacu similiter oblatus fuit ei piscis magnus 
    et vivus, quem more solito fraterno nomine vocans, in aquam reposuit iuxta 
    navem. 

    9 Piscis vero coram viro Dei in aqua ludebat, et quasi 
    amore ipsius allectus, nullatenus recessit a navi, nisi prius ab eodem cum 
    benedictione licentia sibi data. 

    
    9 

    1 Alio tempore ambulans cum quodam fratre per paludes 
    Venetiarum, invenit maximam avium multitudinem residentium et cantantium in 
    virgultis. 

    2 Quibus visis, dixit ad socium: "Sorores aves laudant 
    Creatorem suum; nos itaque in medium ipsarum euntes, laudes et horas 
    canonicas Domino decantemus". 

    3 Cumque in medium earum intrassent, non sunt aves motae 
    de foco; 

    4 et quia propter garritum ipsarum in dicendis horis se 
    mutuo audire non poterant, conversus vir sanctus dixit ad aves: "Sorores 
    aves, a cantu cessate, donec laudes Deo debitas persolvamus!". 

    5 At illae continuo tacuerunt, tamdiu in silentio 
    persistentes, quamdiu, dictis horis spatiose et laudibus persolutis, a 
    sancto Dei cantandi licentiam receperunt. 

    6 Dante autem eis viro Dei licentiam, statim cantum suum 
    more solito resumpserunt. 

    7 Apud Sanctam Mariam de Portiuncula iuxta cellam viri 
    Dei super ficum cicada residens et decantans, cum servum Domini, qui etiam 
    in parvis rebus magnificentiam Creatoris admirari didice-rat, ad divinas 
    laudes cantu suo frequentius excitaret, ab eodem quadam die vocata, velut 
    edocta caelitus, super manum volavit ipsius. 

    8 Cui cum dixisset: "Canta, soror mea cicada, et Dominum 
    Creatorem tuo jubilo lauda!", sine mora obediens canere coepit nec destitit, 
    donec iussu patris ad locum proprium revolavit. 

    9 Mansit autem per octo dies ibidem, quolibet die 
    veniendo, cantando et recedendo eius iussa perficiens. 

    10 Tandem vir Dei ait ad socios: "Demus iam sorori 
    nostrae cicadae licentiam; satis enim nos suo cantu laetificans, ad laudes 
    Dei octo dierum spatio excitavit". 

    11 Et statim ab eo licentiata recessit nec ultra ibidem 
    apparuit, ac si mandatum ipsius non auderet aliquatenus praeterire. 

    
    10 

    1 Eidem Senis infirmo phasianus quidam de novo captus a 
    nobili quodam transmissus est vivus. 

    2 Qui continuo, ut virum sanctum audivit et vidit, tanta 
    illi amicabilitate cohaesit, ut nullo modo pateretur ab ipso seiungi. 

    3 Nam pluribus vicibus extra locellum fratrum in vinea 
    positus, ut abiret, si vellet, rapido semper cursu redibat ad patrem, 
    tamquam si ab eodem omni fuisset tempore educatus. 

    4 Deinde cuidam collatus viro, qui ex devotione servum 
    Dei visitare solebat, velut sibi molestum foret a pii patris absentari 
    conspectu, escam recusavit omnino. 

    5 Reportatus tandem ad famulum Dei, statim ut conspexit 
    eumdem, quibusdam hilaritatis praetensis gestibus, avide manducavit. 

    6 Cum ad eremum pervenisset Alvernae propter 
    quadragesimam celebrandam in honorem Archangeli Michaelis, diversi generis 
    aves circa ipsius cellulam volitantes, concentu sonoro et laetitiae 
    gestibus, quasi de eius adventu gaudentes, patrem pium invitare ac allicere 
    videbantur ad moram. 

    7 Quo viso, dixit ad socium: "Cerno, frater, voluntatis 
    esse divinae, quod hic aliquamdiu commoremur; tantum sorores aviculae de 
    nostra videntur praesentia consolari". 

    8 Cum igitur contraheret ibi moram, falco ibidem 
    nidificans magno se illi amicitiae foedere copulavit. 

    9 Nam semper horam nocturno tempore, in qua vir sanctus 
    ad divina officia surgere solitus erat, cantu suo praeveniebat et sono. 

    10 Quod famulo Dei gratissimum erat, eo quod tanta 
    sollicitudo, quam circa eum gerebat, omnem ab ipso desidiae torporem 
    excuteret. 

    11 Cum vero servus Christi infirmitate plus solito 
    gravaretur, parcebat falco, nec tam tempestivas indicebat vigilias. 

    12 Siquidem, velut instructus a Deo (cfr. 2Tim 3,17), 
    circa diluculum suae vocis campanam levi tactu pulsabat. 

    13 Divinum certe videtur fuisse praesagium tam in 
    exsultatione multimodi generis avium quam in cantu falconis, cum Dei 
    laudator et cultor pennis contemplationis subvectus, tunc foret illic 
    apparitione seraphica sublimandus. 

    
    11 

    1 Moram eo faciente tempore quodam in eremitorio Graecii, 
    loci illius indigenae malis multiplicibus vexabantur. 

    2 Nam et luporum rapacium multitudo non solum bruta, sed 
    et homines consumebat, et grando annua tempestate blada et vineas 
    devastabat. 

    3 Dum igitur sic afflictis praeco sacri Evangelii 
    praedicaret, dixit ad eos: 

    4 "Ad honorem et laudem omnipotentis Dei fideiubeo vobis, 
    quod pestilentia haec omnis abscedet, et respiciens vos Dominus 
    multiplicabit in temporalibus bonis, si mihi credentes, misereamini vestri, 
    ut, vera confessione praemissa, dignos faciatis poenitentiae fructus (cfr. 
    Mat 3,8). 

    5 Iterum hoc annuntio vobis quod si beneficiis ingrati ad 
    vomitum conversi fueritis cfr. Prov 26,11), innovabitur plaga, duplicabitur 
    poena, et maior in vos ira desaeviet (cfr. Iods 22,18)". 

    6 Ab illa itaque hora, poenitentiam ad exhortationem 
    ipsius agentibus illis, cessaverunt clades, periere pericula, nec molestiae 
    quidquam lupi intulere (cfr. Dan 3,50) vel grandines. 

    7 Immo, quod maius est, si quando vicinorum arva grando 
    pervaderet, istorum terminis appropinquans, terminabatur ibidem, aut in 
    partem aliam divertebat. 

    8 Servavit grando, servaverunt et lupi pactionem servi 
    Dei, nec contra pietatis legem in homines ad pietatem conversos 
    attentaverunt amplius desaevire, quamdiu iuxta condictum contra piissimas 
    Dei leges impie non egerunt. 

    9 Pie igitur sentiendum de pietate viri beati, quae tam 
    mirae dulcedinis et virtutis fuit, ut domaret ferocia, domesticaret 
    silvestria, mansueta doceret et brutorum naturam homini iam lapso rebellem 
    ad sui obedientiam inclinaret. 

    10 Vere haec est, quae cunctas sibi creaturas 
    confoederans, valet ad omnia, promissionem habens vitae, quae nunc est et 
    futurae (cfr. 1Tim 4,8). 

     

    
    Caput IX - De fervore caritatis et desiderio martyrii.
    

    1 

    1 Caritatem ferventem, qua Sponsi amicus Franciscus 
    ardebat, quis enarrare sufficiat (cfr. Sir 18,2)? 

    2 Totus namque quasi quidem carbo ignitus divini amoris 
    flamma videbatur absorptus. 

    3 Subito enim ad auditum amoris Domini excitabatur, 
    afficiebatur, inflammabatur, quasi plectro vocis extrinsecae chorda cordis 
    interior tangeretur. 

    4 Talem pro eleemosynis censum offerre nobilem 
    prodigalitatem dicebat, et eos qui minus ipsum quam denarios reputarent, 
    esse stultissimos, 

    5 pro eo quod solius divini amoris impretiabile pretium 
    ad regnum caelorum sufficiat comparandum, et eius qui nos multum amavit, 
    multum sit amor amandus. 

    6 Ut autem ex omnibus excitaretur ad amorem divinum, 
    exsultabat in cunctis operibus manuum (cfr. Ps 91,5) Domini et per 
    iucunditatis spectacula in vivificam consurgebat rationem et causam. 

    7 Contuebatur in pulchris Pulcherrimum et per impressa 
    rebus vestigia prosequebatur (cfr. Iob 23,11) ubique Dilectum, de omnibus 
    sibi scalam faciens, per quam conscenderet ad apprehendendum eum qui est 
    desiderabilis totus (cfr. Cant 5,16; Gen 28,12). 

    8 Inauditae namque devotionis affectu fontalem illam 
    bonitatem in creaturis singulis tamquam in rivulis degustabat, 

    9 et quasi caelestem concentum perciperet in consonantia 
    virtutum et actuum eis datorum a Deo, ipsas ad laudem Domini (cfr. Ps 148,1) 
    more prophetae David dulciter hortabatur. 

    
    2 

    1 Christus Iesus crucifixus intra suae mentis ubera ut 
    myrrhae fasciculus iugiter morabatur (cfr. Cant 1,12), in quem optabat per 
    excessivi amoris incendium totaliter transformari. 

    2 Praerogativa quoque peculiaris devotionis ad ipsum ab 
    Epiphaniae festo usque ad continuos quadraginta dies, eo scilicet tempore, 
    quo Christus latuit in deserto, ad solitudinis loca declinans cellaque 
    reclusus, quanta poterat arctitudine cibi et potus, ieiuniis, orationibus et 
    laudibus Dei sine intermissione vacabat. 

    3 Tam fervido quidem in Christum ferebatur affectu, sed 
    et Dilectus illi tam familiarem rependebat amorem, ut videretur ipsi famulo 
    Dei quasi iugem prae oculis ipsius Salvatoris sentire praesentiam, sicut 
    aliquando sociis familiariter revelavit. 

    4 Flagrabat erga Sacramentum Dominici Corporis fervore 
    omnium medullarum, stupore admirans permaximo illam carissimam dignationem 
    et dignantissimam caritatem. 

    5 Saepe communicabat et tam devote, ut alios devotos 
    efficeret, dum ad immaculati Agni (cfr. 1Pet 1,19) degustationem suavem, 
    quasi spiritu ebrius, in mentis ut plurimum rapiebatur excessum. 

    
    3 

    1 Matrem Domini Iesu indicibili complectebatur amore, eo 
    quod Dominum maiestatis fratrem nobis effecerit, et per eam simus 
    misericordiam consecuti (cfr. 1Pet 2,10). 

    2 In ipsa post Christum praecipue fidens, eam sui ac 
    suorum advocatam constituit et ad honorem ipsius a festo Apostolorum Petri 
    et Pauli usque ad festum Assumptionis devotissime ieiunabat. 

    3 Angelicis spiritibus ardentibus igne mirifico ad 
    excedendum in Deum et electorum animas inflammandas inseparabilis erat 
    amoris vinculo copulatus et ob devotionem ipsorum ab Assumptione Virginis 
    gloriosae quadraginta diebus ieiunans (cfr. Mat 4,2) orationi iugiter 
    insistebat. 

    4 Beato autem Michaeli archangelo, eo quod animarum 
    repraesentandarum haberet officium, speciali erat amore devotior propter 
    fervidum quem habebat zelum ad salutem omnium salvandorum. 

    5 Ex recordatione sanctorum omnium tamquam lapidum 
    ignitorum (cfr. Ez 28,14) in deificum recalescebat incendium, Apostolos 
    omnes, et praecipue Petrum et Paulum, propter fervidam caritatem, quam 
    habuerunt ad Christum, summa devotione complexans; 

    6 ob quorum reverentiam et amorem quadragesimae specialis 
    ieiunium Domino dedicabat. 

    7 Non habebat aliud Christi pauper nisi duo minuta (cfr. 
    Mar 12,42), corpus scilicet et animam, quae posset liberali caritate 
    largiri. 

    8 Sed haec per amorem Christi sic offerebat continue, ut 
    quasi omni tempore per rigorem ieiunii corpus et per ardorem desiderii 
    spiritum immolaret, exterius in atrio sacrificans holocaustum et in templo 
    interius concremans thymiama (cfr. Ex 30,27.28). 

    
    4 

    1 Sic autem eum caritatis excessiva devotio sursum in 
    divina ferebat, ut eiusdem affectuosa benignitas ad naturae consortes et 
    gratiae dilataret. 

    2 Quem enim creaturis ceteris germanum pietas cordis 
    effecerat, mirum non est, si Creatoris insignitis imagine et sanguine 
    redemptis (cfr. Apoc 5,9) Auctoris germaniorem Christi caritas (cfr. 2Cor 
    5,14) faciebat. 

    3 Non se Christi reputabat amicum, nisi animas foveret, 
    quas ille redemit. 

    4 Saluti animarum nihil praeferendum esse dicebat, eo 
    maxime probans, quod Unigenitus Dei (cfr. Ioa 3,18) pro animabus dignatus 
    fuerit in cruce pendere. 

    5 Hinc sibi in oratione luctamen, in praedicatione 
    discursus et in exemplis dandis excessus. 

    6 Unde quoties austeritas nimia reprehenderetur in ipso, 
    respondebat, se datum aliis in exemplum. 

    7 Licet enim innocens eius caro, quae iam se sponte 
    subdebat spiritui, nullo propter offensas egeret flagello, tamen exempli 
    causa renovabat illi poenas et onera, custodiens propter alios vias duras 
    (cfr. Ps 16,4). 

    8 Dicebat enim: "Si linguis hominum loquar et Angelorum, 
    caritatem autem in me ipso non habeam et proximis virtutum exempla non 
    monstrem, parum prosum aliis, mihi nihil (cfr. 1Cor 13,1.3)". 

    
    5 

    1 Ferventi quoque caritatis incendio gloriosum sanctorum 
    Martyrum aemulabatur triumphum, in quibus nec amoris flamma exstingui, nec 
    fortitudo potuit infirmari. 

    2 Desiderabat propterea et ipse, illa perfecta caritate 
    succensus, quae foras mittit timorem (cfr. 1Ioa 4,18), per martyrii flammam 
    hostiam Domino se offerre viventem (cfr. Rom 12,1), ut et vicem Christo pro 
    nobis morienti rependeret et ad divinum amorem ceteros provocaret. 

    3 Sexto namque conversionis suae anno, desiderio martyrii 
    flagrans, ad praedicandam fidem christianam et poenitentiam Saracenis et 
    aliis infidelibus ad partes Syriae transfretare disposuit. 

    4 Cumque navem quamdam, ut illuc tenderet, conscendisset, 
    ventis contrariis (cfr. Mat 14,24; Mar 6,48) flantibus compulsus est in 
    Sclavoniae partibus applicare. 

    5 Cum igitur moram aliquamdiu contraxisset ibidem, nec 
    invenire posset navem tunc temporis transfretantem: fraudatum se a suo 
    desiderio sentiens, nautas quosdam Anconam tendentes, ut amore Dei eum secum 
    ducerent, exoravit. 

    6 Verum illis propter expensarum defectum pertinaciter 
    recusantibus, vir Dei plurimum de Domini bonitate confisus, navem cum socio 
    latenter conscendit. 

    7 Affuit quidam a Deo, ut creditur, pro paupere suo 
    missus, qui secum ferens necessaria victus, quemdam timentem Deum (cfr. Iob 
    1,1) de navi ad se vocatum sic allocutus est: 

    8 "Haec omnia pro pauperibus fratribus in navi 
    latitantibus conserva fideliter ac necessitatis tempore (cfr.Sir 8,12) 
    amicabiliter subministra!". 

    9 Sicque factum est, ut nautis propter vim ventorum per 
    dies plurimos nusquam applicare valentibus, omnia ipsorum consumerentur 
    cibaria, et sola pauperi Francisco collata desuper eleemosyna superesset.
    

    10 Quae cum esset permodica, tantum divina virtute 
    suscepit augmentum, ut diebus pluribus in mari propter tempestatem continuam 
    contrahentibus moram usque ad portum Anconae omnium necessitatibus plenarie 
    subveniret. 

    11 Videntes itaque nautae, per servum Dei multa se mortis 
    evasisse discrimina, tamquam qui maris horrenda pericula senserant et 
    miranda opera Domini viderant in profundo (cfr. Ps 106,24), gratias egerunt 
    omnipotenti Deo (cfr. Sir 50,19), qui semper in suis amicis et servis 
    mirabilem et amabilem se ostendit. 

    
    6 

    1 Cum autem, relicto mari, terram perambulare coepisset, 
    iactato in eam salutis semine, reportabat manipulos fructuosos. 

    2 Verum quia martyrii fructus adeo cor eius allexerat, ut 
    pretiosam pro Christo mortem super omnia virtutum merita peroptaret, versus 
    Marrochium iter arripuit, ut Miramamolino et genti eius Christi Evangelium 
    praedicaret, si quo modo ad concupitam palmam valeret attingere. 

    3 Tanto namque desiderio ferebatur, ut quamvis esset 
    imbecillis corpore, peregrinationis suae praecurreret comitem (cfr. 2Cor 
    8,19) et ad exsequendum propositum festinus, tamquam spiritu ebrius, 
    advolaret. 

    4 Sed cum iam usque in Hispaniam perrexisset, divina 
    dispositione, quae ipsum reservabat ad alia, gravissima ei supervenit 
    infirmitas, qua praepeditus, quod cupiebat adimplere nequivit. 

    5 Sentiens igitur vir Dei, quod necessaria erat adhuc 
    proli quam genuerat ipsius vita in carne, quamvis mortem sibi lucrum esse 
    putaret, rediit ad pascendum oves (cfr. Ioa 21,17) suae sollicitudini 
    commendatas. 

    
    7 

    1 Verum caritatis ardore spiritum ipsius ad martyrium 
    perurgente, tertia adhuc vice pro fide Trinitatis effusione sui sanguinis 
    dilatanda versus infideles proficisci tentavit. 

    2 Tertiodecimo namque suae conversionis anno ad partes 
    Syriae pergens, multis se periculis constanter exposuit, ut Soldani 
    Babyloniae posset adire praesentiam. 

    3 Inter Christianos enim ac Saracenos tunc guerra tam 
    implacabilis erat, exercituum castris hinc inde in campo cominus ex adverso 
    locatis, ut via mutui transitus sine mortis discrimine non pateret. 

    4 Exierat siquidem a Soldano edictum crudele, ut 
    quicumque caput alicuius Christiani afferret, Byzantium aureum pro mercede 
    reciperet. 

    5 At intrepidus Christi miles Franciscus, sperans in 
    proximo suum adipisci posse propositum, definivit iter arripere, mortis 
    pavore non territus, sed desiderio provocatus. 

    6 Oratione namque praemissa, confortatus a Domino (cfr. 
    1Re 30,6), confidenter illud propheticum decantabat: Nam et si ambulem in 
    medio umbrae mortis, non timebo mala, quoniam tu mecum es (Ps 22,4). 

    
    8 

    1 Assumpto igitur socio fratre, Illuminato nomine, viro 
    utique luminis et virtutis, cum iter coepisset, obvias habuit oviculas duas;
    

    2 quibus visis exhilaratus, vir sanctus dixit ad socium: 
    "Confide, frater, in Domino (cfr. Sir 11.22), nam in nobis evangelicum illud 
    impletur: Ecce ego mitto vos sicut oves in medio luporum (Mat 10,16)". 

    3 Cum autem processissent ulterius, occurrerunt eis 
    satellites Saraceni, qui, tamquam lupi celerius accurrentes ad oves, servos 
    Dei feraliter comprehensos, crudeliter et contemptibiliter pertractarunt, 
    afficientes conviciis, affligentes verberibus et vinculis alligantes. 

    4 Tandem afflictos multipliciter et attritos ad Soldanum, 
    divina disponente providentia, iuxta viri Dei desiderium perduxerunt. 

    5 Cum igitur princeps ille perquireret, a quibus et ad 
    quid et qualiter missi essent et quomodo advenissent, intrepido corde 
    respondit Christi servus Franciscus, non ab homine, sed a Deo altissimo se 
    fuisse transmissum, ut ei et populo suo viam salutis ostenderet et 
    annuntiaret Evangelium veritatis. 

    6 Tanta vero mentis constantia, tanta virtute animi 
    tantoque fervore spiritus praedicto Soldano praedicavit Deum trinum et unum 
    et Salvatorem omnium Iesum Christum, ut evangelicum illud in ipso 
    claresceret veraciter esse completum: Ego dabo vobis os et sapientiam, cui 
    non poterunt resistere et contradicere omnes adversarii vestri (Luc 21,15).
    

    7 Nam et Soldanus admirandum in viro Dei fervorem 
    spiritus conspiciens et virtutem, libenter ipsum audiebat (cfr. Mar 6,10) et 
    ad moram contrahendam cum eo instantius invitabat, 

    8 Christi vero servus superno illustratus oraculo: "Si 
    vis", inquit, "converti tu cum populo tuo ad Christum, ob ipsius amorem 
    vobiscum libentissime commorabor. 

    9 Quodsi haesitas propter fidem Christi legem Mahumeti 
    dimittere, iube ignem accendi permaximum, et ego cum sacerdotibus tuis ignem 
    ingrediar, ut vel sic cognoscas, quae fides certior et sanctior non immerito 
    tenenda sit". 

    10 Ad quem Soldanus: "Non credo, quod aliquis de 
    sacerdotibus meis se vellet igni propter fidem suam defensandam exponere, 
    vel genus aliquod subire tormenti". 

    11 Viderat enim, statim quemdam de presbyteris suis, 
    virum authenticum et longaevum, hoc audito verbo, de suis conspectibus 
    aufugisse. 

    12 Ad quem vir sanctus: "Si mihi velis promittere pro te 
    et populo tuo, quod ad Christi cultum, si ignem illaesus exiero, veniatis, 
    ignem solus intrabo; 

    13 et si combustus fuero, imputetur peccatis meis, si 
    autem divina me protexerit virtus, Christum, Dei virtutem et sapientiam, 
    verum Deum et Dominum Salvatorem (cfr. 1Cor 1,24; Ioa 17,3; 4,42) omnium 
    agnoscatis". 

    14 Soldanus autem optionem hanc accipere se non audere 
    respondit, quia seditionem populi formidabat. 

    15 Obtulit tamen ei multa munera pretiosa, quae vir Dei, 
    non mundanarum rerum, sed salutis animarum avidus, sprevit omnia quasi 
    lutum. 

    16 Soldanus, videns virum sanctum tam perfectum rerum 
    mundialium contemptorem, admiratione permotus, maiorem erga ipsum devotionem 
    concepit. 

    17 Et quamvis ad fidem christianam transire nollet, vel 
    forsitan non auderet, rogavit tamen devote famulum Christi, ut praedicta 
    susciperet pro salute ipsius Christianis pauperibus vel ecclesiis eroganda.
    

    13 Ipse vero, quia pondus fugiebat pecuniae et in animo 
    Soldani verae pietatis non videbat radicem, nullatenus acquievit. 

    
    9 

    1 Videns etiam, se non proficere in conversione gentis 
    illius nec assequi posse propositum (cfr. 2Tim 3,10), ad partes fidelium 
    divina revelatione praemonitus remeavit. 

    2 Sic itaque Dei ordinante clementia, et sancti viri 
    promerente virtute, misericorditer et mirabiliter factum est, quod Christi 
    amicus mortem pro ipso viribus totis exquireret, et tamen nullatenus 
    inveniret, ut et merito non careret optati martyrii et insigniendus 
    servaretur in posterum privilegio singulari. 

    3 Sic utique factum est, ut ignis ille divinus adhuc 
    perfectius ìpsius aestuaret in corde, ut post patentius evaporaret in carne.
    

    4 O vere beatum virum, cuius caro, etsi tyrannico ferro 
    non caeditur, occisi tamen Agni (cfr. Apoc 5,12) similitudine non privatur!
    

    5 O, inquam, vere ac plene beatum, cuius animam "etsi 
    gladius persecutoris non abstulit, palmam tamen martyrii non amisit!". 

     

    
    Caput X - De studio et virtute orationis. 

    1 

    1 Sentiens Christi servus Franciscus corpore se 
    peregrinum a Domino (cfr. 2Cor 5,6), cum iam ad terrena foris desideria per 
    Christi caritatem (cfr. 2Cor 5,14) totus esset insensibilis factus, ne foret 
    absque consolatione Dilecti, sine intermissione orans (cfr. 1The 5,17), 
    spiritum Deo contendebat exhibere praesentem. 

    2 Erat quidem oratio contemplanti solatium, dum 
    supernarum circuitu mansionum Angelorum concivis iam factus, ferventi 
    desiderio quaerebat Dilectum (Cant 3,1-2), a quo solus eum carnis paries 
    disiungebat. 

    3 Erat et operanti praesidium, dum in omnibus quae 
    agebat, de sua diffidens industria et de superna pietate confidens, per 
    ipsius instantiam totum in Domino cogitatum iactabat (cfr. Ps 54,23). 

    4 Orationis gratiam viro religioso desiderandam super 
    omnia firmiter asserebat, nullumque credens sine ipsa in Dei prosperari 
    servitio; modis quibus poterat, fratres suos ad eius studium excitabat. 

    5 Nam ambulans et sedens, intus et foris, laborans et 
    vacans, orationi adeo erat intentus, ut illi videretur non solum quidquid 
    erat in eo cordis et corporis, verum etiam operis et temporis dedicasse. 

    
    2 

    1 Solitus erat nullam visitationem Spiritus cum 
    negligentia praeterire. 

    2 Siquidem cum offerebatur, sequebatur eam, et quamdiu 
    Dominus concedebat, dulcedine perfruebatur oblata. 

    3 Cum autem intentus itineri, divini Spiritus aliquos 
    sentiret afflatus, sociis praecedentibus, gradum figebat, novamque 
    inspirationem ad fruitionem convertens, gratiam non recipiebat in vacuum 
    (cfr. 2Cor 6,1). 

    4 Suspendebatur multoties tanto contemplationis excessu, 
    ut supra semetipsum raptus et ultra humanum sensum aliquid sentiens, quid 
    ageretur circa se exterius, ignoraret. 

    5 Transiens namque semel per Burgum S. Sepulchri, castrum 
    utique populosum, pro debilitate corporis subvectus asello, obvias habuit 
    turbas in eum prae devotione ruentes. 

    6 Tractus autem et detentus ab eis, compressus quoque ac 
    multipliciter attrectatus, insensibilis videbatur ad omnia et velut exanime 
    corpus de his quae fiebant circa ipsum, nihil penitus advertebat. 

    7 Unde cum, iam diu transito castro turbisque relictis, 
    pervenisset ad quoddam domicilium leprosorum, quasi aliunde rediens, 
    caelestium contemplator sollicite requisivit, quando propinquarent ad 
    Burgum. 

    8 Mens quidem ipsius in caelestibus fixa splendoribus, 
    varietates non senserat locorum nec temporum nec occurrentium personarum.
    

    9 Quod ipsi accidisse frequentius sociorum eius 
    experientia multiplex comprobavit. 

    
    3 

    1 Et quia in oratione perceperat, sancti Spiritus 
    desideratam praesentiam tanto familiarius se offerre precantibus, quanto 
    plus invenit elongatos a strepitu mundanorum, ideo loca solitaria quaerens 
    ad solitudines et ecclesias derelictas oraturus nocte pergebat; 

    2 ubi daemonum pugnas horribiles frequenter sustinuit, 
    qui secum sensibiliter confligentes, nitebantur ipsum ab orationis studio 
    pertubare. 

    3 Ipse vero armis munitus caelestibus, quanto vehementius 
    impetebatur ab hostibus, tanto fortior in virtute et ferventior reddebatur 
    in prece, 

    4 fidenter dicens ad Christum: "Sub umbra alarum tuarum 
    protege me a facie impiorum, qui me afflixerunt (Ps 16,8-9)". 

    5 Ad daemones autem: "Facite quidquid in me valetis, 
    maligni spiritus et fallaces! 

    6 Non enim potestis, nisi quantum vos manus superna 
    relaxat; 

    7 et ego ad perferendum omnia, quae illa infligenda 
    decreverit, cum omni iucunditate paratus assisto". 

    8 Quam mentis constantiam superbi daemones non ferentes, 
    abscedebant confusi. 

    
    4 

    1 Vir autem Dei solitarius remanens et pacatus, nemora 
    replebat gemitibus, loca spargebat lacrymis, pectora manu tundebat, et quasi 
    occultius secretarium nactus, confabulabatur cum Domino suo. 

    2 Ibi respondebat iudici, ibi supplicabat patri, ibi 
    colloquebatur amico, ibi quoque a fratribus ipsum pie observantibus 
    aliquoties auditus est clamorosis gemitibus apud divinam pro peccatoribus 
    interpellare clementiam, deplorare etiam alta voce quasi coram positam 
    dominicam passionem. 

    3 Ibi visus est nocte orans, manibus ad modum crucis 
    protensis, toto corpore sublevatus a terra et nubecula quadam fulgente 
    circumdatus, ut illustrationis mirabilis intra mentem mira circa corpus 
    perlustratio testis esset. 

    4 Ibi etiam, sicut certis est comprobatum indiciis, 
    incerta sibi et occulta divinae sapientiae (cfr. Ps 50,8) pandebantur, 
    quamvis illa non vulgaret exterius, nisi quantum Christi urgebat caritas 
    (cfr. 2Cor 5,14) et proximorum utilitas exigebat. 

    5 Dicebat enim: "Levi mercede rem impretiabilem contingit 
    amitti, et illum qui dedit, ad non dandum iterum facile provocari". 

    6 Quando a privatis redibat orationibus, quibus pene in 
    virum alterum mutabatur (cfr. 1Re 10,6), summopere studebat conformare se 
    ceteris, ne forte quod foris ostenderet aura favoris intus a mercede 
    vacuaret (cfr. Sir 2,8). 

    7 Cum in publico subito afficeretur, visitatus a Domino, 
    semper aliquid obiciebat adstantibus, ne Sponsi familiares attactus 
    forinsecus vulgarentur. 

    8 Exscreationes, gemitus, duros anhelitus, extrinsecos 
    nutus orans inter fratres devitabat omnino, sive quia diligebat secretum, 
    sive quia ad interiora reintrans, totus ferebatur in Deum. 

    9 Saepe talia familiaribus dixit: "Quando servus Dei 
    orans visitatur divinitus, dicere debet: 

    10 Istam consolationem mihi peccatori (cfr. Luc 18,13) et 
    indigno de caelo misisti (cfr. 1Pet 1,12), Domine, et ego illam tuae 
    committo custodiae, quia thesauri tui me sentio esse latronem. 

    11 Cum autem ab oratione revertitur, sic debet se 
    pauperculum et peccatorem ostendere, ac si nullam sit novam gratiam 
    consecutus". 

    
    5 

    1 Orante autem viro Dei in loco de Portiuncula, contigit, 
    Assisinatem episcopum venire ad eum, ut erat solitus, visitandum. 

    2 Qui mox, ut locum fuit ingressus, ad cellam in qua 
    Christi servus orabat, plus debito fidenter accessit, pulsoque ostiolo, 
    intraturum se ingerens, dum caput immisit sanctumque orantem conspexit, 
    repentino tremore concussus (cfr. Iob 21,6), obrigescentibus membris, etiam 
    loquelam amisit, subitoque voluntate divina per vim foras propulsus, 
    retrogrado pede procul abductus est. 

    3 Stupefactus episcopus ad fratres festinavit, ut potuit, 
    Deoque sibi restituente loquelam, primo verbo confessus est culpam. 

    4 Contigit tempore quodam, abbatem monasterii Sancti 
    Iustini de episcopatu Perusii obviare famulo Christi. 

    5 Quo viso abbas devotus celeriter de equo descendit, ut 
    et viro Dei reverentiam faceret et de salute animae aliqua cum ipso 
    conferret. 

    6 Tandem, habita collatione suavi, abbas abscedens orari 
    pro se humiliter petiit; cui vir Deo carus respondit: "Orabo libenter". 

    7 Parum itaque discedente abbate, dixit fidelis 
    Franciscus ad socium: "Exspecta, frater, modicum, quia debitum volo solvere, 
    quod promisi". 

    8 Orante autem illo, subito abbas insolitum calorem et 
    dulcedinem hactenus inexpertam sensit in spiritu (cfr. Rom 8,5), ita quod in 
    excessu mentis (cfr. Act 11,5) effectus, totus a se ipso in Deum defecit.
    

    9 Parva morula substitit, et in se reversus (cfr. Luc 
    15,17; Act 12,11), virtutem orationis sancti Francisci cognovit. 

    10 Maiore proinde circa Ordinem semper amore flagravit 
    multisque factum pro miraculo retulit. 

    
    6 

    1 Solitus erat vir sanctus horas canonicas non minus 
    timorate Deo persolvere quam devote. 

    2 Nam licet oculorum, stomachi, splenis et hepatis 
    aegritudine laboraret, nolebat tamen muro vel parieti inhaerere, dum 
    psalleret, sed horas semper erectus et sine caputio, non gyrovagis oculis, 
    non cum aliqua syncopa persolvebat. 

    3 Si quando esset in itinere constitutus, figebat tunc 
    temporis gressum, huiusmodi consuetudinem reverentem et sacram propter 
    pluviarum inundantiam non omittens. 

    4 Dicebat enim: "Si quiete comedit corpus cibum suum, 
    futurum cum ipso vermium esca, cum quanta pace ac tranquillitate accipere 
    debet anima cibum vitae?". 

    5 Graviter etiam se putabat offendere, si quando orationi 
    deditus, vanis phantasmatibus interius vagaretur. 

    6 Cum aliquid tale accideret, non parcebat confessioni, 
    quin illud protinus expiaret. 

    7 Hoc studium sic in usum converterat, ut rarissime 
    muscas huiuscemodi pateretur. 

    8 Fecerat in quadragesima quadam vasculum unum, ut 
    minutias temporis, ne omnino exciderent, occuparet. 

    9 Quod cum dicenti Tertiam in memoriam veniens, paululum 
    ipsius animum distraxisset: motus fervore spiritus, vasculum igne 
    consumpsit, dicens: "Sacrificabo illud Domino (cfr. Ps 53,8), cuius 
    sacrificium impedivit". 

    10 Psalmos cum tanta mentis et spiritus attentione 
    dicebat, quasi Deum praesentem haberet; 

    11 et cum nomen Domini in ipsis occurreret, prae 
    suavitatis dulcedine labia sua lingere videbatur. 

    12 Ipsum quoque Domini nomen non solum cogitatum, verum 
    etiam prolatum et scriptum, reverentia volens honorificare praecipua, 
    fratribus persuasit aliquando, ut omnes schedulas scriptas, ubicumque 
    repertas colligerent mundoque loco reponerent, ne forte sacrum illud nomen 
    ibi scriptum contingeret conculcari. 

    13 Nomen autem Iesu cum exprimeret vel audiret, jubilo 
    quodam repletus interius, totus videbatur exterius alterari ac si mellifluus 
    sapor gustum, vel harmonicus sonus ipsius immutasset auditum 

    
    7 

    1 Contigit autem anno tertio ante obitum suum, ut 
    memoriam nativitatis pueri Iesu ad devotionem excitandam apud castrum 
    Graecii disponeret agere, cum quanto maiore solemnitate valeret. 

    2 Ne vero hoc novitati posset adscribi, a Summo Pontifice 
    petita et obtenta licentia, fecit praeparari praesepium, apportari foenum, 
    bovem et asinum ad locum adduci. 

    3 Advocantur fratres, adveniunt populi, personat silva 
    voces, et venerabilis illa nox luminibus copiosis et claris laudibusque 
    sonoris et consonis et splendens efficitur et solemnis. 

    4 Stabat vir Dei coram praesepio pietate repletus, 
    respersus lacrimis et gaudio superfusus. 

    5 Celebrantur missarum solemnia super praesepe, levita 
    Christi Francisco sacrum Evangelium decantante. 

    6 Praedicat deinde populo circumstanti de nativitate 
    pauperis Regis, quem, cum nominare vellet, puerum de Bethlehem prae amoris 
    teneritudine nuncupabat. 

    7 Miles autem quidam virtuosus et verax, qui, propter 
    Christi amorem saeculari relicta militia, viro Dei magna fuit familiaritate 
    coniunctus, dominus Ioannes de Graecio, se vidisse asseruit puerulum quemdam 
    valde formosum in illo praesepio dormientem, quem beatus pater Franciscus, 
    ambobus complexans brachiis, excitare videbatur a somno. 

    8 Hanc quidem devoti militis visionem non solum videntis 
    sanctitas credibilem facit, sed et designata veritas comprobat, et miracula 
    subsecuta confirmant. 

    9 Nam exemplum Francisci consideratum a mundo, 
    excitativum est cordium in fide Christi torpentium, 

    10 et foenum praesepii reservatum a populo mirabiliter 
    sanativum brutorum languentium et aliarum repulsivum pestium diversarum, 
    glorificante Deo per omnia servum suum sanctaeque orationis efficaciam 
    evidentibus miraculorum prodigiis demonstrante. 

     

    
    Caput XI - De intelligentia Scripturarum et spiritu 
    prophetiae. 

    1 

    1 Ad tantam autem mentis serenitatem indefessum orationis 
    studium cum continua exercitatione virtutum virum Dei perduxerat, ut, 
    quamvis non habuerit sacrarum litterarum peritiam per doctrinam, aeternae 
    tamen lucis irradiatus fulgoribus, Scripturarum profunda miro intellectus 
    scrutaretur (cfr. Iob 28,11) acumine. 

    2 Penetrabat enim ab omni labe purum ingenium mysteriorum 
    abscondita, et ubi magistralis scientia foris stat, affectus introibat 
    amantis. 

    3 Legebat quandoque in libris sacris, et quod animo semel 
    iniecerat, tenaciter imprimebat memoriae, quia non frustre mentalis 
    attentionis percipiebat auditu quod continuae devotionis ruminabat affectu.
    

    4 Quaerentibus aliquando fratribus, utrum sibi placeret 
    quod litterati iam recepti ad Ordinem intenderent studio sacrae Scripturae 
    respondit: 

    6 "Mihi quidem placet, dum tamen exemplo Christi, qui 
    magis orasse legitur quam legisse, orationis studium non omittant, nec 
    tantum studeant, ut sciant qualiter debeant loqui, sed ut audita faciant, et 
    cum fecerint, aliis facienda proponant. 

    6 Volo", inquit, "fratres meos discipulos evangelicos 
    esse sicque in notitia veritatis proficere, quod in simplicitatis puritate 
    concrescant, ut simplicitatem columbinam a prudentia serpentina (cfr. Mat 
    10,16) non separent, quas Magister eximius ore suo benedicto coniunxit". 

    
    2 

    1 Interrogatus Senis a quodam religioso viro, theologiae 
    sacrae doctore, de quibusdam quaestionibus difficilibus intellectu, tanta 
    claritate doctrinae divinae sapientiae patefaciebat arcana, ut vehementer 
    stuperet vir ille peritus et cum admiratione referret: 

    2 "Vere theologia sancti patris istius, puritate ac 
    contemplatione tamquam alis in altum subvecta, est aquila volans; nostra 
    vero scientia ventre graditur super terram (cfr. Gen 1,20.22; 3,14)". 

    3 Licet enim esset imperitus sermone (cfr. 2Cor 11,6), 
    scientia tamen plenus enodabat dubia questionum et abscondita producebat in 
    lucem (cfr. Iob 28,11). 

    4 Nec absonum, si vir sanctus Scripturarum a Deo 
    intellectum acceperat, cum per imitationem Christi perfectam veritatem 
    ipsarum descriptam gestaret in opere et per sancti Spiritus unctionem 
    plenariam, doctorem earum apud se haberet in corde. 

    
    3 

    1 Adeo etiam in ipso claruit spiritus prophetiae, ut et 
    praevideret futura et cordium contueretur occulta, absentia quoque velut 
    praesentia cerneret et se praesentem absentibus mirabiliter exhiberet. 

    2 Tempore namque, quo Damiatam Christianorum obsidebat 
    exercitus, aderat vir Dei, non armis sed fide munitus. 

    3 Cum igitur die belli Christiani pararentur ad pugnam, 
    hoc audito, Christi servus vehementer ingemuit, 

    4 dixitque socio suo: "Si belli fuerit attemptatus 
    congressus, ostendit mihi Dominus non prospere cedere (cfr. 4Re 8,10) 
    Christianis; 

    5 verum, si hoc dixero fatuus reputabor, si tacuero 
    conscientiam non evadam. Quid ergo tibi videtur?". 

    6 Respondit socius eius dicens: "Frater, pro minimo tibi 
    sit ut ab hominibus indiceris (cfr. 1Cor 4,3), quia non modo incipis fatuus 
    reputari. 

    7 Exonera conscientiam tuam et Deum magis time quam 
    homines (cfr. Act 5,29". 

    8 Quo audito exsiliens Christi praeco salutaribus monitis 
    Christianos aggreditur, prohibet bellum, denuntiat casum. 

    9 Fit veritas in fabulam, induraverunt cor (cfr. Tob 3,4; 
    Ioa 12,40) suum et noluerunt reverti. 

    10 Itur, committitur et bellatur, totaque in fugam 
    vertitur militia christiana, finem belli opprobrium regerens, non triumphum.
    

    11 Tanta vero strage Christianorum imminutus est numerus 
    ut circa sex millia fuerint inter mortuos et captivos. 

    12 In quo evidenter innotuit, quod spernenda non erat 
    sapientia pauperis; cum anima viri iusti enuntiet aliquando vera, quam 
    septem circumspectores sedentes in excelso ad speculandum (Sir 37,18). 

    
    4 

    1 Alio quoque tempore, cum post reversionem ipsius de 
    ultra mare Celanum praedicaturus accederet, miles quidam supplici eum 
    devotione cum instantia magna invitavit ad prandium. 

    2 Venit itaque ad militis domum, omnisque familia 
    pauperum hospitum exsultavit ingressu. 

    3 Ante vero quam cibum sumerent, iuxta solitum morem vir 
    mente devotus offerens Deo preces et laudes, oculis stabat elevatis in 
    caelum (cfr. Ioa 17,1). 

    4 Oratione completa, benignum hospitem familiariter 
    advocatum in partem sic allocutus est: "Ecce, frater hospes, tuis victus 
    precibus, ut manducarem, domum tuam intravi. 

    5 Meis nunc cito monitis acquiesce, quoniam non hic, sed 
    alibi manducabis. 

    6 Confitere nunc peccata tua, verae poenitentiae dolore 
    contritus, nec in te remaneat quidquam, quod veridica confessione non 
    pandas. 

    7 Reddet tibi Dominus; hodie vicem, quoniam tanta 
    devotione suos pauperes suscepisti". 

    8 Acquievit continuo vir ille sermonibus sancti, socioque 
    ipsius universa peccata in confessione detegens, disposuit domum suam (cfr. 
    Is 38,1) et ad mortem suscipiendam se, quantum valuit, praeparavit. 

    9 Intraverunt tandem ad mensam, et incipientibus aliis 
    manducare, hospes subito spiritum exhalavit, iuxta verbum hominis Dei 
    repentina morte sublatus. 

    10 Sicque factum est, hospitalitatis misericordia 
    promerente, ut iuxta verbum Veritatis Prophetam recipiens, mercedem 
    Prophetue acciperet (cfr. Mat 10,41); 

    11 dum per sancti viri praenuntiationem propheticam miles 
    ille devotus sibi contra mortis subitationem providit, quatenus armis 
    poenitentiae praemunitus, perpetuam damnationem evaderet et in aeterna 
    tabernacula (cfr. Luc 16,9) introiret. 

    
    5 

    1 Tempore quo vir sanctus Reate iacebat infirmus, 
    praebendarius quidam nomine Gedeon, lubricus et mundanus, infirmitate gravi 
    correptus et lectulo decubans, cum ad eum fuisset delatus, lacrimose rogabat 
    cum simul adstantibus, ut ab ipso crucis signaculo signaretur. 

    2 Ad quem ille: "Cum vixeris olim secundum desideria 
    carnis (cfr. Gal 5,16), non veritus iudicia Dei (cfr. Sir 17,24), quomodo te 
    cruce signabo? 

    3 Verum propter devotas intercedentium preces, signo te 
    crucis signabo in nomine Domini. 

    4 Tu tamen scito, te graviora passurum, si ad vomitum 
    (cfr. Prov 26,11) redieris liberatus. Propter peccatum enim ingratitudinis 
    semper peiora prioribus (cfr. Mat 12,45) inferuntur". 

    5 Signo itaque crucis super eum facto, statim qui 
    contractus iacuerat, surrexit sanus, et in laudem Dei prorumpens: "Ego", 
    inquit, "sum liberatus". 

    6 Insonuerunt autem ossa renum eius, audientibus multis, 
    veluti cum manu ligna sicca franguntur. 

    7 Paucis autem interlapsis temporibus, Dei oblitus (cfr. 
    Iudc 3,7), corpus impudicitiae reddidit; cumque sero quodam coenasset in 
    domo cuiusdam canonici nocteque illa dormiret ibidem, subito super omnes 
    corruit tectum domus. 

    8 Ceteris autem evadentibus mortem, solus miser ille 
    interceptus atque interemptus est. 

    9 Iusto igitur Dei iudicio facta sunt novissima hominis 
    illius peiora prioribus (cfr. Mat 12,45) propter ingratitudinis vitium 
    Deique contemptum, cum de accepta venia gratum esse oporteat, et duplo 
    displiceat flagitium iteratum. 

    
    6 

    1 Alio quoque tempore mulier quaedam nobilis, Deo devota, 
    venit ad sanctum, ut suum ei explicaret dolorem ac remedium postularet. 

    2 Habebat quidem virum valde crudelem, quem adversarium 
    patiebatur in servitio Christi; et ideo petebat a sancto, quatenus oraret 
    pro illo, ut sua Deus cor ipsius dignaretur emollire clementia. 

    3 Ipse vero hoc audiens, ait illi: "Vade cum pace, 
    indubitanter exspectans de viro tuo consolationem tibi de proximo 
    affuturam". 

    4 Et adiecit: "Dices ei ex parte Dei et mea, quod nunc 
    est tempus clementiae, postmodum aequitatis". 

    5 Benedictione accepta, revertitur mulier, invenit virum, 
    denuntiat verbum. 

    6 Cecidit super eum Spiritus sanctus (cfr. Act 10,44) et 
    novum factum de veteri sic facit cum omni mansuetudine (cfr. Eph 4,2) 
    respondere: "Domina, serviamus Domino et salvemus animas nostras (cfr. Ios 
    22,27; Gen 19,19)". 

    7 Suadente igitur sancta uxore, pluribus annis coelibem 
    vitam agentes, eodem die ambo ad Dominum migraverunt. 

    8 Miranda certe in viro Dei spiritus prophetici virtus, 
    qua et membris iam arentibus restituebat vigorem et duris imprimebat 
    cordibus pietatem, 

    9 quamquam non minus eiusdem spiritus sit stupenda 
    limpiditas, qua sic futurorum praecognoscebat eventum, ut etiam 
    conscientiarum scrutaretur arcanum, quasi alter Eliseus duplicem Eliae 
    spiritum 9cfr. 4Re 2,9) assecutus. 

    
    7 

    1 Nam cum Senis viro cuidam sibi familiari quaedam 
    superventura finaliter praedixisset, et vir ille peritus, de quo supra 
    mentio facta est, quod de Scripturis cum eo conferebat aliquando, his 
    auditis, ab eodem sancto patre dubitando perquireret, an haec ipse dixisset, 
    quae illius viri relatione cognoverat; 

    2 non solum se illa dixisse asseruit, verum etiam 
    quaerenti alienum eventum proprium exitum prophetando praedixit. 

    3 Quod ut certius cordi eius imprimeret, quemdam secretum 
    conscientiae illius scrupulum, quem nulli viventi vir praefatus expresserat, 
    et mirabiliter revelando explicuit et salubriter consulendo resecavit. 

    4 Ad quorum omnium firmitatem accedit, quod vir ille 
    religiosus, sicut Christi famulus ei praedixit se finaliter consummavit. 

    
    8 

    1 Eo quoque tempore, quo revertebatur de ultra mare, 
    socium habens fratrem Leonardum de Assisio, contigit eum fatigatum et lassum 
    parumper asellum conscendere. 

    2 Subsequens autem socius, et ipse non modicum fessus, 
    coepit dicere intra se cfr. Luc 11,38), humanum aliquid passus: 

    3 "Non de pari ludebant parentes huius et mei. En, ipse 
    equitat, et ego pedester asinum eius duco". 

    4 Haec illo cogitante (cfr. Mat 1,20), protinus de asino 
    descendit vir sanctus et ait: "Non, frater, convenit, ut ego equitem, tu 
    venias pedes, quia nobilior et potentior in saeculo me fuisti". 

    5 Obstupuit illico frater et rubore suffusus, deprehensum 
    se recognoscens, procidit ad pedes (cfr. Est 8,3;Mar 5,22) ipsius, et 
    lacrimis irrigatus, nudum exposuit cogitatum veniamque poposcit. 

    
    9 

    1 Frater quidam Deo devotus et famulo Christi, frequenti 
    cogitatione versabat in pectore, superna fore gratia dignum, quem vir 
    sanctus familiari complecteretur affectu, quem vero tamquam extraneum 
    reputaret extra numerum electorum reputandum a Deo. 

    2 Cum igitur cogitationis huiusmodi crebrius vexatus 
    impulsu, viri Dei familiaritátem vehementer optaret, nec tamen cordis sui 
    secretum revelaret alicui, advocans eum ad se dulciter pater pius, sic 
    allocutus est: 

    3 "Nulla te turbet cogitatio, fili, quoniam te carissimum 
    habens inter praecipue mihi caros, libenter tibi munus meae familiaritatis 
    et dilectionis impendo". 

    4 Miratus exinde frater factusque devotior ex devoto, non 
    solum in amore crevit hominis sancti, verum etiam per Spiritus sancti 
    gratiae munus donis est maioribus cumulatus. 

    5 Cum autem in Monte maneret Alvernae cella reclusus, 
    unus e sociis magno desiderio cupiebat habere de verbis Domini aliquod 
    scriptum manu ipsius breviter adnotatum. 

    6 Gravem enim qua vexabatur tentationem non carnis, sed 
    spiritus ex hoc credebat evadere, vel certe levius ferre. 

    7 Tali desiderio languens, anxiabatur interius, quia, 
    verecundia victus reverendo patri rem pandere non audebat. 

    8 Sed cui homo non dixit, Spiritus revelavit. 

    9 Portari namque sibi iussit a fratre praedicto 
    atramentum et chartam, Laudesque Domini iuxta fratris desiderium propria 
    manu scripsit et ultimo benedictionem ipsius, dicens: "Accipe tibi chartulam 
    istam et usque ad diem mortis tuae custodias diligenter". 

    10 Accipit frater donum illud optatum, et statim omnis 
    illa tentatio effugatur. 

    11 Servatur littera, et cum in posterum miranda 
    effecerit, virtutum Francisci testimonium fuit. 

    
    10 

    1 Frater quidam erat, quantum a foris videbatur, 
    sanctitate praeclarus, conversatione insignis, tamen admodum singularis. 

    2 Omni tempore orationi vacans (cfr. 1Cor 7,5), tanta 
    districtione silentium observabat quod consueverat non verbis, sed nutibus 
    confiteri. 

    3 Accidit autem, sanctum patrem venire ad locum, videre 
    fratrem et de ipso cum aliis fratribus habere sermonem. 

    4 Commendantibus autem omnibus et magnificantibus cfr. 
    Luc 4,15) illum respondit vir Dei: "Sinite, fratres, ne mihi in eo diabolica 
    figmenta laudetis. 

    5 In veritate sciatis (cfr. Mat 22,16) quod diabolica 
    tentatio est et deceptio fraudulenta". 

    6 Dure acceperunt hoc (cfr. Gen 21,11) fratres, tamquam 
    impossibile iudicantes, quod tot perfectionis indiciis fraudis se commenta 
    fucarent. 

    7 Verum non post multos dies (cfr. Luc 15,13), eo 
    religionem egresso, evidenter apparuit, quanta luculentia interioris 
    contuitus vir Dei cordis eius secreta perspexit. 

    8 Multorum quoque per hunc modum, qui stare videbantur 
    (cfr. 1Cor 10,12), ruinam, sed et plurium perversorum conversionem ad 
    Christum immobili veritate praenuntians, appropinquasse videbatur ad 
    aeternae lucis speculum (cfr. Sap 7,26) contemplandum, cuius fulgore 
    mirabili absentia corporaliter, tamquam si essent praesentia, mentis eius 
    cernebat obtutus. 

    
    11 

    1 Quodam namque tempore vicarius suus tenebat capitulum, 
    ipse vero in cella orans, sequester erat et medius (cfr. Deut 5,5) inter 
    fratres et Deum. 

    2 Cum igitur unus ex ipsis, defensionis quodam contectus 
    pallio, non se subderet disciplinae, videns hoc vir sanctus in spiritu, 
    vocavit quemdam de fratribus et dixit ad eum: 

    3 "Vidi, frater, diabolum super illius fratris 
    inobedientis dorsum, collum eius tenentem adstrictum, qui tali sessore 
    subactus, obedientiae freno spreto, instinctus eius sequebatur habenas. 

    4 Et cum rogarem Deum pro fratre, subito daemon confusus 
    abscessit. 

    5 Vade igitur et dic fratri, ut obedientiae sanctae iugo 
    collum sine mora submittat!" 

    6 Monitus per internuntium frater statimque conversus ad 
    Deum, ad pedes vicarii humiliter se proiecit. 

    
    12 

    l Alio quoque tempore contigit, duos fratres ad 
    eremitorium Graecii de remotis venire, ut virum Dei cernerent et 
    benedictionem multo desideratam iam tempore reportarent. 

    2 Venientes autem et non invenientes, quia de publico iam 
    ad cellam redierat, desolati abibant. 

    3 Et ecce, recedentibus illis, cum de ipsorum adventu vel 
    recessu nihil secundum humanum sensum percipere potuisset, praeter solitum 
    morem egressus e cella, clamavit post eos et ipsos, iuxta quod optaverant, 
    signo crucis facto in Christi nomine benedixit. 

    
    13 

    1 Duo fratres venerunt aliquando de Terra Laboris, quorum 
    antiquior nonnulla intulit scandala iuniori. 

    2 Cum autem pervenissent ad patrem, quaesivit ille a 
    iuniore, qualiter erga ipsum se frater socius habuisset in via. 

    3 Quo respondente: "Utique satis bene", subiunxit: "Cave, 
    frater, ne sub humilitatis specie mentiaris. Scio enim, scio; sed exspecta 
    modicum et videbis". 

    4 Miratus est perplurimum frater, quomodo tam absentia 
    per spiritum cognovisset. 

    5 Igitur non post multos dies (cfr. Luc 15,13), contempta 
    religione, foras egreditur qui scandalum fecerat fratri, et a patre non 
    petiverat veniam, nec correctionis debitam receperat disciplinam. 

    6 Simulque duo in una illius claruere ruina: aequitas 
    scilicet divinae iustitiae et perspicacitas spiritus prophetiae. 

    
    14 

    1 Qualiter autem absentibus se praesentem exhibuit, 
    divina faciente virtute, evidenter ex superioribus innotescit, si revocetur 
    ad mentem, qualiter absens in curru igneo (cfr. 4Re 2,11) fratribus 
    transfiguratus apparuit, et quomodo se Arelatensi capitulo in crucis effigie 
    praesentavit. 

    2 Quod factum esse divina dispositione credendum est ut 
    ex praesentiae corporalis apparitione mirabili patenter claresceret, quem 
    praesens et pervius spiritus eius luci sapientiae fores aeternae, 

    3 quae omnibus mobilibus mobilior est et ubique attingens 
    propter sui munditiam, per nationes in animas sanctas se transfert et Dei 
    amicos et prophetas constituit (Sap 7,24.27). 

    4 Simplicibus enim et parvulis (cfr. Mat 11,25) sua 
    pandere solet mysteria Doctor excelsus, sicut prius apparuit in David, 
    prophetarum eximio, et post in Apostolorum principe Petro et tandem in 
    pauperculo Christi Francisco. 

    5 Hi enim, cum essent litterarum imperitia simplices, 
    facti sunt sancti Spiritus eruditione illustres: is quidem pastor, ut gregem 
    pasceret (cfr. Ioa 21,15) Synagogae de Aegypto eductum; 

    6 iste piscator, ut sagenam repleret (cfr. Mat 13,47.48) 
    Ecclesiae multiformitate credentium; 

    7 hic autem negotiator, ut margaritam emeret evangelicae 
    vitae, venditis et dispersis omnibus (cfr. Mat 13,44.45) propter Christum.
    

     

    
    Caput XII - De efficacia praedicandi et gratia sanitatum.
    

    1 

    1 Fidelis revera famulus et minister Christi Franciscus, 
    ut cuncta fideliter et perfecte perageret, illis potissime virtutum 
    exercitiis intendebat, quae sacro dictante Spiritu, Deo suo magis placere 
    cognoverat. 

    2 Qua de re contigit, illum in magnam dubitationis 
    cuiusdam agoniam incidere, quam multis diebus ab oratione rediens 
    terminandam fratribus sibi familiaribus proponebat. 

    3 "Quid", inquit, "fratres, consulitis, quid laudatis? An 
    quod orationi vacem, an quod praedicando discurram? 

    4 Siquidem ego parvulus, simplex et imperitus sermone 
    (cfr. 2Cor 11,6) maiorem orandi accepi gratiam quam loquendi. 

    5 Videtur etiam in oratione lucrum et cumulatio 
    gratiarum, in praedicatione distributio quaedam donorum caelitus acceptorum;
    

    6 in oratione etiam purificatio interiorum affectuum et 
    unitio ad unum, verum et summum bonum cum vigoratione virtutis; 

    7 in praedicatione spiritualium pulverizatio pedum, 
    distractio circa multa et relaxatio disciplinae. 

    8 Tandem in oratione Deum alloquimur et audimus et quasi 
    angelicam vitam agentes, inter Angelos conversamur; 

    9 in praedicatione multa oportet condescensione uti ad 
    homines et humane inter eos vivendo, humana cogitare, videre, dicere et 
    audire. 

    10 Sed unum est in contrarium quod videtur praeponderare 
    his omnibus ante Deum, quod videlicet Unigenitus Dei Filius, qui est 
    sapientia summa, propter animarum salutem de sinu Patris (cfr. Ioa 1,18) 
    descendit, 

    11 ut suo mundum informans exemplo, verbum salutis 
    hominibus loqueretur, quos sacri sanguinis et pretio redimeret et emundaret 
    lavacro (cfr. Eph 5,26) et poculo sustentaret, nihil sibi omnino reservans, 
    quod non in salutem nostram liberaliter erogaret. 

    12 Et quia nos debemus omnia facere secundum exemplar 
    eorum, quae videmus in ipso tamquam in monte (cfr. Ex 25,40) sublimi, 
    videtur magis Deo placitum, quod intermissa quiete, foras egrediar ad 
    laborem". 

    13 Cumque per multos dies verba huiuscemodi ruminaret cum 
    fratribus, certitudinaliter nequibat percipere, quid horum sibi foret ut 
    Christo vere acceptius eligendum. 

    14 Cum enim miranda nosset per spiritum prophetiae (cfr. 
    Apoc 19,10), hanc per se ipsum quaestionem dissolvere non valebat ad 
    liquidum, Deo melius providente, ut praedicationis meritum per supernum 
    manifestaretur oraculum, et servi Christi humilitas servaretur. 

    
    2 

    1 Non erubescebat a minoribus parva quaerere verus Minor, 
    qui magna didicerat a Magistro supremo. 

    2 Studio namque praecipno solitus erat exquirere; quali 
    via qualique modo Deo posset secundum ipsius beneplacitum perfectius 
    deservire. 

    3 Haec summa eius philosophia, hoc summum eius desiderium 
    exstitit, quoad vixit, ut quaereret a sapientibus et simplicibus, perfectis 
    et imperfectis, parvulis et grandaevis, qualiter ad perfectionis culmen 
    virtuosius pervenire valeret. 

    4 Assumens itaque duos ex fratribus, misit ad fratrem 
    Silvestrum, qui crucem egredientem viderat de ore ipsius et tunc in monte 
    supra Assisium iugiter orationi vacabat, ut divinum super dubitatione 
    huiusmodi responsum perquireret, quod sibi ex parte Domini demandaret. 

    5 Hoc ipsum mandavit sacrae virgini Clarae, ut per 
    aliquam puriorem et simpliciorem de virginibus sub ipsius disciplina 
    degentibus, et ipsa cum sororibus aliis orans, super hoc exquireret Domini 
    voluntatem (cfr. Luc 12,47). 

    6 Concordaverunt autem mirabiliter in id ipsum, superno 
    eis revelante Spiritu, venerabilis sacerdos et virgo Deo dicata, beneplaciti 
    scilicet esse divini, quod Christi praeco ad predicandum exiret. 

    7 Revertentibus itaque fratribus et Dei, iuxta quod 
    acceperant, indicantibus voluntatem, exsurgens continuo succinxit se (cfr. 
    Ioa 21,7), nullaque prorsus contracta mora, iter aggressus est. 

    8 Ibat autem cum tanto fervore, ut divinum exsequeretur 
    imperium, tamque celeriter percurrebat, ac si, facta manu Domini super eum 
    (cfr. Ez 1,3; 4Re 3,15), novam induisset e caelo virtutem. 

    
    3 

    1 Cum igitur appropinquaret Bevanio, ad quemdam locum 
    devenit, in quo diversi generis avium maxima multitudo convenerat. 

    2 Quas cum sanctus Dei vidisset, alacriter cucurrit ad 
    locum et eas velut rationis participes salutavit. 

    3 Omnibus vero exspectantibus et convertentibus se ad 
    eum, ita ut quae in arbustis erant, inclinatis capitibus, cum appropinquaret 
    ad eas, insolito modo in ipsum intenderent, usque ad eas accessit et omnes 
    ut verbum Dei audirent, sollicite admonuit, 

    4 dicens: "Fratres mei volucres, multum debetis laudare 
    Creatorem vestrum, qui plumis vos induit et pennas tribuit ad volandum, 
    puritatem concessit aeris et sine vestra sollicitudine vos gubernat". 

    5 Cum autem eis haec et his similia loqueretur, aviculae 
    modo mirabili gestientes coeperunt extendere colla, protendere alas, aperire 
    rostra et in illum attente respicere. 

    6 Ipse vero cum spiritus fervore mirando per medium 
    ipsarum transiens, tunica contingebat easdem, nec tamen de loco aliqua mota 
    est, donec, signo crucis facto et licentia data cum benedictione viri Dei 
    omnes insimul avolarunt. 

    7 Haec omnia contuebantur socii exspectantes in via. 

    8 Ad quos reversus vir simplex et purus, pro eo quod non 
    hactenus avibus praedicaverat, coepit se de negligentia inculpare. 

    
    4 

    1 Exinde praedicando per loca vicina procedens, venit ad 
    castrum quoddam nomine Alvianum, ubi congregato populo et indicto silentio, 
    propter hirundines nidificantes in eodem loco magnisque garritibus 
    perstrepentes audiri vix poterat. 

    2 Quas vir Dei, omnibus audientibus, allocutus est 
    dicens: "Sorores meae hirundines, iam tempus est, ut (cfr. Tob 12,20) loquar 
    et ego, quia vos usque modo satis dixistis. 

    3 Audite verbum Dei! (cfr. Ez 6,3), tenentes silentium, 
    donec sermo Domini compleatur cfr. 2Par 36,21)". 

    4 At illae tamquam intellectus capaces subito tacuerunt, 
    nec fuerunt motae de loco, donec fuit omnis praedicatio consummata. 

    5 Omnes igitur, qui viderunt, stupore repleti, 
    glorificaverunt Deum (cfr. Act 3,10; Mat 9,8). 

    6 Istius miraculi fama circumquaque diffusa multos ad 
    Sancti reverentiam et fidei devotionem accendit. 

    
    5 

    1 In civitate namque Parmensi scholaris quidam indolis 
    bonae cum sociis aliis studio diligenter intentus, dum importuna garrulitate 
    cuiusdam infestaretur hirundinis, dicere coepit (cfr. Luc 4,21) ad socios:
    

    2 "Haec hirundo una de illis est, quae virum Dei 
    Franciscum praedicantem aliquando, donec silentium eis imponeret (cfr. Mat 
    22,34), molestabant". 

    3 Et conversus ad hirundinem, fiducialiter ait: "In 
    nomine servi Dei Francisci praecipio tibi (cfr. Act 16,18), ut ad me veniens 
    continuo conticescas". 

    4 At illa Francisci audito nomine, quasi vìri Dei 
    disciplinis edocta, et statim conticuit et ipsius manibus tamquam tutae 
    custodiae se commisit. 

    5 Stupefactus scholaris statim eam libertati restituit et 
    eius garritum amplius non audivit. 

    
    6 

    1 Alio quoque tempore cum famulus Dei Gaietae semel in 
    maris littore praedicaret, turbis prae devotione irruentibus (cfr. Luc 5,1), 
    ut eum contingerent, horrens Christi servus tantum populorum applausum, in 
    unam haerentem littori naviculam prosiliit solus. 

    2 Illa vero tamquam si rationis participe motore 
    moveretur intrinseco, sine aliquo remige, cernentibus et mirantibus cunctis, 
    se longius a terra protraxit. 

    3 Cum autem aliquanto spatio in maris altitudinem 
    secessisset, stetit inter fluctus immobilis, quamdiu vir sanctus turbis 
    exspectantibus in littore praedicavit. 

    4 Cumque audito sermone et viso miraculo ac benedictione 
    accepta, multitudo cederet, ne ipsum amplius molestaret, navicula proprio 
    ductu ad terram reversa est. 

    5 Quis igitur tam obstinatae mentis esset et impiae, quod 
    praedicationem Francisci contemneret, cuius miranda fiebat virtute, ut non 
    solum carentia ratione disciplinam susciperent, verum etiam inanimata 
    corpora tamquam animata praedicanti servirent? 

    
    7 

    1 Aderat equidem servo suo Francisco, ad quaecumque 
    pergeret (cfr. Rut 1,16), is qui eum unxerat et miserat, Spiritus Domini 
    (cfr. Is 61,1; Luc 4,18) et ipse Dei virtus et sapientia Christus (cfr. 1Cor 
    1,24), ut sanae doctrinae verbis afflueret et magnae potentiae miraculis 
    coruscaret. 

    2 Erat enim verbum eius velut ignis ardens, penetrans 
    intima cordis, omniumque mentes admiratione replebat, cum non humanae 
    inventionis ornatum praetenderet, sed divinae revelationis afflatum 
    redoleret. 

    3 Nam cum semel, praedicaturus coram Papa et 
    cardinalibus, ad suggestionem domini Ostiensis, sermonem quemdam studiose 
    compositum commendasset memoriae stetissetque in medio, ut aedificationis 
    verba proponeret, sic oblivioni tradidit omnia, ut effari aliquid omnino 
    nesciret. 

    4 Verum, cum hoc veridica humilitate narrasset, conferens 
    se ad sancti Spiritus gratiam invocandam, tam efficacibus subito coepit 
    verbis affluere tamque potenti virtute illorum mentes virorum sublimium ad 
    compunctionem inflectere, ut aperte clareret, quod non ipse, sed Spiritus 
    Domini loquebatur (cfr. Act 6,10). 

    
    8 

    1 Et quoniam sibi primo suaserat opere quod aliis 
    suadebat sermone, reprehensorem non timens, veritatem fidentissime 
    praedicabat. 

    2 Nesciebat aliquorum culpas palpare sed pungere, nec 
    vitam fovere peccantium, sed aspera increpatione ferire. 

    3 Eadem mentis constantia magnis loquebatur et parvis 
    eademque spiritus iucunditate paucis loquebatur et multis. 

    4 Omnis aetas omnisque sexus properabat virum novum mundo 
    caelitus datum et cernere et audire. 

    5 Ipse vero per diversas regiones progrediens, 
    evangelizabat ardenter, Domino cooperante et sermonem confirmante 
    sequentibus signis (cfr. Mar 16,20). 

    6 In virtute namque nominis eius veritatis praeco 
    Franciscus eiciebat demonia (cfr. Act 4,7; Mar 16,17), sanabat infirmos 
    (cfr. Luc 9,2), 

    7 et quod maius est, sui sermonis efficacia obstinatorum 
    mentes ad poenitentiam molliebat simulque sanitatem corporibus reddebat et 
    cordibus, sicut aliqua comprobant operum eius, exempli gratia inferius 
    adnotanda. 

    
    9 

    1 In civitate Tuscanella a milite quodam hospitio devote 
    susceptus, filium eius unicum a nativitate contractum ad multam ipsius 
    instantiam, manu allevans, sic subito incolumem reddidit, ut videntibus 
    cunctis, protinus consolidarentur (cfr. Act 3,7) omnia corporis membra, et 
    puer sanus effectus et fortis, confestim exsurgeret ambulans et exsiliens et 
    laudans Deum cfr. Act 3,8). 

    2 In civitate Narniensi cum paralyticum quemdam membrorum 
    omnium destitutum officio, signo crucis a capite usque ad pedes ad 
    instantiam signasset episcopi, perfectae restituit sanitati. 

    3 In episcopatu Reatino puer quidam sic turgidus a 
    quatuor annis, ut nullo modo propria crura cernere posset, a matre cum 
    lacrimis praesentatus eidem, statim, ut vir sanctus tetigit eum manibus 
    sacris, incolumis est effectus. 

    4 Apud civitatem Ortensem puer unus ita conglomeratus, ut 
    caput pedibus portaret applicitum et haberet ossa nonnulla confracta, signo 
    crucis ad parentum lacrimabiles preces ab eodem suscepto, subito extensus 
    exstitit et illico liberatus. 

    
    10 

    1 Mulier quaedam civitatis Eugubii ambas contractas et 
    aridas habens manus adeo, ut nihil per illas operari valeret, signo crucis 
    ab eodem in nomine Domini sibi facto, tam perfectam obtinuit sospitatem, 
    quod statim rediens domum, cibos in ministerium eius et pauperum, quasi 
    altera socrus Simonis, propriis manibus praepararet. 

    2 Puellae cuidam in castro Bevanii oculorum privatae 
    luminibus, cum in Trinitatis nomine sputo suo ter ipsius oculos linivisset, 
    lumen concupitum restituit. 

    3 Mulier quaedam civitatis Narnii oculorum caecitate 
    percussa, signum crucis ab eodem suscipiens, lucem recuperavit optatam. 

    4 Bononiae puer quidam unum oculorum macula adeo habens 
    oblectum, ut nihil prorsus videre posset, nec aliquo adiuvari remedio, post 
    signum crucis a capite usque ad pedes per servum Domini sibi factum, visum 
    recuperavit tam limpidum, ut postmodum Ordinem Fratrum Minorum ingressus, se 
    longe clarius videre assereret de oculo prius infirmo quam de oculo semper 
    sano. 

    5 In castro Sancti Gemini servus Dei a quodam devoto viro 
    susceptus hospitio, cuius uxor a daemonio vexabatur (cfr. Mat 15,22), post 
    orationem factam in virtute obedientiae imperavit daemoni, ut exiret, eumque 
    potestate divina tam subito effugavit, ut vere claresceret, quod obedientiae 
    sanctae virtuti pervicacia daemonum non obsistat. 

    6 In Civitate de Castello quidam furibundus et nequam 
    spiritus quamdam obsidens mulierem, a viro sancto obedientiae accepto 
    mandato, indignabundus discessit, mente simul et corpore liberam obsessam 
    prius feminam derelinquens. 

    
    11 

    1 Frater quidam infirmitate tam horribili gravabatur, ut 
    magis esse vexatio daemonis quam naturalis infirmitas a pluribus firmaretur.
    

    2 Nam totus saepe allidebatur et volutabatur spumans 
    (cfr. Mar 9,19), membris corporis nunc contractis nunc extensis, nunc 
    plicatis, nunc tortis, nunc rigidis effectis et duris. 

    3 Quandoque totus extensus et rigidus, pedibus aequatis 
    capiti levabatur in altum, horribiliter illico relapsurus. 

    4 Hunc sic miserabiliter et irremediabiliter aegrotantem 
    plenus misericordia Christi servus commiserans, buccellam sibi panis, de quo 
    edebat transmisit. 

    5 Tantam vero gustatus panis contulit aegro virtutem, ut 
    deinceps huius infirmitatis molestiam non sentiret. 

    6 In comitatu Aretii cum diebus pluribus mulier quaedam 
    laborasset in partu essetque iam proxima morti, nullum omnino desperanti de 
    vita supererat remedium nisi Dei. 

    7 Cum autem equo vectus propter corporis infirmitatem 
    Christi famulus per partes illas transitum habuisset, contigit reduci animal 
    per villam, in qua mulier torquebatur. 

    8 Homines vero loci viso equo, cui vir sanctus insederat, 
    extraxerunt frenum, ut superponerent mulieri; ad cuius contactum mirificum, 
    omni remoto periculo, mulier illico peperit cum salute. 

    9 Vir quidam de Castro Plebis religiosus ac timens Deum 
    (cfr. Act 10,2), chordam apud se, qua cinctus fuerat sanctus Pater, habebat.
    

    10 Cumque multitudo virorum ac mulierum in castro illo 
    variis infirmitatibus laboraret, ibat per infirmantium domos, et intincta 
    chorda in aqua, dabat bibere patientibus, sicque per hunc modum plurimi 
    sanabantur. 

    11 Sed et de panibus a viro Dei contactis gustantes 
    aegroti, divina operante virtute, consequebantur celeriter remedia 
    sanitatum. 

    
    12 

    1 Cum his et aliis multis miraculorum prodigiis praeco 
    Christi praedicans coruscaret, attendebatur his quae dicebantur ab eo ac si 
    Angelus Domini loqueretur (cfr. Iudc 2,4). 

    2 Excellens namque in ipso praerogativa virtutum, 
    prophetiae spiritus (cfr. Apoc 19,10), efficacia miraculorum, oraculum de 
    praedicando caelitus datum, obedientia creaturarum ratione carentium, 
    vehemens immutatio cordium ad verborum ipsius auditum, eruditio eius a 
    Spiritu sancto praeter humanam doctrinam, praedicandi auctoritas a Summo 
    Pontifice non sine revelatione concessa, 

    3 insuper et Regula, in qua forma praedicandi exprimitur, 
    ab eodem Christi Vicario confirmata, 

    4 summi quoque Regis signacula per modum sigilli corpori 
    eius impressa tamquam testimonia decem toti saeculo indubitanter affirmant, 
    Christi praeconem Franciscum et venerandum officio et doctrina authenticum 
    et admirabilem sanctitate, ac per hoc tamquam vere Dei nuntium Christi 
    Evangelium praedicasse. 

    
    Caput XIII - De stigmatibus sacris. 

    1 

    1 Mos erat angelico viro Francisco numquam otiari a bono, 
    quin potius instar spirituum supernorum in scala Iacob aut ascendebat in 
    Deum, aut descendebat (cfr. Gen 28,12) ad proximum. 

    2 Nam tempus sibi concessum ad meritum dividere sic 
    prudenter didicerat, ut aliud proximorum lucris laboriosis impenderet, aliud 
    contemplationis tranquillis excessibus dedicaret. 

    3 Unde cum secundum exigentiam locorum et temporum 
    alienae condescendisset procurandae saluti, inquietationibus derelictis 
    turbarum, solitudinis secreta petebat locumque quietis, quo liberius Domino 
    vacans, extergeret, si quid pulveris sibi ex conversatione hominum 
    adhaesisset (cfr. Luc 10,11). 

    4 Biennio itaque antequam spiritum redderet caelo, divina 
    providentia duce, post labores multimodos perductus est in locum excelsum 
    seorsum (cfr. Mat 17,1), qui dicitur Mons Alvernae. 

    5 Cum igitur iuxta solitum morem quadragesimam ibidem ad 
    honorem sancti Archangeli Michaelis ieiunare coepisset, supernae 
    contemplationis dulcedine abundantius solito superfusus ac caelestium 
    desideriorum ardentiore flamma succensus, supernarum coepit immissionum 
    cumulatius dona sentire. 

    6 Ferebatur quidem in altum, non ut curiosus maiestatis 
    perscrutator opprimendus a gloria (cfr. Prov 25,27), sed tamquam servus 
    fidelis et prudens (cfr. Mat 24,45), investigans beneplacitum Dei, cui se 
    conformare omnimode summo peroptabat ardore. 

    
    2 

    1 Immissum est igitur menti eius per divinum oraculum, 
    quod in apertione libri evangelici revelaretur ei a Christo, quid Deo in 
    ipso et de ipso maxime foret acceptum. 

    2 Oratione itaque cum multa devotione praemissa, sacrum 
    Evangeliorum librum de altari sumptum in sanctae Trinitatis nomine aperiri 
    fecit per socium, virum utique Deo devotum et sanctum. 

    3 Sane cum in trina libri apertione Domini passio semper 
    occurreret, intellexit vir Deo plenus, quod sicut Christum fuerat imitatus 
    in actibus vitae, sic conformis ei esse deberet in afflictionibus et 
    doloribus passionis, antequam ex hoc mundo transiret (cfr. Ioa 13,1). 

    4 Et licet propter multam austeritatem vitae praeteritae 
    crucisque dominicae baiulationem continuam imbecillis esset iam corpore, 
    nequaquam est territus, sed ad martyrii sustinentiam vigorosius animatus.
    

    5 Excreverat quidem in eo insuperabile amoris incendium 
    boni Iesu in lampades ignis atque flammarum, ut aquae multue caritatem eius 
    tam validam exstinguere non (cfr. Cant 8,6-7) valerent. 

    
    3 

    1 Cum igitur seraphicis desideriorum ardoribus sursum 
    ageretur in Deum et compassiva dulcedine in eum transformaretur, qui ex 
    caritate nimia (cfr. Eph 2,4) voluit crucifigi: 

    2 quodam mane circa festum Exaltationis sanctae Crucis, 
    dum oraret in latere montis, vidit Seraph unum sex alas (cfr. Is 6,2) 
    habentem, tam ignitas quam splendidas, de caelorum sublimitate descendere.
    

    3 Cumque volatu celerrimo pervenisset ad aeris locum viro 
    Dei propinquum, apparuit inter alas effigies hominis crucifixi, in modum 
    crucis manus et pedes extensos habentis et cruci affixos. 

    4 Duae alae super caput ipsius elevabantur, duae ad 
    volandum extendebantur, duae vero totum velabant corpus (cfr. Is 6,2). 

    5 Hoc videns, vehementer obstupuit, mixtumque moerore 
    gaudium cor eius incurrit. 

    6 Laetabatur quidem in gratioso aspectu, quo a Christo 
    sub specie Seraph cernebat se conspici, sed crucis affixio compassivi 
    doloris gladio ipsius animam pertransibat (cfr. Luc 2,35). 

    7 Admirabatur quam plurimum in tam inscrutabilis visionis 
    aspectu, sciens, quod passionis infirmitas cum immortalitate spiritus 
    seraphici nullatenus conveniret. 

    3 Intellexit tandem ex hoc, Domino revelante, quod ideo 
    huius modi visio sic divina providentia suis fuerat praesentata 
    conspectibus, ut amicus Christi praenosset, se non per martyrium carnis, sed 
    per incendium mentis totum in Christi crucifixi similitudinem 
    transformandum. 

    9 Disparens igitur visio mirabilem in corde ipsius 
    reliquit ardorem, sed et in carne non minus mirabilem signorum impressit 
    effigiem. 

    10 Statim namque in manibus eius et pedibus apparere 
    coeperunt signa clavorum (cfr. Ioa 20,25) quemadmodum paulo ante in effigie 
    illa viri crucifixi conspexerat. 

    11 Manus enim et pedes in ipso medio clavis confixae 
    videbantur, clavorum capitibus in interiore parte manuum et superiore pedum 
    apparentibus, et eorum acuminibus exsistentibus ex adverso (cfr. Mar 15,39);
    

    12 erantque clavorum capita in manibus et pedibus rotunda 
    et nigra, ipsa vero acumina oblonga, retorta et quasi repercussa, quae de 
    ipsa carne surgentia carnem reliquam excedebant. 

    13 Dextrum quoque latus quasi lancea transfixum, rubra 
    cicatrice obductum erat, quod saepe sanguinem sacrum effundens, tunicam et 
    femoralia respergebat. 

    
    4 

    1 Cernens autem Christi servus, quod stigmata carni tam 
    luculenter impressa socios familiares latere non possent, timens nihilominus 
    publicare Domini sacramentum, in magno positus fuit dubitationis agone, 
    utrum videlicet quod viderat diceret vel taceret. 

    2 Vocavit proinde aliquos ex fratribus, et generalibus 
    verbis loquens, dubium coram eis proposuit et consilium requisivit. 

    3 Quidam vero ex fratribus, gratia Illuminatus et nomine, 
    intelligens quod aliqua miranda vidisset, pro eo quod videbatur admodum 
    stupefactus, dixit ad virum sanctum: 

    4 "Frater, non solum propter te, verum etiam propter 
    alios, scias tibi ostendi aliquando sacramenta divina. 

    5 Timendum propterea iure videtur, ne si quod pluribus 
    profuturum accepisti celaveris, pro talento abscondito (cfr. Mat 25,25) 
    reprehensibilis indiceris". 

    6 Ad cuius verbum motus vir sanctus, licet alias dicere 
    solitus esset: Secretum meum mihi (cfr. Is 24,26), tunc tamen cum multo 
    timore seriem retulit visionis praefatae, 

    7 addens quod is qui sibi apparuerat, aliqua dixerit, 
    quae numquam dum viveret, alicui hominum aperiret. 

    3 Credendum sane tam arcana illa fuisse sacri illius 
    Seraph in cruce mirabiliter apparentis eloquia, quod forte non liceret 
    hominibus ea loqui (cfr. 2Cor 12,4). 

    
    5 

    1 Postquam igitur verus Christi amor in eamdem imaginem 
    transformavit (cfr. 2Cor 3,18) amantem, quadraginta dierum numero, iuxta 
    quod decreverat, in solitudine consummato, superveniente quoque solemnitate 
    Archangeli Michaelis, descendit angelicus vir Franciscus de monte, 

    2 secum ferens Crucifixi effigiem, non in tabulis 
    lapideis vel ligneis manu figuratam artificis, sed in carneis membris 
    descriptam digito Dei (cfr. Mat 17,9; Ex 31,18) vivi. 

    3 Et quoniam sacramentum Regis abscondere bonum est (cfr. 
    Tob 12,7), ideo secreti regalis vir conscius signacula illa sacra pro 
    viribus occultabat. 

    4 Verum, quia Dei est ad gloriam suam magna revelare, 
    quae facit, Dominus ipse, qui signacula illa secrete impresserat, miracula 
    quaedam aperte per ipsa monstravit, ut illorum occulta et mira vis stigmatum 
    manifesta pateret claritate signorum. 

    
    6 

    1 In provincia namque Reatina pestis invaluerat valde 
    gravis, quae boves et oves omnes sic consumebat crudeliter, quod nullum 
    poterat remedium adhiberi. 

    2 Vir autem quidam timens Deum (cfr. Iob 1,1) nocte fuit 
    per visionem commonitus, ut ad eremitorium fratrum festinanter accederet et 
    loturam manuum ac pedum famuli Dei Francisci, qui tunc temporis morabatur 
    ibidem, acceptam super animalia cuncta respergeret. 

    3 Mane itaque surgens (cfr. Mar 16,9), venit ad locum, 
    loturaque huiusmodi per socios sancti viri latenter obtenta, oves et boves 
    languentes ex ea respersit. 

    4 Mirabile dictu! Statim ut aspersio animalia languida et 
    in terra iacentia quantumcumque paululum attingebat, pristino recuperato 
    vigore, surgebant continuo, et tamquam nil mali sensissent, ad pascua 
    festinabant. 

    5 Sicque factum est, ut per virtutem mirandam aquae 
    illius, quae sacras plagas contigerat, omnis prorsus plaga cessaret, 
    pestilensque morbus a gregibus fugaretur. 

    
    7 

    1 Circa praefatum Montem Alvernae, antequam vir sanctus 
    ibi contraheret moram, nube ex ipso monte surgente, grandinis violenta 
    tempestas fructus terrae consuetudinarie devastabat. 

    2 Sed post illam apparitionem felicem, non sine incolarum 
    admiratione, grando cessavit, ut caelestis illius visionis excellentiam et 
    stigmatum ibidem impressorum virtutem serenata praeter morem ipsa caeli 
    facies declararet. 

    3 Contigit quoque, eum tempore hiemali propter 
    debilitatem corporis et asperitatem viarum hominis unius pauperis subvectum 
    asello sub rupis cuiusdam prominentis pernoctare crepidine, ut nivis et 
    noctis supervenientium quoquo modo declinaret incommoda; quibus praepeditus 
    ad hospitii locum non valuerat pervenire. 

    4 Cum autem vir sanctus hominem illum querulosis 
    submurmurantem gemitibus hinc inde se ipsum iactare sensisset, tamquam qui 
    tenui operimento contectus, quiescere prae frigoris acerbitate nequibat, 
    divini amoris fervore succensus, manu illum protensa palpavit. 

    5 Mirabile certe! Repente ad illius sacrae manus 
    contactum, quae seraphici calculi (cfr. Is 6,6.7) gerebat incendium, omni 
    fugato frigore, tantus in virum intus et extra calor advenit, ac si quaedam 
    in eum vis flammea ex fornacis spiraculo processisset. 

    6 Nam illico et mente confortatus et corpore, suavius 
    inter saxa et nives usque mane dormivit, quam unquam in proprio lecto 
    pausaverat, sicut ipse postmodum asserebat. 

    7 Certis itaque constat indiciis, sacra illa signacula 
    illius impressa fuisse virtute, qui operatione seraphica purgat, illuminat 
    et inflammat, 

    8 cum ipsa forinsecus expurgando a peste salutem, 
    serenitatem et calorem corporibus efficacia mira conferrent, 

    9 sicut et post mortem evidentioribus est demonstratum 
    prodigus suo loco posterius adnotandis. 

    
    8 

    1 Ipse vero, licet thesaurum inventum in agro (cfr. Mat 
    13,44) multa diligentia studeret abscondere, latere tamen non potuit, quin 
    aliqui stigmata manuum viderent ac pedum, quamquam manus quasi semper 
    portaret contectas et pedibus ex tunc incederet calceatis. 

    2 Viderunt enim, dum viveret, fratres plurimi, qui licet 
    essent propter sanctitatem praecipuam viri per omnia fide digni, tamen ad 
    omne dubium amovendum, sic esse ac se vidisse, tactis sacrosanctis, 
    juramento firmarunt. 

    3 Viderunt etiam ex familiaritate, quem cum viro sancto 
    habebant, aliqui cardinales, laudes sacrorum stigmatum prosis et hymnis ac 
    antiphonis, quas ad ipsius ediderunt honorem, veraciter ingerentes, qui tam 
    verbo quem scripto perhibuerunt testimonium ve-ritati (cfr. Ioa 1,7; 5,33).
    

    4 Summus etiam Pontifex dominus Alexander, cum populo 
    praedicaret coram multis fratribus et me ipso, affirmavit, se, dum Sanctus 
    viveret, stigmata illa sacra suis oculis conspexisse. 

    5 Viderunt in morte plus quam quinquaginta fratres 
    virgoque Deo devotissima Clara cum ceteris Sororibus suis et saeculares 
    innumeri, ex quibus quemadmodum suo loco dicetur, quem plurimi et osculati 
    sunt ex devotionis affectu et contrectaverunt manibus (cfr. 1Ioa 1,1) ad 
    testimonii firmitatem. 

    6 Vulnus autem lateris tam sollicite occultavit, ut illud 
    nemo posset nisi furtim contueri, dum viveret: 

    7 Unus etenim frater, qui ei sedule ministrare solitus 
    erat, cum pia eum cautela, ut ad excutiendum extraheret tunicam, induxisset, 
    attente respiciens vidit plagam, cui etiam tres veloci contactu digitos 
    applicans, tam visu quam tactu vulneris quantitatem agnovit. 

    8 Consimili cautela vidit etiam frater ille, qui tunc 
    temporis erat Vicarius eius. 

    9 Frater vero socius mirandae simplicitatis, dum 
    infirmitatis causa languentes scapulas contrectaret, manu per caputium missa 
    et casualiter vulneri sacro illapsa, magnum ei dolorem inflixit. 

    10 Proinde portabat ex tunc femoralia ita facta, ut usque 
    ad ascellas pertingerent ad vulnus lateris contegendum. 

    11 Fratres quoque, qui illa lavabant vel tunicam 
    excutiebant pro tempore, quia inveniebant ea sanguine rubricata, 
    indubitanter per evidens signum in cognitionem sacri vulneris pervenerunt,
    

    12 quod postmodum in morte revelata facie (cfr. 2Cor 
    3,18) et ipsi cum aliis plurimis contemplati simul et venerati sunt. 

    
    9 

    1 Eia nunc, strenuissime miles Christi, ipsius fer arma 
    invictissimi Ducis, quibus munitus insigniter, omnes adversarios superabis!
    

    2 Fer vexillum Regis altissimi, ad cuius intuitum omnes 
    pugnatores divini exercitus animentur! 

    3 Fer nihilominus sigillum summi pontificis Christi, quo 
    verba et facta tua tamquam irreprehensibilia (cfr. Tit 2,8) et authentica 
    merito ab omnibus acceptentur! 

    4 Iam enim propter stigmata Domini Iesu, quae in corpore 
    tuo portas, nemo tibi debet esse molestus (cfr. Gal 6,17), quin potius 
    quilibet Christi servus omni esse tenetur affectione devotus. 

    5 Iam per haec signa certissima, non duobus aut tribus 
    testibus ad sufficientiam, sed quem plurimis ad superabundantiam comprobata, 
    testimonia Dei in te et per te credibilia facta nimis (cfr. Deut 19,15; Ps 
    92,5) omne tollunt infidelibus excusationis velamen, 

    6 dum credentes in fide stabiliunt, spei fiducia sursum 
    agunt et igne caritatis accendunt. 

    
    10 

    1 Iam vere impleta est prima visio, quam vidisti (cfr. 
    Dan 9,24; 4,6), videlicet quod dux in militia Christi futurus, armis deberes 
    caelestibus, signoque crucis insignibus decorari. 

    2 Iam in principio tuae conversionis Crucifixi visio 
    compassivi doloris gladio mentaliter te transfigens, sed et auditus vocis de 
    cruce tamquam de throno Christi sublimi et secreto propitiatorio (cfr. Luc 
    2,35; Num 7,89) procedentis, iuxta quod tuo sacro firmasti eloquio, vera 
    indubitanter fuisse creduntur. 

    3 Iam in tuae conversationis progressu et crucem, quam 
    vidit frater Silvester ex ore tuo mirabiliter procedentem; et gladios in 
    crucis modum tua viscera transfigentes, quos sacer vidit Pacificus; 

    4 teque secundum crucis figuram in aere sublevatum, cum 
    de crucis titulo sanctus praedicabat Antonius, iuxta quod perspexit 
    angelicus vir Monaldus, non phantastica visione, sed revelatione caelica 
    fuisse conspecta, vere creditur et firmatur. 

    5 Iam denique circa finem, quod simul tibi ostenditur et 
    sublimis similitudo Seraph et humilis effigies Crucifixi, interius te 
    incendens et exterius te consignans tamquam alterum Angelum ascendentem ab 
    ortu solis, qui signum in te habeas Dei vivi (cfr. Apoc 7,2), et praedictis 
    dat firmitatem fidei et ab eis accipit testimonium veritatis (cfr. Ioa 
    5,33). 

    6 Ecce, iam septem apparitionibus crucis Christi in te et 
    circa te secundum ordinem temporurn mirabiliter exhibitis et monstratis, 
    quasi sex gradibus ad istam septimam, in que finaliter requiesceres, 
    pervenisti. 

    7 Christi namque crux in tuae conversionis primordio tam 
    proposita quam assumpta et dehinc in conversationis progressu per vitam 
    probatissimam baiulata in te ipso continue et in exemplum aliis demonstrata, 
    tanta certitudinis claritate ostendit evangelicae perfectionis apicem te 
    finaliter conclusisse, 

    8 ut demonstrationem hanc christianae sapientiae in tuae 
    carnis pulvere exaratam nullus vere devotus abiciat, 

    9 nullus vere fidelis impugnet, nullus vere humilis 
    parvipendat, cum sit vere divinitus expressa et omni acceptione condigna 
    (cfr. 1Tim 1,15; 4,9). 

     

    
    Caput XIV - De patientia ipsius et transitu mortis. 

    1 

    1 Christo igitur iam cruci confixus (cfr. Gal 2,19) 
    Franciscus tam carne quem spiritu, non solum seraphico amore ardebat in 
    Deum, verum etiam sitiebat cum Christo crucifixo multitudinem salvandorum.
    

    2 Faciebat proinde, quoniam propter excrescentes in 
    pedibus clavos ambulare non poterat, corpus emortuum per civitates et 
    castella (cfr. Luc 8,1) circumvehi, ut ad crucem Christi ferendam ceteros 
    animaret. 

    3 Fratribus quoque dicebat: "Incipiamus, fratres, servire 
    Domino Deo nostro, quia usque nunc parum profecimus". 

    4 Flagrabat etiam desiderio magno ad humilitatis redire 
    primordia, ut leprosis sicut a principio ministraret corpusque iam prae 
    labore collapsum revocaret ad pristinam servitutem. 

    5 Proponebat, Christo duce, se facturum ingentia, et 
    fatiscentibus membris, spiritu fortis et fervidus novo sperabat certamine de 
    hoste triumphum. 

    6 Neque enim languor vel desidia locum habet, ubi amoris 
    stimulus semper ad maiora perurget. 

    7 Tanta autem in eo carnis ad spiritum erat concordia, 
    tanta obedientiae promptitudo, quod cum ille ad omnem niteretur sanctitatem 
    pertingere, ipsa non solum non repugnaret, sed et praecurrere conaretur. 

    
    2 

    1 Ut autem viro Dei cumulus meritorum accresceret, quae 
    omnia vere in patientia consummantur, coepit infirmitatibus multimodis 
    laborare tam graviter, ut vix in eo membrum aliquod remaneret absque ingenti 
    passionis dolore. 

    2 Ad hoc tandem per varias et diuturnas ac continuas 
    aegritudines deductus est, ut consumptis iam carnibus quasi sola cutis 
    ossibus (cfr. Iob 19,20; Lam 4,8) cohaereret. 

    3 Cumque duris corporis angeretur doloribus, illas suas 
    angustias non poenarum censebat nomine, sed sororum. 

    4 Cum autem semel gravius solito dolorum urgeretur 
    aculeis, quidam frater simplex dicit ad eum: "Frater, ora Dominum (cfr. Sir 
    38,9), ut mitius tecum agat, manum enim suam plus debito super te gravare 
    (cfr. Ps 31,4) videtur". 

    5 Quo audito, vir sanctus cum eiulatu exclamans ait: 
    "Nisi nossem in te simplicem puritatem, tuum ex nunc abhorrerem consortium, 
    qui ausus fueris circa me divina iudicia reprehensibilia iudicare". 

    6 Et licet totus esset attritus gravis prolixitate 
    languoris, proiciens se in terram, ossa debilia duro casu collisit. 

    7 Et deosculans humum: "Gratias", inquit, "tibi ago, 
    Domine Deus (cfr. Ioa 11,41), de omnibus his doloribus meis seque, mi 
    Domine, rogo ut centuplum, si tibi placuerit, addas; 

    8 quia hoc erit mihi acceptissimum, ut affligens me 
    dolore, non parcas (cfr. Iob 6,10), cum tuae sanctae voluntatis adimpletio 
    sit mihi consolatio superplena". 

    9 Videbatur propterea fratribus, quod quasi alterum Iob 
    viderent, cui cum languor cresceret carnis, crescebat simul et vigor mentis.
    

    10 Ipse autem obitum suum longe ante praescivit, dieque 
    transitus imminente, dixit fratribus sui corporis tabernaculum deponendum 
    (cfr. 2Pet 1,14) in proximo, quemadmodum sibi fuerat revelatum a Christo.
    

    
    3 

    1 Cum itaque per biennium ab impressione sacrorum 
    stigmatum, anno videlicet a sua conversione vigesimo, multis fuisset 
    angustiantium infirmitatum probativis tunsionibus conquadratus, tamquam 
    lapis in supernae Ierusalem aedificio collocandus et tamquam ductile opus 
    sub multiplicis tribulationis malleo ad perfectionem adductus, ad Sanctam 
    Mariam de Portinacula se portari poposcit, quatenus, ubi acceperat spiritum 
    gratiae (cfr. Heb 10,29), ibi redderet spiritum vitae (cfr. Gen 6,17). 

    2 Quo cum fuisset perductus, ut Veritatis exemplo 
    monstraret, quod nihil erat illi commune cum mundo, in illa infirmitate tam 
    gravi, quae omni languori conclusit, super nudam humum se totum nudatum in 
    spiritus fervore prostravit, quatenus hora illa extrema, in qua poterat 
    adhuc hostis irasci, nudus luctaretur cum nudo. 

    3 Decubans sic in terra, saccina veste deposita, faciem 
    solito more levavit in caelum (cfr. Iob 11,15), et intendens illi gloriae 
    (cfr. Act 7,55) totus, manu sinistra dextri lateris vulnus, ne videretur, 
    obtexit. 

    4 Et ait ad fratres: "Ego quod meum est feci (cfr. 3Re 
    19,20); quod vestrum est Christus edoceat". 

    
    4 

    1 Illacrimantibus autem sociis Sancti, qui miro fuerant 
    compassionis telo percussi, unus ex eis, quem vir Dei guardianum suum esse 
    dicebat, votum ipsius divina inspiratione cognoscens, festinus surrexit et 
    acceptam cum chorda et femoralibus tunicam pauperculo Christi obtulit, 

    2 dicens: "Haec tibi tamquam pauperi commodo, et tu illa 
    suscipias obedientiae sanctae mandato". 

    3 Gaudet ex hoc vir sanctus et iubilat prae laetitia 
    cordis (cfr. Cant 3,11), quoniam fidem tenuisse dominae paupertati usque in 
    finem se vidit, palmasque levans ad caelum (cfr. 2Par 6,13), Christum suum 
    magnificat, pro eo quod, exoneratus ab omnibus, liber vadit ad ipsum. 

    4 Fecerat enim haec omnia paupertatis zelo, ut nec 
    habitum quidem vellet habere nisi ab alio commodatum. 

    5 Voluit certe per omnia Christo crucifixo esse 
    conformis, qui pauper et dolens et nudus in cruce pependit. 

    6 Propter quod et in principio conversionis suae nudus 
    remansit coram antistite et in consummatione vitae nudus voluit de mundo 
    exire, 

    7 fratribusque sibi assistentibus in obedientia caritatis 
    iniunxit, ut, cum viderent eum iam esse defunctum, per tam longum spatium 
    nudum super humum iacere permitterent, quod unius milliarii tractum suaviter 
    quis perficere posset. 

    8 O vere christianissimum virum, qui et vivens Christo 
    viventi et moriens morienti et mortuus mortuo perfecta esse studuit 
    imitatione conformis et expressa promeruit similitudine decorari! 

    
    5 

    1 Hora denique sui transitus propinquante, fecit omnes 
    fratres exsistentes in loco ad se vocari, et eos consolatoriis verbis pro 
    sua morte demulcens, paterno affectu ad divinum est hortatus amorem. 

    2 De patientia et paupertate et sanctae Romanae Ecclesiae 
    fide servandis sermonem protraxit, ceteris institutis sanctum Evangelium 
    anteponens. 

    3 Circumsedentibus vero omnibus fratribus, extendit super 
    eos manus (cfr. Gen 48,14) in modum crucis brachiis cancellatis, pro eo quod 
    hoc signum semper amabat, et omnibus fratribus, tam praesentibus quem 
    absentibus, in Crucifixi virtute ac nomine benedixit. 

    4 Insuper et adiecit: "Valete, filii omnes, in timore 
    Domini et permanete (cfr. Tob 2,14) in eo semper. 

    5 Et quoniam futura tentatio et tribulatio (cfr. Sir 
    27,6) appropinquat, felices, qui perseverabunt (cfr. Mat 10,22) in his quae 
    coeperunt. 

    6 Ego vero ad Deum propero, cuius gratiae vos omnes 
    commendo". 

    7 Suavi huiusmodi admonitione completa iussit vir Deo 
    carissimus, Evangeliorum sibi codicem apportari et Evangelium secundum 
    Ioannem, quod incipit ab eo foco: Ante diem festum Paschae (cfr. Ioa 13,1), 
    sibi legi poposcit. 

    8 Ipse vero prout potuit in huius Psalmi vocem erupit: 
    Voce mea ad Dominum clamavi, voce mea ad Dominum deprecatus sum, et ad finem 
    usque complevit: Me, inquit, exspectant iusti, donec retribuas mihi (cfr. Ps 
    141,2-8). 

    
    6 

    1 Tandem cunctis in eum completis mysteriis, anima illa 
    sanctissima carne soluta et in abyssum divinae claritatis absorpta, beatus 
    vir obdormivit in Domino (cfr. Act 7,60). 

    2 Unus autem ex fratribus et discipulis eius vidit animam 
    illam beatam, sub specie stellae praefulgidae a candida subvectam nubecula 
    (cfr. Apoc 14,14) super aquas multas (cfr. Ps 28,31) in caelum recto tramite 
    sursum ferri, tamquam sublimis sanctitatis candore praenitidam et caelestis 
    sapientiae simul et gratiae ubertate repletam, quibus vir sanctus promeruit 
    locum introire lucis et pacis, ubi cum Christo sine fine quiescit. 

    3 Minister quoque fratrum in Terra Laboris tunc erat 
    frater Augustinus, vir utique sanctus et iustus, qui in hora ultima positus, 
    cum diu iam pridem amisisset loquelam, audientibus qui astabant, subito 
    clamavit et dixit (cfr. Act 23,4; Luc 9,39). 

    4 "Exspecta me, pater, exspecta, ecce, iam venio tecum!".
    

    5 Quaerentibus fratribus et admirantibus multum, cui sic 
    loqueretur audacter, respondit: "Nonne videtis patrem nostrum Franciscum, 
    qui vadit ad caelum?" 

    6 Et statim sancta ipsius anima, migrans a carne, patrem 
    est secuta sanctissimum. 

    7 Episcopus Assisinas ad oratorium Sancti Michaelis in 
    Monte Gargano tunc temporis peregrinationis causa perrexerat, cui beatus 
    Franciscus, apparens nocte transitus sui, dixit: "Ecce, relinquo mundum et 
    vado ad (cfr. Ioa 16,28) caelum". 

    8 Mane igitur surgens (cfr. Gen 24,54), episcopus sociis 
    narravit quae vidit, et Assisium rediens, cum sollicite perquisisset, 
    certitudinaliter comperit, quod ea hora, qua sibi per visionem innotuit, 
    beatus Pater ex hoc mundo migravit. 

    9 Alaudae aves, lucis amicae et crepusculorum tenebras 
    horrescentes, hora transitus sancti viri, cum iam esset noctis secuturae 
    crupusculum, venerunt in multitudine magna supra tectum domus 

    10 et diu cum insolita quadam iubilatione rotantes, 
    gloriae Sancti, qui eas ad divinam laudem invitare solitus erat, tam 
    iucundum quam evidens testimonium perhibebant (cfr. Ioa 1,7). 

     

    
    Caput XV - De canonizatione et translatione ipsius. 

    1 

    1 Franciscus igitur, servus et amicus Altissimi, Ordinis 
    Minorum Fratrum institutor et dux, paupertatis professor, poenitentiae 
    forma, veritatis praeco, sanctitatis speculum et totius evangelicae 
    perfectionis exemplar, superna praeventus gratia, ordinato progressu ab 
    infimis pervenit ad summa. 

    2 Hunc virum mirabilem, utpote paupertate praedivitem, 
    humilitate sublimem, mortificatione vividum, simplicitate prudentem omnique 
    morum honestate conspicuum, quem in vita Dominus mirabiliter effecerat 
    clarum, in morte fecit incomparabiliter clariorem. 

    3 Beato namque viro migrante a saeculo, spiritus ille 
    sacer domum aeternitatis ingrediens fontisque vitae (cfr. Qo 12,5; Ps 35,10) 
    haustu plenario gloriosus effectus, expressa quaedam in corpore futurae 
    gloriae (cfr. Rom 8,18) signa reliquit, 

    4 ut caro illa sanctissima, quae crucifixa cum vitiis in 
    novam iam creaturam transierat (cfr. Gal 5,24; 2Cor 5,17), et passionis 
    Christi effigiem privilegii singularitate praeferret et novitate miraculi 
    resurrectionis speciem praemonstraret. 

    
    2 

    1 Cernebantur quidem in membris illis felicibus clavi ex 
    eius carne virtute divina mirifice fabrefacti sicque carni eidem innati, 
    quod dum a parte qualibet premerentur, protinus quasi nervi continui et duri 
    ad partem oppositam resultabant. 

    2 Inventa quoque fuit paten-tius in ipsius corpore non 
    inflicta humanitus neque facta plaga vul-neris lateralis, instar vulnerati 
    lateris Salvatoris, quod redemptionis et regenerationis humanae in ipso 
    Redemptore nostro protulit sacra-mentum. 

    3 Erat autem similitudo clavorum nigra quasi ferrum, 
    vulnus autem lateris rubeum et ad orbicularitatem quamdam carnis 
    contractione reductum rosa quaedam pulcherrima videbatur. 

    4 Caro vero ipsius reliqua, quae prius tam ex infirmitate 
    quam ex natura ad nigredinem declinabat, candore nimio renitescens, illius 
    secundae stolae pulchritudinem praetendebat. 

    
    3 

    1 Membra ipsius adeo mollia et tractabilia se praebebant 
    palpantibus, ut conversa viderentur in teneritudinem puerilis aetatis et 
    quibusdam cernerentur evidentibus signis innocentiae decorata. 

    2 Cum igitur in candidissima carne clavi nigrescerent, 
    plaga vero lateris ut vernans roseus flos (cfr. Sir 50,8) ruberet, mirandum 
    non est, si tam formosa et miraculosa varietas iucunditatem et admirationem 
    contuentibus ingerebat. 

    3 Lacrimabantur filii pro subtractione tam amabilis 
    Patris, sed et non modica perfundebantur laetitia dum deosculabantur in eo 
    signacula summi Regis. 

    4 Miraculi novitas planctum vertebat in iubilum et 
    intellectus rapiebat indaginem in stuporem. 

    5 Erat quippe tam insolitum tamque insigne spectaculum 
    contuentibus omnibus et firmamentum fidei et incitamentum amoris, 
    audientibus vero admirationis materia et excitatio desiderii ad videndum.
    

    
    4 

    1 Audito siquidem transitu Patris beati, et fama diffusa 
    miraculi, accelerans populus confluebat ad locum, ut id cerneret oculis 
    carnis, quod a ratione dubium omne repelleret at affectioni gaudium 
    cumularet. 

    2 Admissi sunt itaque Assisinates cives quam plurimi ad 
    stigmata illa sacra contemplanda oculis et labiis osculanda. 

    3 Unus autem ex eis, miles quidam litteratus et prudens, 
    Hieronymus nomine, vir utique famosus et celeber, cum de huiusmodi sacris 
    signis du-bitasset essetque incredulus (cfr. Ioa 20,27) quasi Thomas, 
    ferventius et audacius coram fratribus et aliis civibus movebat clavos 

    4 Sanctique manus, pedes et latus manibus propriis 
    contrectabat (cfr. 1Ioa 1,1), ut, dum vulnerum Christi veracia illa signa 
    palpando contingeret, de sui et omnium cor-dibus omne "dubietatis vulnus 
    amputaret". 

    5 Propter quod et ipse inter alios huius veritatis tam 
    certitudinaliter agnitae testis constans postmodum effectus est, et tactis 
    sacrosanctis, iuramento firmavit. 

    
    5 

    1 Fratres autem et filii, qui vocati fuerant ad transitum 
    Patris, cum omni multitudine populorum noctem illam, in qua Christi almus 
    confessor decessit, sic divinis laudibus dedicarunt, ut non defunctorum 
    exsequiae, sed Angelorum excubiae viderentur. 

    2 Mane vero facto turbae quae convenerant (cfr. Ioa 21,4; 
    Act 2,6) acceptis arborum ramis (cfr. Ioa 12,13; Mat 21,8) et cereorum 
    multiplicatis luminibus, cum hymnis et canticis sacrum corpus ad civitatem 
    Assisii detulerunt. 

    3 Transeuntes quoque per ecclesiam Sancti Damiani, in qua 
    virgo illa nobilis Clara, nunc gloriosa in caelis, tunc inclusa cum 
    virginibus morabatur, ibique aliquantulum subsistentes sacrum corpus, 
    margaritis caelestibus insignitum videndum et osculandum sacris illis 
    virginibus obtulerunt. 

    4 Pervenientes denique ad civitatem cum jubilo, pretiosum 
    thesaurum, quem portabant, in ecclesia Sancti Georgii cum omni reverentia 
    condiderunt. 

    5 In eo siquidem loco puerulus litteras didicit, ibique 
    postmodum primitus praedicavit, postremo ibidem locum primum quietis 
    accepit. 

    
    6 

    1 Transiit autem venerabilis Pater ex huius mundi 
    naufragio anno dominicae Incarnationis millesimo ducentesimo vigesimo sexto, 
    quarto nonas Octobris, die sabbati in sero, sepultus in die dominico. 

    2 Coepit autem vir beatus continuo, divinae faciei 
    superirradiante respectu, magnis et multis coruscare miraculis, ut 
    sublimitas sanctitatis eius, quae, ipso vivente in carne, ad morum 
    directionem per exempla perfectae iustitiae innotuerat mundo, illo iam 
    regnante cum Christo (cfr. Apoc 20,4), ad omnem fidei firmitatem per 
    miracula divinae potentiae comprobaretur e caelo. 

    3 Cumque in diversis orbis partibus gloriosa eius 
    miracula largaque per ipsum impetrata beneficia plurimos ad Christi 
    devotionem accenderent et ad ipsius Sancti reverentiam incitarent, 
    acclamantibus tam linguis sermonum quam operum, ad aures Summi Pontificis, 
    domini Gregorii Noni, quae per servum suum Franciscum Deus operabatur 
    magnalia pervenerunt. 

    
    7 

    1 Sane cum idem pastor Ecclesiae non solum ex miraculis 
    auditis post mortem, verum etiam experimentis in vita ipsius oculis visis et 
    manibus contrectatis (cfr. 1Ioa 1,1) sanctitatem eius mirabilem plena fide 
    certificatus agnosceret ac per hoc in caelis glorificatum a Domino 
    nullatenus dubitaret, ut Christo, cuius erat Vicarius, concorditer ageret, 
    hunc in terris reddere celebrem, tamquam omni veneratione dignissimum, pia 
    consideratione disposuit. 

    2 Ad omnem quoque certitudinem faciendam orbi terrarum de 
    glorificatione viri sanctissimi inventa miracula et conscripta et testibus 
    idoneis approbata examinari fecit per illos qui minus inter cardinales 
    favorabiles negotio videbantur. 

    3 Quibus diligenter discussis et ab omnibus approbatis, 
    de fratrum suorum et omnium praelatorum, qui tunc erant in curia, concordi 
    concilio et assensu canonizandum decrevit. 

    4 Veniens itaque personaliter ad civitatem Assisii anno 
    dominicae Incarnationis millesimo ducentesimo vigesimo octavo, decimo 
    septimo kalendas Augusti, die dominico, cum maximis quae longum foret 
    enarrare solemniis, beatum Patrem catalogo Sanctorum adscripsit. 

    
    8 

    1 Anno vero Domini millesimo ducentesimo trigesimo 
    convenientibus fratribus ad Capitulum generale Assisii celebratum, ad 
    basilicam in honorem ipsius constructam corpus illud Domino dedicatum octavo 
    kalendas Iunii translatum est. 

    2 Dum autem ille sacer transportaretur thesaurus, bulla 
    Regis altissimi consignatus, miracula plurima, ille cuius effigiem 
    praeferebat, operari dignatus est, ut per odorem ipsius salvificum affectus 
    traheretur fidelium ad currendum (cfr. Cant 1,3) post Christum. 

    3 Erat re vera condignum, ut quem Deus in vita sibi 
    placentem et dilectum effectum in paradisum per contemplationis gratiam 
    transtulerat ut Henoch, 

    4 et ad caelum in curru igneo (cfr. 4Re 2,11) per 
    caritatis zelum rapuerat ut Eliam, 

    5 eius iam vernantis inter flores illos caelicos 
    plantationis aeternae ossa illa felicia de foco suo (cfr. Sir 50,8; 46,14) 
    pullulatione mirifica redolerent. 

    
    9 

    1 Porro, sicut vir iste beatus mirandis virtutum signis 
    in vita claruerat, sic et a die transitus sui usque in praesens per diversas 
    mundi partes praeclaris miraculorum prodigiis, divina se potentia 
    glorificante, coruscat. 

    2 Nam caecis et surdis, mutis et claudis, hydropicis et 
    paralyticis, daemoniacis et leprosis, naufragis et captivis ipsius meritis 
    remedia conferuntur, omnibusque morbis, necessitatibus et periculis 
    subvenitur. 

    3 Sed et multis mortuis per ipsum mirifice suscitatis, 
    innotescit fidelibus mirificans Sanctum suum (cfr. Ps 4,4) magnificentia 
    virtutis Altissimi (cfr. Luc 1,35), cui est honor et gloria per infinita 
    saecula saeculorum. Amen (cfr. Rom 16,27). 

    Explicit vita beati Francisci. 

    
    Incipiunt quaedam de miraculis ipsius post mortem 
    ostensis. 

    
    I - Et primo de virtutibus sacrorum stigmatum. 

     

    1 

    1 Ad omnipotentis Dei honorem, et gloriam Beati Patris 
    Francisci post glorificationem ipsius in caelis, aliqua ex approbatis 
    conscripturus miracula, ab illo praecipue censui sumendum fore initium, in 
    quo crucis Iesu virtus ostenditur et gloria innovatur. 

    2 Novus igitur homo Franciscus novo et stupendo miraculo 
    claruit, cum singulari privilegio retroactis saeculis non concesso, 
    insignitus apparuit, sacris videlicet stigmatibus decoratus et configuratus 
    in corpore mortis huius (cfr. Phip 3,10; Rom 7,24) corpori Crucifixi. 

    3 De quo quidquid humana lingua dicatur, minus erit a 
    laude condigna. 

    4 Totum quidem viri Dei studium, tam publicum quam 
    privatum, circa crucem Domini versabatur; 

    5 et ut crucis signaculo cordi eius a principio suae 
    conversionis impresso corpus consignaret exterius, in ipsa se cruce 
    recludens, habitum poenitentiae sumpsit crucis imaginem praeferentem, 

    6 quatenus, sicut mens eius intus Dominum crucifixum 
    induerat, sic et corpus eius indueret arma crucis, et in quo signo Deus 
    potestates aereas debellarat, in eodem suus exercitus Domino militaret. 

    7 Sed et a principio temporis, quo Crucifixo militare 
    coeperat, diversa circa eum crucis praefulsere mysteria, sicut vitae ipsius 
    consideranti decursum clarius innotescit: 

    8 qualiter apparitione crucis dominicae septiformi tam 
    cogitatu quem affectu et actu totus fuit in Crucifixi effigiem per ipsius 
    ecstaticum transformatus amorem. 

    9 Digne igitur summi Regis clementia suis amatoribus 
    ultra omnem aestimationem hominum condescendens, suae crucis vexillum ipsius 
    corpori deferendum impressit, ut qui mirando fuerat crucis amore praeventus, 
    mirando etiam fieret crucis honore mirificus. 

    
    2 

    1 Ad huius stupendi miraculi irrefragabilem firmitatem 
    non solum videntium et palpantium testimonia per omnem modum credibilia 
    (cfr. Luc 24,39; Ps 92,5), verum etiam apparitiones mirabiles et virtutes 
    post ipsius obitum coruscantes ad omne mentis effugandum nubilum 
    suffragantur. 

    2 Felicis namque recordationis dominus Gregorius Papa 
    Nonus, de quo vir sanctus prophetando praedixerat, quod ad dignitatem foret 
    apostolicam sublimandus, antequam crucis signiferum catalogo Sanctorum 
    ascriberet, scrupulum quemdam dubitationis in corde gerebat de vulnere 
    laterali. 

    3 Nocte vero quadam sicut ipse felix antistes referebat 
    cum lacrimis, beatus ei Franciscus, quadam faciei praetensa duritia, in 
    somnis apparuit (cfr. Mat 1,20; 2,13.19) 

    4 et haesitationem cordis ipsius redarguens, elevavit 
    brachium dextrum, detexit vulnus phialamque poposcit ab ipso, ut 
    scaturientem reciperet sanguinem, qui ex latere defluebat. 

    5 Obtulit in visione Summus Pontifex phialam postulatam, 
    quae usque ad summum sanguine profluente de latere videbatur impleri. 

    6 Ex tunc ad illud sacrum miraculum tanta coepit 
    devotione affici et aemulatione fervere, ut nullo modo pati posset quod 
    aliquis praefulgentia illa signa superba praesumeret impugnatione fuscare, 
    quin eum severa increpatione feriret. 

    
    3 

    1 Frater quidam Ordine Minor, officio praedicator, 
    virtutis et famae praerogativa praepollens, cui firmiter erat de Sancti 
    stigmatibus persuasum, dum humano sensu miraculi huius apud se rationem 
    perquireret, dubitationis coepit cuiusdam scrupulo titillari. 

    2 Cum igitur per dies plurimos, sensualitate sumente 
    vigorem, luctam huiusmodi pateretur, nocte dormienti sanctus Franciscus 
    pedibus lutulentis apparuit, humiliter durus et patienter iratus. 

    3 Et "quae sunt", ait, "ista in te conflictationum 
    certamina, quae dubitationum sordes? Vide manus meas (cfr. Ioa 20,27) et 
    pedes meos". 

    4 Cumque ille videret manus confixas, lutulentorum pedum 
    stigmata non videbat. 

    5 "Remove", inquit, "lutum a pedibus meis et cognosce 
    loca clavorum (cfr. Ioa 20,25)". 

    6 Quos cum ille apprehendisset devote, lutum sibi 
    videbatur abstergere locaque clavorum manibus contrectare (cfr. 1Ioa 1,1).
    

    7 Continuo ut evigilat, lacrimis irrigatur et priores 
    affectus quodammodo lutulentos tam lacrimarum profluvio quam publica 
    confessione detersit. 

    
    4 

    1 In urbe Roma matrona quaedam, morum claritate ac 
    parentum gloria nobilis, sanctum Franciscum in suum elegerat advocatum, 
    ipsius habens depictam imaginem in secreto cubiculo, ubi Patrem in 
    abscondito exorabat (cfr. Mat 6,6). 

    2 Die vero quadam cum orationi vacaret, considerans 
    imaginem Sancti sacra illa signa stigmatum non habentem, dolere coepit non 
    modicum et mirari. 

    3 Sed non mirum, si in pictura non erat quod pictor 
    omiserat. 

    4 Cumque per plures dies, quid causae foret defectus 
    huiusmodi mente sollicita pertractaret, ecce, subito die quadam apparuerunt 
    signa illa mirifica in pictura, sicut in aliis ipsius Sancti imaginibus 
    pingi solent. 

    5 Tremefacta illa filiam suam Deo devotam protinus 
    advocavit, requirens, si absque stigmatibus usque tunc imago fuisset. 

    6 Affirmat illa et iurat, sic olim sine stigmatibus 
    exstitisse et nunc vere cum stigmatibus apparere. 

    7 Verum, quia mens humana semetipsam frequenter impellit 
    ut cadat, et in dubium revocat veritatem, subintrat iterum cor mulieris 
    dubitatio noxia, ne forte sic fuisset imago a principio consignata. 

    8 At Dei virtus, ne primum contemneretur miraculum, 
    addidit et secundum. 

    9 Continuo namque disparentibus signis illis, nudata 
    privilegiis imago remansit, ut per sequens signum fieret probatio 
    praecedentis. 

    
    5 

    1 In Cathalonia quoque apud Ilerdam accidit, virum 
    quemdam nomine Ioannem, beato Francisco devotum, quodam sero per quamdam 
    incedere viam, in qua pro inferenda morte latitabant insidiae, non quidem 
    ipsi, qui inimicitias non habebat, sed alteri cuidam, qui videbatur similis 
    eius et tunc erat in comitatu ipsius. 

    2 Exsurgens autem quidam de insidiis, cum hostem suum 
    hunc esse putaret, tam letaliter eum plagis pluribus gladiavit, ut nulla 
    prorsus superesset spes recuperandae salutis. 

    3 Siquidem primo inflicta percussio humerum cum brachio 
    pene totum absciderat, et ictus alius sub mammilla tantam reliquerat 
    aperturam, ut flatus inde procedens circa sex candelas simul iunctas 
    exstingueret. 

    4 Cum igitur iudicio medicorum ipsius impossibilis esset 
    curatio, pro eo quod, putrescentibus plagis, ex eis foetor tam intolerabilis 
    exhalaret, ut etiam ipsa eius uxor vehementer horreret, nullisque iam 
    humanis iuvari posset remediis, convertit se ad beati Patris Francisci 
    patrocinium quanta poterat devotione poscendum, quem et inter ipsos ictus 
    una cum beata Virgine fidentissime invocarat. 

    5 Et ecce, misero in lectulo calamitatis solitario 
    decubanti, cum Francisci nomen vigilans et eiulans frequentius replicaret, 
    adstitit quidam in habitu fratris Minoris, per fenestram, ut ei videbatur, 
    ingressus. 

    6 Qui vocans eum ex nomine cfr. Is 40,26), dixit: "Quia 
    fiduciam habuisti in me, ecce, Dominus liberabit te". 

    7 A quo cum aeger, quis esset, inquireret, Franciscum 
    ille se esse respondit et statim appropians vulnerum illius ligaturas 
    resolvit et eum unguento per omnes plagas, ut videbatur, perunxit. 

    8 Statim autem, ut sensit illarum sacrarum manuum 
    stigmatum Salvatoris virtute sanare valentium suavem contactum, expulsa 
    putredine, restituta carne et vulneribus solidatis, restitutus est integre 
    pristinae sospitati. 

    9 Quo facto, beatus Pater abscessit. 

    10 Et ipse sentiens se sanatum et in vocem divinae laudis 
    et beati Francisci laetanter erumpens, vocavit uxorem. 

    11 At illa celerius currens et stare iam videns quem 
    sepeliendum credebat in crastino, cum esset stupore vehementer perterrita, 
    viciniam totam clamore complevit. 

    12 Accurrentes autem sui, cum illum niterentur tamquam 
    phreneticum in lecto reponere, et ille econtra renitens assereret et 
    ostenderet se sanatum; tanto sunt stupore attoniti, ut quasi sine mente 
    omnes effecti, phantasticum esse crederent quod videbant, quia quem paulo 
    ante conspexerant plagis atrocissimis laniatum et totum iam marcidum, plena 
    cernebant incolumitate iucundum. 

    13 Ad quos ille qui factus fuerat sanus: "Nolite timere", 
    inquit, "nolite credere inane quod cernitis, quia sanctus Franciscus modo a 
    loco recessit et illarum sacrarum manuum tactu me integre ab omni plaga 
    curavit". 

    14 Crebrescente tandem huius fama miraculi, accelerat 
    populus omnis et videntes in tam aperto prodigio stigmatum beati Francisci 
    virtutem, admiratione simul et gaudio replebantur Christique signiferum 
    magnis laudum praeconiis extollebant. 

    15 Digne quidem beatus Pater, carne iam mortuus et vivens 
    cum Christo, praesentiae suae ostensione mirabili et manuum sacrarum 
    palpatione suavi vulnerato letaliter viro sanitatem concessit, 

    16 cum illius in se stigmata tulerit, qui, misericorditer 
    moriens et mirabiliter surgens, vulneratum genus humanum et semivivum 
    relictum IcfLuc 10,30) plagarum suarum virtute sanavit. 

    
    6 

    1 Apud Potentiam, Apuliae civitatem, erat quidam clericus 
    Rogerus nomine, vir honorabilis et ecclesiae maioris canonicus. 

    2 Hic, cum infirmitate quassatus, die quadam ecclesiam 
    oraturus intrasset, in qua erat imago beati Francisci depicta, gloriosa 
    stigmata repraesentans, coepit de illius sublimitate miraculi tamquam de re 
    omnino insolita et impossibili dubitare. 

    3 Subito igitur, dum mente plagatus, interius cogitaret 
    inania, in palma sinistrae manus sub chirotheca graviter se sensit esse 
    percussum, sonitum audiens percussurae, veluti cum spiculum prosilit de 
    ballista. 

    4 Moxque tam vulnere saucius quem sonitu stupefactus, 
    chirothecam de manu traxit, ut visu dignosceret, quod tactu perceperat et 
    auditu. 

    5 Cumque nulla fuisset prius in palma percussio, 
    conspexit in medio manus plagam quasi sagittae percussione inflictam, ex qua 
    tanta vis procedebat ardoris, ut videretur ex illo deficere. 

    6 Mirabile dictu! Nullum in chirotheca vestigium 
    apparebat, ut latenti plagae cordis latenter inflicti poena vulneris 
    responderet. 

    7 Clamat exinde per duos dies et rugit, dolore gravissimo 
    stimulatus, et increduli cordis velamen explicat universis. 

    8 Credere se veraciter sacra stigmata in sancto fuisse 
    Francisco fatetur et iurat, contestans omnis dubitationis abscessise 
    phantasmata. 

    9 Orat suppliciter Sanctum Dei per sacra sibi stigmata 
    subvenire et multas cordis preces multo impinguat profluvio lacrimarum. 

    10 Mirum certe! Incredulitate proiecta, sanationem mentis 
    sanatio sequitur corporalis. 

    11 Omnis quiescit dolor, frigescit ardor, nullum remanet 
    vestigium percussurae, sicque factum est, ut latens mentis infirmitas per 
    patens carnis cauterium superna providente clementia curaretur, menteque 
    sanata, et ipsa caro pariter sanaretur. 

    12 Fit homo humilis, Deo devotus, sancto et fratrum 
    Ordini perpetua familiaritate subiectus. 

    13 Huius rei tam solemne miraculum iuramentis firmatum 
    fuit, et litteris sigilli episcopi munimine roboratis ipsius ad nos notitia 
    delata pervenit. 

    14 De sacris ergo stigmatibus nulli sit ambiguitati 
    locus, nullius in hoc, quia Deus bonus est, nequam sit oculus (cfr. Mat 
    20,15) quasi huiusmodi doni largitio sempiternae bonitati non congruat. 

    15 Si enim illo amore seraphico multa membra capiti 
    cohaererent Christo (cfr. 1Cor 12,12; Eph 1,22), ut et in bello simili 
    armatura invenirentur condigna et in regno ad similem forent gloriam 
    subvehenda, nullus hoc sanae mentis (cfr. Mar 5,15) nisi ad Christi gloriam 
    diceret pertinere. 

     

    
    II - De mortuis suscitatis. 

    1 

    1 In castro Montis Marani prope Beneventum mulier quaedam 
    sancto Francisco peculiari devotione cohaerens, viam universae carnis 
    intravit (cfr. Ios 23,14). 

    2 Convenientibus autem clericis nocte ad exsequias et 
    vigilias cum Psaltertis decantandas, subito cunctis cernentibus, erexit se 
    mulier super lectum et unum de adstantibus sacerdotem, patrinum videlicet 
    suum, vocavit dicens: "Volo confiteri, pater, audi peccatum meum! 

    3 Ego enim mortua duro eram carceri mancipanda, quoniam 
    peccatum, quod tibi pendam, necdum confessa fueram. 

    4 Sed orante", inquit, "pro me sancto Francisco, cui, dum 
    viverem, devota mente servivi, redire nunc ad corpus indultum est mihi, ut, 
    illo revelato peccato, sempiternam promerear vitam. 

    5 Et ecce, vobis videntibus, postquam illud detexero, ad 
    promissam requiem properabo". 

    6 Trementer ergo sacerdoti trementi confessa, post 
    absolutionem receptam quiete se in lecto collegit et in Domino feliciter 
    obdormivit (cfr. Act 7,60). 

    
    2 

    1 In castro Pomarico in montanis Apuliae posito, patri et 
    matri unica erat filia in tenera aetate tenere praedilecta. 

    2 Qua infirmitate gravi ad mortem perducta, parentes eius 
    successionem aliam non sperantes, se in illa quasi mortuos reputabant. 

    3 Convenientibus ergo consanguineis et amicis ad flebile 
    nimis funus, iacebat mater infelix ineffabilibus completa doloribus et 
    absorpta suprema tristitia, de his quae fiebant nihil penitus advertebat.
    

    4 Interim sanctus Franciscus, uno tantum socio comitatus, 
    apparens desolatam visitare dignatus est feminam, quam sibi senserat esse 
    devotam et piis eam affatus alloquiis: 

    5 "Noli flere (cfr. Luc 7,13)", inquit, "nam lucernae 
    tuae lumen, quod deploras exstinctum, mea tibi est intercessione reddendum".
    

    6 Surrexit continuo mulier, et quae sibi dixerat Sanctus 
    omnibus manifestans, non permisit exstinctum corpus efferri, 

    7 sed cum magna fide sancti Francisci nomen invocans et 
    mortuam filiam apprehendens, vivam et incolumem, cunctis videntibus et 
    mirantibus, allevavit. 

    
    3 

    1 Cum fratres de Noceria peterent quoddam plaustrum a 
    quodam viro, Petro nomine, quo aliquantulum indigebant, stulte respondit 
    eis, pro petito subsidio irrogando convicium, et pro eleemosyna ad honorem 
    sancti postulata Francisci, in nomen ipsius blasphemiam iaculando. 

    2 Poenituit hominem statim insipientiae suae, divino 
    super eum irruente pavore, ne forte ultio Domini sequeretur, sicut et fuit 
    protinus subsecuta. 

    3 Nam infirmatus continuo primogenitus eius, parvo elapso 
    spatio, spiritum exhalavit. 

    4 Volutabatur per humum pater infelix et sanctum Dei 
    Franciscum invocare non cessans, cum lacrimis exclamabat: 

    6 "Ego sum, qui peccavi (cfr. 2Re 24,17), ego, qui inique 
    locutus sum; me in persona propria flagellare debuisti. 

    6 Redde, Sancte, iam poenitenti quod abstulisti impie 
    blasphemanti! 

    7 Tibi me reddo, tuis me obsequiis semper expono; nam et 
    devotum sacrificium laudis (cfr. Ps 49,14) pro tui honore nominis semper 
    offeram Christo". 

    3 Mira res! Ad haec verba surrexit puer, et planctum 
    prohibens, se morientem, eductum de corpore, per beatum Franciscum deductum 
    asseruit et reductum. 

    
    4 

    1 Cuiusdam urbis Romae notarii puerulus vix septennis 
    matrem ad ecclesiarn Sancti Marci euntem puerili more sequi desiderans, dum 
    remanere domi compelleretur a matre, per fenestram palatii se proiecit, et 
    ultima quassatione collisus, continuo exspiravit. 

    2 Mater vero, quae nondum longe discesserat, ad sonitum 
    corruentis praecipitium pignoris suspicata, celeriter rediit filiumque 
    reperiens tam miserabili casu repente subtractum, protinus sibi ipsi manus 
    iniecit ultrices ac dolorosis clamoribus totam excitavit viciniam ad 
    lamentum. 

    3 Frater vero quidam, nomine Raho de ordine Minorum, 
    illuc se ad praedicandum conferens, propinquavit ad puerum et fide plenus 
    ait ad patrem: 

    4 "Credisne sanctum Dei Franciscum posse filium tuum a 
    mortuis suscitare (cfr. Act 17,31) propter amorem quem semper ad Christum 
    habuit, pro reddenda vita hominibus crucifixum?". 

    5 Quo respondente, se firmiter credere et fideliter 
    confiteri servumque Sancti in perpetnum se esse futurum, si tantum a Deo 
    munus per ipsius merita recipere mereretur, prostravit se frater ille cum 
    fratre socio in oratione, ceteros, qui aderant, excitans ad orandum. 

    6 Quo facto, coepit puer aliquantulum oscitare, et 
    apertis oculis brachiisque levatis, se ipsum erexit et statim coram omnibus 
    ambulavit incolumis, per mirandam Sancti virtutem vitae simul redditus et 
    saluti. 

    
    5 

    1 In civitate Capuae, dum puer quidam circa ripam 
    Vulturni fluminis cum pluribus iocaretur, incautus cecidit in profundum, 
    quem fluminis impetus (cfr. Ps 45,5) celeriter vorans, sub sabulo mortuum 
    sepelivit. 

    2 Proclamantibus autem pueris, qui cum eo luserant circa 
    flumen, populosa illic multitudo convenit. 

    3 Cumque universus populus suppliciter et devote beati 
    Francisci merita invocaret, ut devotorum sibi parentum fidem aspiciens, 
    prolem a mortis periculo dignaretur eripere, natator quidam procul adstans, 
    clamoribus auditis, accessit. 

    4 Et post inquisitionem, invocato tandem beati Francisci 
    subsidio, locum invenit, in quo limus in modum sepulcri pueri cadaver 
    obtexerat; quem effodiens et extra deportans, dolens defunctum inspexit. 

    5 Licet autem populus, qui adstabat videret iuvenem 
    mortuum, nihilominus tamen flens et eiulans proclamabat: "Sancte Francisce; 
    redde puerum patri suo!". 

    6 Sed et Iudaei, qui venerant, naturali pietate commoti, 
    dicebant: "Sancte Francisce, redde puerum patri suo!". 

    7 Subito puer, laetantibus et mirantibus cunctis, 
    exsurgens incolumis, duci se ad ecclesiam beati Francisci suppliciter 
    postulavit, ut gratias illi devotus exsolveret, cuius se noverat virtute 
    mirabiliter suscitatum. 

    
    6 

    1 In civitate Suessa, in vico, qui "Ad columnas" dicitur, 
    repente quaedam corruens domus unum absorbuit invenem et subito interemit.
    

    2 Viri autem et mulieres ruinae sonitu excitati, undique 
    accurrentes, elevaverunt hinc inde ligna et lapides et miserae matri mortuum 
    filium reddiderunt. 

    3 Illa vero amarissimis repleta singultibus, sicut 
    poterat, dolorosis vocibus exclamabat: "Sancte Francisce, sancte Francisce, 
    redde mihi filium meum!". 

    4 Non solum autem illa, sed et omnes, qui aderant beati 
    Patris praesidium flagitabant. 

    5 Sed cum non esset neque vox neque sensus, cadaver 
    posuerunt in lectulo, ad sepeliendum ipsum diem crastinum exspectantes. 

    6 Mater vero fiduciam habens in Domino per merita Sancti 
    eius votum emisit, nova se sindone beati Francisci operturam altare, si 
    filium suum sibi revocaret ad vitam. 

    7 Et ecce, circa mediam noctis horam coepit iuvenis 
    oscitare, et calescentibus membris vivus exsurgens et sanus, in laudis verba 
    prorupit. 

    8 Sed et clerum qui convenerat, et populum universum 
    excitavit ad laudes et gratias Deò et beato Francisco cum mentis laetitia 
    persolvendas. 

    
    7 

    1 Iuvenis quidam, Gerlandinus nomine, de Ragusia 
    oriundus, vindemiarum tempore ad vineas exiens, cum in vase vinario, ut 
    utres impleret, sub torculari se mitteret, repente praegrandes lapides, 
    motis in se lignorum struibus, caput ipsius letali percussione quassarunt.
    

    2 Festinavit continuo pater ad filium et desperans 
    obrutum non adiuvit, sed eum sub onere, sicut corruit, sic reliquit. 

    3 Accurrerunt expeditius vinitores magni clamoris vocem 
    lugubrem audientes multoque cum patre pueri dolore completi, extraxerunt 
    iuvenem iam mortuum a ruina. 

    4 Pater vero ipsius, Iesu pedibus provolutus, humiliter 
    precabatur, ut filium suum unicum per sancti Francisci merita, cuius tunc 
    imminebat solemnitas, sibi reddere dignaretur. 

    5 Ingeminabat preces, vovebat officia pietatis, et sancti 
    viri corpus se visitaturum cum filio, si suscitaretur a mortuis, 
    promittebat. 

    6 Mirum certe! Continuo puer, qui toto fuerat corpore 
    conquassatus, restitutus vitae et integrae sospitati, gaudens coram omnibus 
    exsurrexit, plangentes obiurgans et sancti Francisci suffragiis vitae se 
    redditum asseverans. 

    
    8 

    1 Quendam alium mortuum in Alemania suscitavit, de quo 
    dominus Papa Gregorius tempore translationis ipsius Sancti fratres omnes, 
    qui ad translationem et Capitulum convenerant, per apostolicas litteras 
    certos reddidit et gaudentes. 

    2 Miraculi huius seriem, quia ignoravi, non scripsi, 
    credens, papale testimonium omnis assertionis excellere instrumentum. 

    
    III - De iis quos a mortis periculo liberavit. 

    1 

    1 In confinibus Urbis vir quidam nobilis, Radulfus 
    nomine, cum Deo devota uxore fratres Minores suo recepit hospitio tam 
    hospitalitatis gratia quam beati Francisci reverentia et amore. 

    2 Nocte vero illa in summitate turris dormiens custos 
    castri, cum iaceret super struem lignorum in ipsa muri positorum crepidine, 
    ipsorum soluta compage, in tectum palatii corruit et exinde super terram.
    

    3 Excitata est ad sonitum casus tota familia, et custodis 
    intellecta ruina, dominùs castri et domina cum fratribus accurrerunt. 

    4 Is vero, qui ex alto corruerat, absorptus fuerat tam 
    profundo sopore, ut nec ad casum evigilaret iteratae ruinae nec ad strepitum 
    accurrentis familiae cum clamore. 

    5 Trahentium tamdem et impellentium manibus excitatus, 
    conqueri coepit, quod dulci fuisset quiete privatus, inter beati Francisci 
    brachia suaviter asserens se dormisse. 

    6 Cum vero de casu proprio doceretur ab aliis et in imo 
    se videret qui in alto iacuerat, stupens, esse factum quod fieri non 
    perceperat, poenitentiam se facturum ob reverentiam Dei et beati Francisci 
    coram omnibus repromisit. 

    
    2 

    1 In castro Pophis, quod in Campania positum est, 
    sacerdos quidam, Thomas nomine, accessit ad reparandum ecclesiae molendinum.
    

    2 Deambulans autem incaute secus extrema canalis, quo 
    gurges profundus copioso defluebat influxu, subito casu cavilloso ligno 
    intrusus est, cuius impulsu volvitur molendinum. 

    3 Cum igitur consertus iaceret in ligno, et super os 
    ipsius, quia supinus erat, aquarum impetus inundaret, corde tantum, quia 
    lingua non poterat, sanctum Franciscum flebiliter invocabat. 

    4 Per magnum vero spatium sic illo iacente, ac de vita 
    ipsius iam penitus sociis desperatis, in contrariam partem molam cum 
    violentia revolverunt, et sic eiectus, sacerdos palpitans volutabatur in 
    aquae meatu. 

    5 Et ecce, quidam frater Minor, indutus tunica candida et 
    fune succinctus, cum magna suavitate arreptum per brachium extra flumen 
    eduxit, dicens: "Ego sum Franciscus, quem invocasti". 

    6 Ille vero, sic liberatus, nimis obstupuit volensque 
    pedum ipsius deosculari vestigia, huc atque illuc anxius discurrebat, 
    quaerens a sociis: "Ubi est ille? Quo abiit Sanctus? Qua via discessit?".
    

    7 Viri autem illi tremefacti, proni ceciderunt in terram 
    (cfr. Num 14,5), sublimis Dei gloriosa extollentes magnalia et virtuosa 
    merita humilis servi eius. 

    
    3 

    1 Iuvenes quidam de burgo Celani pro metendis herbis 
    exierant ad campestria quaedam, in quibus vetus latebat puteus, herbis in 
    summo ore virentibus obumbratus, qui quasi per passus quatuor aquarum 
    altitudinem continebat. 

    2 Segregatim igitur per campum discurrentibus pueris, 
    unus ex improviso decurrit in puteum. 

    3 Absorbente autem profunda fovea corpus, spiritus mentis 
    sursum recurrebat ad beati Francisci suffragium, clamans in ipso lapsu 
    fideliter et fidenter: "Sancte Francisce, adiuva me!". 

    4 Ceteri huc et illuc se vertentes (cfr. 3Re 18,45), dum 
    puer alius non comparet (cfr. Gen 37,30), clamore, circuitu et lacrimis 
    requirebant eumdem. 

    5 Comperto tandem, quod in puteum cecidisset, festinanter 
    cum gemitu redierunt ad burgum, indicantes eventum, exposcentes auxilium.
    

    6 Redeuntibus autem illis cum multa hominum turba, 
    demissus unus per funem in puteum, puerum respexit in aquarum superficie 
    residentem, nihil passum penitus laesionis. 

    7 Extractus vero de puteo puer dixit omnibus qui 
    adstabant: 

    8 "Quando subito cecidi, beati Francisci patrocinium 
    invocavi, qui corruenti mihi statim praesentialiter affuit, et manum 
    porrigens, leniter apprehendit nec unquam deseruit, donec una vobiscum de 
    puteo me eduxit". 

    
    4 

    1 In ecclesia beati Francisci apud Assisium, dum, 
    praesente Romana curia, praedicaret dominus episcopus Ostiensis, qui et 
    postmodum Summus Pontifex exstitit Alexander, quidam lapis ponderosus et 
    magnus incaute super pulpitum excelsum et lapideum derelictus, prae 
    nimietate pressurae impulsus, super caput cuiusdam cecidit mulieris. 

    2 Aestimantes igitur circumstantes, perfecte ipsam iam 
    mortuam et caput eius totaliter conquassatum, cooperuerunt eam pallio, quo 
    erat amicta, ut, sermone finito, educeretur extra ecclesiam lugubre funus.
    

    3 Ipsa vero se beato Francisco, ante cuius iacebat 
    altare, fideliter commendavit. 

    4 Et ecce, praedicatione finita, mulier coram omnibus 
    adeo surrexit incolumis, ut nullius in ea laesionis vestigium appareret. 

    5 Sed et, quod est amplius admirandum, cum per longa 
    tempora usque ad horam illam dolorem capitis quasi continuum habuisset, 
    plene fuit ex tunc ab omnis morbi molestia liberata, sicut ipsa postmodum 
    testabatur. 

    
    5 

    1 Apud Cornetum, cum in loco fratrum ad fusionem campanae 
    viri quidam convenissent devoti, puerulus quidam octennis, Bartholomaeus 
    nomine, exenium quoddam fratribus pro laborantibus apportavit. 

    2 Et ecce, subito ventus vehemens, concussa domo (cfr. 
    Iob 1,19), ostium portae grave quidem et magnum super ipsum puerulum ita 
    valido proiecit impulsu, ut quem tam ingens pondus oppresserat letali 
    crederetur collisione quassatus. 

    3 Sic enim totaliter iacebat tumulatus sub pondere, ut 
    nihil exterius appareret. 

    4 Accurrerunt omnes, qui aderant, beati Francisci 
    virtuosam dexteram invocantes. 

    5 Sed et pater ipsius, qui, rigescentibus membris, se 
    movere non poterat prae dolore, votis et voce sancto Francisco filium 
    offerebat. 

    6 Levatum est denique funestum pondus desuper puerum, et 
    ecce, quem credebant mortuum, quasi suscitatus a somno, laetus apparuit, 
    nullam in se prorsus praeferens laesionem. 

    7 Igitur cum quatuordecim esset annorum, factus est 
    frater Minor, vir postea litteratus et famosus praedicator. 

    
    6 

    1 Homines de Lentino lapidem praegrandem absciderunt de 
    monte, qui superponendus erat altari cuiusdam ecclesiae beati Francisci iam 
    in proximo consecrandae. 

    2 Cum autem fere quadraginta homines lapidem illum 
    superponere vehiculo niterentur, repetitis saepius viribus, super quemdam 
    hominem lapis cecidit et in modum sepulcri obtexit. 

    3 Sed cum mente confusi, quid facerent, ignorarent, maior 
    pars hominum desperata discessit. 

    4 Porro viri decem, qui remanserant, lugubri voce sanctum 
    invocantes Franciscum, ne in suo servitio sic horrende mori hominem 
    pateretur; 

    5 resumpto tandem corde, tanta facilitate lapidem 
    amoverunt, ut nullus dubitaret, virtutem affuisse Francisci. 

    6 Surrexit homo incolumis in omnibus membris, insuper et 
    lumen recuperavit limpidum oculorum, quod prius habuerat obscuratum, ut sic 
    omnibus daretur intelligi, quam in rebus desperatis beati Francisci merita 
    validae sint virtutis. 

    
    7 

    1 Simile quiddam accidit apud Sanctum Severinum in 
    Marchia de Ancona. 

    2 Dum enim lapis praegrandis, de Constantinopoli 
    apportatus, ad basilicam beati Francisci multorum viribus traheretur, rapido 
    lapsu est super quemdam trahentium devolutus. 

    3 Cumque ille non solum crederetur defunctus, sed etiam 
    totaliter comminutus, assistente sibi beato Francisco et lapidem sublevante, 
    absque omni laesione sanus et incolumis, lapidis proiecto pondere, 
    prosilivit. 

    
    8 

    1 Bartholomaeus, Gaietanus civis, cum ad constructionem 
    cuiusdam ecclesiae beati Francisci non modicum desudaret, ruente trabe 
    quadam infirmiter posita eiusque opprimente cervicem, fuit graviter 
    conquassatus. 

    2 Ipse vero mortem sibi sentiens imminentem, uti erat vir 
    fidelis et pius, a quodam fratre viaticum postulavit. 

    3 Quod frater ille tam celeriter afferre non valens, quia 
    mori subito credebatur, beati Augustini verbum protulit dicens ei: "Crede, 
    et manducasti". 

    4 Sequenti vero nocte beatus Franciscus cum undecim 
    fratribus illi apparuit, et inter ubera portans agniculum, ad lectum eius 
    accessit vocavitque illum ex nomine, dicens: "Bartholomaee, noli timere 
    (cfr. Gen 4,17; 15,1), quia non praevalebit adversum te (cfr. Ier 1,19) 
    inimicus, qui te in meo servitio voluit impedire. 

    5 Hic est Agnus, quem tibi dari petebas, quem et propter 
    bonum desiderium suscepisti, cuius etiam virtute consequeris utriusque 
    hominis sospitatem". 

    6 Et sic per vulnera manum ducens, ad opus, quod 
    coeperat, eum redire praecepit. 

    7 Qui valde mane consurgens, et his qui eum seminecem 
    reliquerant, incolumis et laetus apparens, admirationem intulit et stuporem,
    

    3 sed et ipsorum mentes ad beati Patris reverentiam et 
    amorem tam exemplo sui quam Sancti miraculo excitavit. 

    
    9 

    1 Quidam de castro Ceperani, nomine Nicolaus, in manus 
    inimicorum crudelium incidit (cfr. Iudc 15,18) die quadam. 

    2 Qui crudelitate ferali vulneribus eum super vulnera 
    concidentes, usque adeo super miserum saevierunt, donec vel exstinctum 
    crederent, vel protinus exstinguendum. 

    3 Clamaverat autem Nicolaus praedictus, cum primos ictus 
    exciperet, alta voce: "Sancte Francisce, succurre mihi! sancte Francisce, 
    adiuva me!". 

    4 Hanc vocem a remotis audierunt quam plurimi, licet 
    auxilium ferre non possent. 

    5 Deportatus tandem domum, totus suo sanguine volutatus, 
    fiducialiter asserebat, se mortem ex ilIis vulneribus non visurum (cfr. Luc 
    2,26) nec etiam se tunc sentire dolores, quoniam sanctus Franciscus sibi 
    succurrerat, et ut poenitentiam ageret (cfr. Mar 6,12), a Domino impetrarat.
    

    6 Quod et sequens confirmavit eventus; nam lotus a 
    sanguine, continuo contra humanam spem exstitit liberatus. 

    
    10 

    1 Filius cuiusdam nobilis in Castro Sancti Geminiani, 
    valido languore detentus omnique ulterius desperatus salute, ad extremum 
    usque perductus est. 

    2 Rivus etenim sanguinis emanabat ab oculis eius, sicut 
    ex vena brachii assolet ebullire, ceterisque propinquae mortis veris 
    indiciis in reliquo corpore apparentibus, indicabatur pro mortuo, sed et 
    prae debilitate spiritus et virtutis sensus et motus usu privatus, visus est 
    penitus emigrasse. 

    3 Congregatis autem ex more ad planctum parentibus et 
    amicis, ac de sola agentibus sepultura, pater ipsius, fiduciam habens in 
    Domino, conciso gressu ad ecclesiam cucurrit beati Francisci, quae in eodem 
    erat castro constructa, et cingulo suspenso ad guttur, cum omni humilitate 
    se prostravit in terram (cfr. Iudt 10,20). 

    4 Sicque vota vovens et multiplicans preces (cfr. 1Re 
    1,11; Iob 40,22), suspiriis et gemitibus meruit apud Christum sanctum 
    Franciscum habere patronum. 

    5 Reversus itaque statim pater ad filium et sanitati 
    restitutum inveniens, luctum in gaudium (cfr. Lam 5,15) commutavit. 

    
    11 

    1 Simile quiddam meritis Sancti operatus est Dominus 
    (cfr. Prov 16,4) circa puellam quamdam in Cathalonia de villa, nomine 
    Thamarit, et circa aliam de Ancona, 

    2 quas, cum essent prae nimietate aegritudinis in ultimo 
    spiritu constitutae, beatus Franciscus, fideliter a parentibus invocatus, 
    perfectae continuo restituit sanitati. 

    
    12 

    1 Clericus quidam de Vico Albo, nomine Matthaeus, veneno 
    mortifero bibito (cfr. Mar 16,19), in tantum fuit gravatus, quod loqui 
    aliquo modo non valens, solum finalem exitum exspectabat. 

    2 Sacerdos quidam, ut sibi confiteretur, admonuit et 
    verbum unum ab eo extorquere non valuit. 

    3 Ipse vero in corde (cfr. Ps 13,1) suo humiliter 
    Christum orabat, ut per beati Francisci merita a mortis eum faucibus eripere 
    dignaretur; 

    4 moxque, ut confortatus a Domino, beati Francisci nomen 
    fideli devotione deprompsit testibus qui aderant, veneno evomito, liberatori 
    suo gratias egit. 

     

    
    IV - De naufragis liberatis. 

    1 

    
    1 In magno maris periculo positi quidam nautae, cum per 
    milliaria decem a portu Barulitano distarent, ingravescente nimium 
    tempestate, iam de vita dubii ancoras submiserunt. 

    2 Verum spiritu procellarum (cfr. Ps 10,7) mari 
    ferventius tumescente, fractis funibus et relictis ancoris, incerto et 
    inaequali cursu per aequora vagabantur. 

    3 Tandem nutu divino mari placato, ad resumendas ancoras, 
    quarum funes superius enatabant, toto se conamine paraverunt. 

    4 Cumque id perficere propriis viribus non valerem, 
    plurimorum Sanctorum invocato subsidio multisque iam sudoribus liquescentes, 
    nec unam per totam diem resumere potuerunt. 

    5 Aderat autem nauta quidam, Perfectus nomine, sed 
    moribus imperfectus, qui cum irrisione quadam dixit ad socios: "Ecce, 
    Sanctorum omnium invocastis auxilium, et, ut videtis, nullus est, qui 
    succurrat. 

    6 Invocemus istum Franciscum, qui novellus est Sanctus, 
    si quo modo in mare se mergat et ancoras perditas reddat". 

    7 Consenserunt ceteri, non irrisorie, sed veraciter 
    suasioni Perfecti, et ipsius obiurgantes irrisorium verbum, firmaverunt cum 
    Sancto spontaneum votum; 

    8 statimque in momento sine aliquo adminiculo nataverùnt 
    ancorae super aquas, quasi ferri natura versa foret in ligneam levitatem.
    

    
    2 

    1 Peregrinus quidam, invalidus corpore propter febris 
    peracutae symptomata, quam fuerat ante perpessus, navi quadam subvectus, de 
    ultramarinis partibus veniebat. 

    2 Ferebatur autem et ipse ad beatum Franciscum praecipuo 
    devotionis affectu et eum sibi apud caelestem Regem elegerat advocatum. 

    3 Cum igitur necdum perfecte liber a morbo, sitis 
    angustiaretur ardoribus, deficiente iam aqua, coepit alta voce clamare: "Ite 
    fidenter, haurite poculum mihi, quia beatus Franciscus vasculum meum aqua 
    replevit". 

    4 Mirum certe! Invenerunt vas aqua repletum, quod fuerat 
    ante vacuum derelictum. 

    5 Alio vero die, cum tempestate suborta operiretur navis 
    fluctibus (cfr. Mat 8,24) et procellis quateretur pervalidis, ita ut iam 
    naufragare timerent, coepit idem infirmus subito clamore vociferari per 
    navem: 

    6 "Surgite omnes", inquit, "et beato Francisco venienti 
    occurrite! Ecce, ad salvandum nos adest", 

    7 sicque cum voce magna et lacrimis in faciem procidens, 
    adoravit (cfr. Luc 5,12; Ioa 9,38). 

    8 Statim ad Sancti visionem omnem sospitatem resumpsit 
    infirmus, et maris fuit tranquillitas (cfr. Mat 8,26) subsecuta. 

    
    3 

    1 Frater Iacobus Reatinus, cum in navicula parva fluvium 
    quemdam cum aliis fratribus pertransiret, sociis primo super ripam positis, 
    postremo se ad exitum praeparabat. 

    2 Sed modico illo ligno per infortunium revoluto, rectore 
    natante, frater mersus est in profundum. 

    3 Invocabant fratres extra positi affectuosis precibus 
    beatum Franciscum, et ut filio succurreret, lacrimosis gemitibus 
    supplicabant. 

    4 Submersus etiam frater de ventre gurgitis nimis 
    immensi, cum ore non posset, corde clamabat, ut poterat, implorans pii 
    Patris subsidium. 

    5 Et ecce, auxiliante sibi beati Patris praesentia, per 
    profundum sicut per aridam ambulabat, et demersam naviculam capiens, cum ea 
    pervenit ad littus. 

    6 Mirabile dictu! Vestimenta eius madidata non sunt, nec 
    aquae gutta proximavit ad tunicam. 

    
    4 

    1 Frater Bonaventura nomine, cum duobus viris per lacum 
    quemdam navigans, confracta ex parte navicula propter aquae influentis 
    impetum, demersus est cum navi et sociis in profundum. 

    2 Cum autem de lacu miseriae (cfr. Ps 39,3) misericordem 
    Patrem Franciscum invocarent cum multa fiducia, superenatavit subito aqua 
    plena navicula, et cum eis, Sancto praebente ducatum, salubriter devenit ad 
    portum. 

    3 Sic et quidam frater de Esculo, submersus in flumine, 
    sancti Francisci meritis exstitit liberatus. 

    4 Sed et in lacu Reatino cum quidam viri et mulieres in 
    consimili essent periculo constituti, ad invocationem nominis sancti 
    Francisci de aquarum multarum (cfr. Ps 31,6) periculoso naufragio salubriter 
    evaserunt. 

    
    5 

    1 Quidam nautae Anconitani, procellosa tempestate 
    iactati, submersionis periculum iam videbant. 

    2 Cumque sic desperati de vita sanctum Franciscum 
    suppliciter invocarent, lumen in navi magnum apparuit, et cum ipso lumine 
    tranquillitas concessa divinitus, ac si beatus vir sua miranda virtute et 
    ventis imperare posset et maris. 

    3 Quantis autem miraculorum prodigiis beatus hic Pater in 
    mari claruerit et clarescat, quoties ibidem opem tulerit desperatis, 
    nullatenus credo possibile per singula enarrare. 

    4 Nec mirum, si iam regnanti in caelis collatum est 
    imperium super aquas, cui et in hac mortalitate degenti omnis corporea 
    creatura ad suam refigurata originem mirabiliter serviebat. 

    
    V - De liberatis a vinculis et carceribus. 

    1 

    
    1 In Romania Graecum cuiusdam domini servientem contigit 
    de furto fallaciter accusari. 

    2 Quem dominus terrae in arcto carcere mandavit includi 
    et graviter vinculari, domina vero domus miserta servi (cfr. Mat 18,27), 
    quem indubitanter credebat a culpa sibi imposita innocentem, pro liberatione 
    ipsius apud virum precibus insistebat devotis. 

    3 Verum non acquiescente viri sui duritia obstinata, 
    recurrit domina supplex ad sanctum Franciscum et eius pietati voto 
    commendavit insontem. 

    4 Protinus affuit miserorum adiutor et virum in carcere 
    positum misericorditer visitavit (cfr. Mat 25,36.43). 

    5 Solvit vincula, carcerem fregit, innocentem manibus 
    apprehensum foras eduxit et ait: "Ego sum ille cui domina tua te devote 
    commisit". 

    6 Cumque ille timore magno corriperetur et pro descensu 
    altissimae rupis voraginem circuiret, subito liberatoris sui virtute 
    inveniens se in plano, rediit ad dominam suam; 

    7 relataque per ordinem miraculi veritate, devotam 
    dominam ad Christi amorem et reverentiam servi eius Francisci ferventius 
    inflammavit. 

    
    2 

    1 In Massa Sancti Petri cuidam militi debebat pecuniae 
    quantitatem pauperculus quidam. 

    2 Cumque prae inopia facultas non suppeteret persolvendi, 
    captus debitor a milite repetente, misereri sibi orabat suppliciter, 
    dilationem quaerens amore beati Francisci. 

    3 Sprevit superbus miles preces oblatas et Sancti amorem 
    veluti inane quid inaniter vilipendit. 

    4 Nam cervicose respondens: "Tali te", ait, "loco 
    recludam et tali retrudam carcere (cfr. Gen 41,10), quod nec Franciscus nec 
    aliquis te poterit adiuvare". 

    5 Tentavit quod dixit. Carcerem adinvenit obscurum, in 
    quo hominem vinculatum coniecit. 

    6 Paulo post affuit sanctus Franciscus, et fracto carcere 
    ruptisque compedibus, illaesum hominem reduxit ad propria. 

    7 Sic fortitudo Francisci, militem praedata superbum, 
    captivum, qui se sibi subiecerat, liberavit a malo (cfr. Mat 6,13; 2Tim 
    4,18) militisque proterviam mirando miraculo in mansuetudinem commutavit.
    

    
    3 

    1 Albertus de Aretio, cum in vinculis arctissimis 
    teneretur pro debitis iniuste ab eo petitis, suam innocentiam sancto 
    Francisco humiliter commendavit. 

    2 Ordinem quidem fratrum Minorum plurimum diligebat et 
    sanctum Franciscum inter Sanctos speciali venerabatur affectu. 

    3 Dixit autem creditor suus voce blasphema, quod nec 
    Franciscus nec Deus posset eum de suis manibus liberare (cfr. Dan 3,17). 

    4 Factum est itaque in vigilia sancti Francisci, cum 
    vinctus ille nihil comedisset, sed ob Sancti amorem victum suum cuidam 
    tribuisset egeno, nocte veniente apparuit ei vigilanti sanctus Franciscus.
    

    5 Ad cuius ingressum vincula de pedibus et catenae de 
    manibus ceciderunt, sponte aperta sunt (cfr. Act 12,7.10) ostia, 
    prosilierunt tabulae de solario, et liber abscessit homo ad propria rediens.
    

    6 Implevit ex tunc votum ieiunans vigiliam beati 
    Francisci et cereo, quem annuatim consuevit offerre, in accrescentis 
    devotionis indicium annuatim unam unciam superaddens. 

    
    4 

    1 Residente in sede beati Petri domino Gregorio Nono, 
    quidam Petrus nomine de civitate Alifia, de haeresi accusatus, Romae captus 
    est et de mandato eiusdem Pontificis, ad custodiendum traditus episcopo 
    Tiburtino. 

    2 Quem sub poena episcopatus accipiens, compedibus 
    alligavit obscuroque ipsum carcere, ne posset effugere, fecit includi, panem 
    ei praebens in pondere et poculum in mensura (cfr. Ez 4,16). 

    3 Coepit autem homo ille beatum Franciscum ad sui 
    miserendum multis precibus et fletibus invocare, eo quod audierat 
    solemnitatis eius iam adesse vigiliam. 

    4 Et quoniam fidei puritate omnem abdicaverat haereticae 
    pravitatis errorem totaque cordis devotione adhaeserat fidelissimo Christi 
    servo Francisco, intercedentibus ipsius meritis, a Domino meruit exaudiri.
    

    5 Instante enim iam nocte suae festivitatis, circa 
    crepusculum beatus Franciscus in carcerem miseratus descendit et illum suo 
    nomine vocans, ut cito surgeret, imperavit. 

    6 Qui timore perterritus (cfr. 1Par 10,4), quisnam esset, 
    interrogans, beatum Franciscum adesse audivit. 

    7 Cumque virtute praesentiae viri sancti vincula pedum 
    suorum confracta conspiceret cecidisse, et tabulas carceris clavis ultro 
    prosilientibus aperiri, et apertum iter sibi ad exeundum praeberi: solutus 
    tamen et obstupefactus fugere nesciebat, sed ad ianuam clamans, custodes 
    omnes perterruit. 

    8 Qui cum eum liberatum a vinculis episcopo nuntiassent, 
    post intellectum ordinem rei, ad carcerem pontifex devotus accessit, et 
    manifeste Dei virtutem cognoscens, ibidem Dominum adoravit (cfr. Mar 5,30; 
    Gen 24,26). 

    9 Vincula quoque coram domino Papa et cardinalibus delata 
    fuerunt, qui, videntes quod factum fuerat (cfr. Luc 23,47), admirati 
    plurimum benedixerunt Deum (cfr. Luc 23,47). 

    
    5 

    1 Guidolottus de Sancto Geminiano falso accusatus fuit, 
    quod veneno interemerat quemdam virum et quod eodem genere mortis filium 
    eiusdem viri et universam eius familiam proposuerat enecare. 

    2 Captus proinde a potestate terrae, gravissimis vinculis 
    aggravatus, in turri quadam reclusus est. 

    3 Ipse vero fiduciam habens in Domino, pro sua 
    innocentia, quam sciebat, causam commisit beati Francisci patrocinio 
    defendendam. 

    4 Excogitante igitur potestate, qualiter criminis obiecti 
    confessionem eliceret per tormenta qualibusque poenis confessum faceret 
    interire, nocte illa, cum mane ad cruciatus deberet adduci, sancti Francisci 
    praesentia exstitit visitatus et immenso luminis fulgore usque mane 
    circumdatus repletusque gaudio ((cfr. Ps 125,2) et fiducia multa, 
    securitatem evasionis accepit. 

    5 Advenerunt mane tortores et eductum de carcere equuleo 
    suspenderunt, aggravantes super eum multa pondera ferri. 

    6 Depositus est pluries et iterum elevatus, ut, poena 
    poenae succedente, citius ad confessionem criminis arceretur. 

    7 Sed spiritu innocentiae laetabatur in vultu, nullam 
    moestitiam praetendens in poenis. 

    8 Deinde accensus est ignis sub ipso non modicus, nec 
    propterea capillus est laesus, cum tamen capite dependeret ad terram. 

    9 Tandem bulliente oleo superfusus, virtute patroni cui 
    se commiserat defensandum, haec omnia superavit et sic dimissus liber, 
    salvus abscessit. 

    
    VI - De liberatis a periculo partus. 

    1 

    1 Comitissa quaedam in Sclavonia, sicut nobilitate 
    illustris, sic et aemula probitatis, erga sanctum Franciscum devotione 
    flagrabat, erga Fratres vero sedula pietate. 

    2 Tempore partus duris pervasa doloribus, tanta fuit 
    molestata angustia, ut prolis futurus ortus praesens videretur matris 
    occasus. 

    3 Non videbatur infantem eniti posse ad vitam, nisi 
    exspiraret e vita, nec tali nisu parere, sed perire. 

    4 Subvenit cordi eius sancti Francisci fama, virtus et 
    gloria (cfr. Apoc 19,1), excitatur fides, inflammatur devotio. 

    5 Convertit se ad auxilium efficax, ad fidum amicum, ad 
    devotorum solatium, refugium afflictorum: 

    6 "Sancte Francisce", inquit, "pietati tuae supplicant 
    omnia ossa mea (cfr. Ps 34,10), et mente voveo quod explicare non possum".
    

    7 Mira celeritas pietatis! Finis dicendi finis fuit 
    dolendi, parturiendi meta, pariendi principium. 

    8 Statim enim omni cessante pressura, partum edidit cum 
    salute. 

    9 Non fuit immemor voti, non propositi refuga. 

    10 Ecclesiam quamdam pulchram construi fecit et 
    constructam ad Sancti honorem fratribus assignavit. 

    
    2 

    1 In partibus Romanis mulier quaedam, Beatrix nomine, 
    vicina partui, cum per dies quatuor foetum in ventre portaret exstinctum, 
    multis infelix agitabatur angustiis et exitialibus doloribus urgebatur. 

    2 Mortuus foetus matrem cogebat ad mortem, et nondum in 
    lucem proditum abortivum, publicum matris periculum pariebat. 

    3 Tentabat medicorum auxilium, sed omne humanum remedium 
    laborabat in vanum (cfr. Ps 126,1). 

    4 Sic de primis maledictionibus copiosius aliquid 
    declinarat in miseram, ut, sepulcrum facta conceptus, sepulcrum pro certo 
    proximum exspectaret (cfr. Ier 20,17; Iob 3,21.22). 

    5 Fratribus tandem Minoribus per internuntios tota se 
    devotione committens, suppliciter aliquid de sancti Francisci reliquiis fide 
    plena poposcit. 

    6 Contigit, nutu divino aliquantulum inveniri de chorda, 
    qua fuerat Sanctus quandoque praecinctus. 

    7 Mox, ut super dolentem posita chorda fuit, omnis 
    facillime solutus est dolor, mortis causa mortuus foetus emissus, pristina 
    sanitas restituta. 

    
    3 

    1 Cuiusdam de Carvio nobilis viri uxor, Iuliana nomine, 
    pro filiorum morte annos trahebat lugubres et continue infelices deplorabat 
    eventus, pro eo quod omnes quos cum pressura portaverat filios, modico 
    interiecto tempore, cum vehementiore dolore sepulturae tradiderat. 

    2 Cum igitur quatuor mensium conceptum haberet in utero 
    (cfr. Mat 1,23) magisque propter eventus praeteritos de conceptae prolis 
    sollicitaretur obitu quam de ortu, beatum Patrem Franciscum pro vita nondum 
    nati foetus fideliter precabatur. 

    3 Ecce autem, nocte quadam dormienti sibi mulier quaedam 
    apparebat in somnis (cfr. Mat 1,20), formosum puerulum gestans in manibus, 
    illumque laetissime offerebat eidem. 

    4 Cum vero illa recipere recusaret, quem statim 
    formidabat amittere, mulier illa subiunxit: "Secure suscipias, quia quem, 
    tuo moerori compatiens, sacer mittit Franciscus, vita vives et sospitate 
    gaudebit". 

    5 Statim evigilans mulier intellexit per ostensam sibi 
    caelitus visionem, beati Francisci sibi adesse suffragium, et ex tunc 
    abundantiore completa laetitia, pro suscipienda prole iuxta promissum 
    multiplicavit preces et vota promisit. 

    6 Impletum est denique tempus pariendi, et peperit (cfr. 
    Luc 1,57) femina masculum, qui iuvenilis robore florens aetatis, tamquam per 
    beati Francisci merita fomentum susciperet vitae, incitamentum parentibus 
    praebuit ad Christum et Sanctum eius devotioris affectus. 

    7 Simile quiddam huic in Tiburis civitate beatus Pater 
    effecit. 

    8 Cum enim mulier quaedam filias plurimas peperisset, 
    desiderio prolis fatigata virilis, apud sanctum Franciscum preces 
    ingeminavit et vota. 

    9 Concepit igitur eius meritis mulier illa, et geminos ei 
    parere dedit qui pro uno fuerat exoratus. 

    
    4 

    1 Apud Viterbium partui propinqua mulier morti 
    propinquior censebatur, visceralibus tormentata doloribus et tota calamitosa 
    infortuniis mulierum. 

    2 Cumque naturae succumbente virtute, omnis deficeret 
    artis industria, invocato beati Francisci nomine, liberata confestim mulier, 
    partum salubriter terminavit; 

    3 sed assecuta quod voluit et oblita beneficii, quod 
    accepit honori Sancti non deferens, die natalis ipsius ad opera servilia 
    (cfr. Lev 23,7) manus extendit (Prov 31,20). 

    4 Et ecce, subito dextrum brachium ad laborem extensum 
    inflexibile remansit et aridum. 

    5 Quod cum studeret ad se revocare cum altero, ultione 
    consimili et illud exaruit. 

    6 Timore igitur divino correpta, mulier redintegravit 
    votum usumque membrorum, quem propter ingratitudinem amiserat et contemptum, 
    per misericordis et humilis Sancti merita, cui se iterato devovit, 
    recuperare promeruit. 

    
    5 

    1 Mulier quaedam de partibus Aretinis, cum per septem 
    dies partus discrimina sustineret, et iam in nigredinem versa, desperata 
    esset ab omnibus, votum fecit beato Francisco et eius coepit morienis 
    auxilium invocare. 

    2 Emisso autem voto, celeriter obdormivit viditque in 
    somnis (cfr. Gen 28,12) beatum Franciscum se dulciter alloquentem ac 
    requirentem, utrum faciem ipsius agnosceret, et an antiphonam illam Virginis 
    gloriosae: "Salve, Regina misericordiae" sciret ad honorem eiusdem Virginis 
    recitare. 

    3 Qua respondente, se habere notitiam de utrisque: 
    "Incipe", ait Sanctus, "antiphonam sacram, et antequam compleas, paries cum 
    salute". 

    4 Ad hanc vocem evigilavit mulier et cum timore coepit 
    dicere: "Salve, Regina misericordiae". 

    6 Cumque illos misericordes oculos precaretur fructumque 
    commemoraret uteri virginalis, continuo cunctis liberata pressuris, infantem 
    peperit speciosum, gratias agens Reginae misericordiae, quae per beati 
    Francisci merita ipsius dignata fuerat misereri. 

    
    VII - De caecis illuminatis. 

    1 

    
    1 In conventu fratrum Minorum de Neapoli, cum quidam 
    frater Robertus nomine, caecus annis plurimis exstitisset, crevit in oculis 
    eius caro superflua, motum et usum impediens palpebrarum. 

    2 Cum igitur fratres forenses, ad diversas mundi partes 
    tendentes, ibidem plurimi convenissent, beatus Pater Franciscus speculum 
    obedientiae sanctae, ut eos miraculi novitate hortaretur ad iter, praedictum 
    fratrem ipsis praesentibus tali modo curavit. 

    3 Iacebat nocte quadam frater Robertus praedictus aeger 
    ad mortem, iamque sibi fuerat anima commendata, 

    4 cum ecce, adstitit ei beatus Pater cum tribus fratribus 
    omni sanctitate perfectis, videlicet sancto Antonio, fratre Augustino et 
    fratre Iacobo de Assisio, qui sicut eum perfecte fuerant secuti, dum 
    viverent, ita et ipsum alacriter comitabantur post mortem. 

    5 Accipiens cultellum, sanctus Franciscus carnem 
    superfluam resecavit, lumen restituit pristinum et a mortis eum fauce 
    reduxit, 

    6 dixitque illi: "Fili Roberte, gratia, quam tecum feci, 
    signum est fratribus ad remotas nationes euntibus, quod ego praecedam eos et 
    ipsorum dirigam gressus (cfr. Ps 39,3). 

    7 Vadant", inquit, "gaudenter et iniunctam obedientiam 
    alacri animo exsequantur". 

    
    2 

    1 Apud Thebas in Romania mulier caeca vigiliam sancti 
    Francisci in pane tantum et aqua ieiunans, ad ecclesiam fratrum Minorum 
    summo mane festivitatis a viro suo perducta est. 

    2 Quae, dum Missa celebraretur, in elevatione corporis 
    Christi oculos aperuit, clare vidit, devotissime adoravit. 

    3 In ipsa vero adoratione voce magna proclamans: 
    "Gratias", inquit, "Deo et Sancto eius, quia video corpus Christi!", 
    omnibus, qui aderant in vocem exsultationis (cfr. Ps 46,2) conversis. 

    4 Post sacrorum expletionem reversa est mulier in domum 
    suam (cfr. Luc 1,56) cum gaudio spiritus et lumine oculorum. 

    6 Exsultabat quidem mulier, non solum quia lucis 
    corporeae recuperarat aspectum, verum etiam quia Sacramentum illud 
    mirificum, quod est lumen animarum verum et vivum, respectu primario per 
    beati Francisci merita, fidei suffragante virtute, meruerat intueri. 

    
    3 

    1 In Campania puer quidam quatuordecim annorum de castro 
    Pophis subita vexatus angustia, sinistrum oculum amisit ex toto. 

    2 Passionis acerbitas sic de loco suo propulit oculum, 
    quod per octo dies extra, nervo relaxato, longitudine digiti unius ad 
    maxillas dependens, pene aridus est effectus. 

    3 Sed cum sola superesset abscissio, et a medentibus 
    foret penitus desperatus, pater eius ad auxilium beati Francisci tota se 
    mente convertit. 

    4 Non defuit ille indefessus miserorum adiutor precibus 
    supplicantis. 

    5 Nam oculum aridum mirabili virtute in locum suum 
    pristinumque vigorem restituit et lucis optatae radiis illustravit. 

    
    4 

    1 In eadem provincia apud Castrum magni ponderis lignum 
    ex alto proruit, et cuiusdam sacerdotis caput gravissime quassans, sinistrum 
    oculum excaecavit. 

    2 Qui, humi deiectus, coepit alta voce sanctum Franciscum 
    luctuose clamare, dicens: "Succurre, Pater sanctissime, ut ad festum tuum 
    ire valeam, sicut fratribus tuis ire promisi!". 

    3 Erat enim vigilia Sancti. 

    4 Qui statim exsurgens, peroptime liberatus, in vocem 
    prorupit laudis et gaudii, et circumstantes omnes, qui eius miseriae 
    condolebant, in stuporem convertit et iubilum. 

    5 Ivit ad festum, narrans omnibus, quam in se expertus 
    fuerat clementiam et virtutem. 

    
    5 

    1 Vir quidam de Monte Gargano, dum in vinea sua laborans, 
    lignum quoddam ferro succideret, proprium percussit oculum et sic divisit 
    per medium, ut quasi dimidia pars ipsius exterius dependeret. 

    2 Cumque in tam desperato periculo desperaret sibi posse 
    per hominem subveniri, ieiunaturum se in festo sancti Francisci, si ei 
    succurreret, repromisit. 

    3 Statim in loco debito viri oculum Sanctus Dei restituit 
    sicque divisum reiunxit et lumine pristino decoravit, ut nullius laesionis 
    vestigia remanerent. 

    
    6 

    1 Filius cuiusdam nobilis viri a nativitate caecus 
    meritis sancti Francisci lumen accepit optatum; qui, nomen ab eventu 
    sortitus Illuminatus vocatus est. 

    2 Assumpsit postea, cum in aetate esset, Ordinem beati 
    Francisci, accepti beneficii non ingratus, tantumque profecit in lumine 
    gratiae et virtutis, ut verae lucis filius videretur. 

    3 Tandem beati Patris promerentibus meritis, sanctum 
    initium fine sanctiore conclusit. 

    
    7 

    1 In Zancato, quod est castrum iuxta Anagniam, miles 
    quidam, Girardus nomine, oculorum lumen ex toto perdiderat. 

    2 Accidit autem, ut duo fratres Minores ab exteris 
    partibus venientes, ad domum ipsius hospitaturi diverterent. 

    3 Suscepti itaque devote propter reverentiam sancti 
    Francisci a familia tota et cum omni benignitate tractati, gratias agentes 
    Deo et hospiti, ad locum fratrum devenere vicinum. 

    4 Nocte igitur quadam beatus Franciscus uni fratrum 
    illorum in somnis apparuit, dicens: "Surge (cfr. Mat 2,16), festina cum 
    socio ad domum hospitis vestri, qui Christum et me suscepit in vobis. 

    5 Volo enim ei beneficia rependere pietatis. 

    6 Caecus quidem effectus est, suis promerentibus culpis, 
    quas poenitentiali non studuit confessione purgare". 

    7 Disparente quoque Patre, frater festinus surrexit, ut 
    mandatum cum socio celeriter adimpleret, venientesque ad hospitis domum, 
    cuncta, quae viderat alter, per ordinem narrarunt eidem. 

    8 Stupuit vir ille non modicum, et universa quae 
    dicebantur vera esse confirmans, compunctus ad lacrimas, confessus est 
    libens. 

    9 Tandem correctione promissa, interioreque homine 
    taliter renovato, exteriorem continuo recuperavit aspectum. 

    10 Huius miraculi fama circumquaque diffusa non solum ad 
    reverentiam sancti, verum etiam ad confessionem humilem peccatorum et 
    hospitalitatis gratiam plurimos incitavit. 

    
    7a Additio 
    posterior. 

    1 Quidam pro furti calumnia caecatus fuit rigore 
    saecularis iustitiae apud Assisium, Othone milite per ministros publicos 
    sententiam Octaviani iudicis de eruendis accusato oculis exsequente. 

    2 Qui taliter deformatus, effossis oculis, praecisis 
    nervis opticis etiam cum cultello, ductus ad altare beati Francisci, 
    implorata ipsius Sancti clementia, et sua in praedicti criminis impositione 
    innocentia allegata, Sancti ipsius merito infra triduum novos recepit 
    oculos, minores quidem illis quibus orbatus fuerat, sed non minus limpide 
    visus officium exercentes. 

    3 Huius autem stupendi miraculi testis fuit praenominatus 
    miles Otho, iuramento ad hoc adstrictus, coram domino Iacobo abbate Sancti 
    Clementis, auctoritate domini Iacobi episcopi Tiburtini de ipso miraculo 
    inquirente. 

    4 Testis etiam exstitit eiusdem miraculi frater 
    Guilielmus Romanus a fratre Hieronymo, generali Ministro Ordinis Fratrum 
    Minorum, ad veritatem dicendam, quem circa hoc noverat, praecepto et 
    excommunicationis sententia obligatus. 

    5 Qui taliter adstrictus coram pluribus Ministris 
    provincialibus eiusdem Ordinis et aliis magni meriti fratribus affirmavit, 
    se dudum, adhuc saecularem exsistentem, vidisse eum habentem oculos et 
    postmodum actu excaecationis injuriam patientem, ac se excaecati oculos in 
    terram proiectos curiose cum baculo revolvisse, et postmodum virtute divina 
    eumdem, novae lucis receptis oculis, videntem clarissime conspexisse.
    

    
    VIII - De liberatis a variis morbis. 

    1 

    1 Apud Castrum Plebis juvenis quidam mendicus surdus erat 
    et mutus a nativitate (cfr. Ioa 9,1) sua, qui linguam adeo curtam habebat ac 
    tenuem, quod multoties exquisita a pluribus, praecisa penitus videretur. 

    2 Vir quidam, Marcus nomine, ipsum propter Deum suscepit 
    hospitio; qui, eum sibi benefacere sentiens, coepit cum ipso assiduus 
    demorari. 

    3 Sero quodam, cum praedictus vir coenaret cum coniuge, 
    adstante puero coram eis, dixit uxori: "Hoc ego maximum miraculum reputarem, 
    si beatus Franciscus huic auditum redderet et loquelam". 

    4 Et adiecit: "Voveo Deo (cfr. Ps 131,2), quod si hoc 
    sanctus Franciscus dignabitur operari, propter amorem suum huic puero 
    expensas conferam, donec vivet". 

    5 Mirum certe! Subito lingua crevit et locutus est, 
    dicens (cfr. Gen 8,15):" Gloria Deo et sancto Francisco, qui mihi loquelam 
    praebuit et auditum!". 

    
    2 

    1 Frater Iacobus de Iseo, cum puerulus esset in domo 
    paterna, rupturam incurrit corporis valde gravem. 

    2 Superno vero afflatus Spiritu, licet esset juvenis et 
    infirmus, Ordinem sancti Francisci devotus intravit, nulli tamen, qua 
    urgebatur, infirmitatem detexit. 

    3 Factum est autem, cum corpus beati Francisci 
    transferretur ad locum, ubi pretiosus sacrorum ossium eius nunc thesaurus 
    est conditus, affuit et tunc dictus Frater translationis gaudiis, ut 
    glorificati iam Patris sanctissimo corpori honorem debitum exhiberet. 

    4 Et appropinquans tumbae, in qua ossa sacra fuerant 
    collocata, prae devotione spiritus sacrum tumulum complexatus, subito miro 
    modo ad loca debita partibus revocatis, sanum se sensit, succinctorium 
    deposuit et ex tunc ab omni dolore praeterito liber fuit. 

    5 Ab infirmitate quoque consimili frater Bartholus de 
    Eugubio, frater Angelus de Tuderto, Nicolaus sacerdos de Ciccano, Ioannes de 
    Sora, vir quidam de Pisis et alius de castro Cisternae, Petrus quoque de 
    Sicilia et homo quidam de castro Spelli iuxta Assisium et quam plures alii 
    per Dei misericordiam et beati Francisci merita exstiterunt mirabiliter 
    liberati. 

    
    3 

    1 In Maritima mulier quaedam mentis alienationem per 
    quinquennium passa, visu et auditu privata est, indumenta dilaniabat 
    dentibus, ignis et aquae periculum non timebat et caduci morbi ad summum 
    incurrerat horribilem passionem. 

    2 Nocte vero quadam, cum disponeret sibi divina 
    misericordia misereri, salutaris fulgore lucis superillustrata divinitus, 
    vidit beatum Franciscum super solium sedere (cfr. Is 6,1) sublime, ante quem 
    prostrata, sanitatem suppliciter exposcebat. 

    3 Illo vero nondum favente precibus, firmavit mulier 
    votum, promittens pro Dei amore ac Sancti petentibus, donec haberet, 
    eleemosynam non negare. 

    4 Illico Sanctus pactum recognovit, quod olim cum Domino 
    simile fecerat, et signans eam crucis signaculo, integram sibi restituit 
    sanitatem. 

    5 A consimili passione puellam quamdam de Nursia et 
    filium cuiusdam nobilis viri et altos quosdam relatione veridica compertum 
    est Sanctum Dei Franciscum misericorditer liberasse. 

    
    4 

    1 Petrus de Fulginio ad visitanda limina beati Michaelis 
    quodam tempore pergens, dum minus reverenter peregrinationem peregit, fontis 
    cuiusdam aquam degustans, a daemonibus est invasus. 

    2 Et exinde per tres annos obsessus, discerpebatur in 
    corpore, pessima loquens et horrenda praetendens; 

    3 habens tamen aliquando lucida intervalla, beati viri 
    virtutem, quem efficacem audierat ad effugandas aereas potestates, humiliter 
    requisivit et ad sepulcrum pii Patris accedens, mox ut illud contigit manu, 
    a daemonibus crudeliter eum discerpentibus mirifice liberatus fuit. 

    4 Simili etiam modo mulieri cuidam de Narnio habenti 
    daemonium misericordia Francisci subvenit et aliis pluribus, quarum 
    vexationum angustias et curationum modos longum esset per singula enarrare.
    

    
    5 

    1 Vir quidam, nomine Bonushomo de civitate Fani, 
    paralyticus et leprosus, ad ecclesiam beati Francisci a parentibus 
    deportatus, utriusque morbi plenam consecutus est sanitatem. 

    2 Sed et alius iuvenis quidam, Atto nomine, de Sancto 
    Severino, totus leprosus, voto emisso, et ad sepulcrum Sancti delatus, 
    meritis ipsius lepra mundatus est. 

    3 Habuit quidem Sanctus supra huiusmodi morbo curando 
    praecellentem virtutem, pro eo quod humilitatis et pietatis amore leprosorum 
    obsequiis semetipsum humiliter deputarat. 

    
    6 

    1 Nobilis quaedam mulier, Rogata nomine, in episcopatu 
    Sorano, per viginti tres annos fluxu fuit sanguinis fatigata, sed et a quam 
    pluribus medicis quam plurima mala perpessa, prae nimietate quidem languoris 
    saepius videbatur mulier exspirare; 

    2 sed et si quando fluxus huiusmodi stringebatur, 
    tumescebat corpore toto. 

    3 Audiens autem quemdam puerum Romano sermone canentem 
    miracula, quae Deus per beatum Franciscum fuerat operatus, nimio dolore 
    commota, tota prorupit in lacrymas sicque intra se fide accensa dicere 
    coepit: 

    4 "O beate Pater Francisce, qui tantis coruscas 
    miraculis, si me digneris ab hac aegritudine liberare, magna tibi accrescet 
    gloria, quoniam adhuc tantum miraculum non fecisti". 

    5 Quid plura? His dictis, sensit se beati Francisci 
    meritis liberatam. 

    6 Filium quoque ipsius, Marium nomine, qui brachium 
    habebat contractum, sanctus Franciscus, voto ad ipsum emisso, sanavit. 

    7 Feminam etiam quamdam de Sicilia per septennium fluxu 
    sanguinis fatigatam beatus Christi signifer sanam fecit. 

    
    7 

    1 In urbe Romana Praxedis quaedam nomine, religiositate 
    famosa, quae a tenella aetate propter aeterni Sponsi amorem arcto se carcere 
    per quadraginta iam fere annos abdiderat, apud beatum Franciscum gratiam 
    promeruit specialem. 

    2 Nam cum die quadam pro rebus opportunis solarium suae 
    cellulae conscendisset, et impulsione phantastica corruens, confractum 
    haberet pedem cum crure et humerum a positione debita sequestratum, apparuit 
    ei benignissimus Pater, vestimentis gloriae (cfr. Is 52,1) candidatus, 
    dulcibusque affatibus alloqui coepit eamdem: 

    3 "Surge", inquit, "filia benedicta, surge, ne timeas 
    (cfr. Rut 3,10; Luc 6,8; 1,30)!", et apprehensa manu ipsius, allevans eam, 
    disparuit. 

    4 Ipsa vero per cellulam suam huc atque illuc se 
    convertens, putabat se visum videre (cfr. Act 12,9); 

    5 usquequo ad clamorem ipsius apportato iam lumine, 
    perfecte se sentiens per servum Dei Franciscum esse sanatam, cuncta, quae 
    acciderant, per ordinem (cfr. Est 15,9) enarravit. 

    
    IX - De non servantibus festum et inhonorantibus Sanctum.
    

    1 

    1 In Pictaviae partibus, in villa quae Symo dicitur, 
    sacerdos quidam, Reginaldus nomine, beato Francisco devotus, festum ipsius 
    parochianis suis indixerat solemniter celebrandum. 

    2 Unus autem de populo, ignorans Sancti virtutem, sui 
    parvipendit sacerdotis mandatum. 

    3 Egressus autem foras (cfr. Luc 22,62) in agrum, ut 
    ligna succideret, cum se praeparasset ad opus, vocem audivit huiusmodi ter 
    dicentem (cfr. Act 9,4):" Festum est; operari non licet". 

    4 Verum, cum nec imperio sacerdotis nec supernae vocis 
    oraculo servilis temeritas frenaretur, addidit divina virtus ad gloriam 
    Sancti sui sine mora miraculum et flagellum. 

    5 Mox enim, ut furcam una manu iam tenens, alteram cum 
    ferreo instrumento levavit ad opus, sic divina virtute utraque manus utrique 
    instrumento cohaesit, ut ad neutrius dimissionem digitos aliquatenus 
    relaxare valeret. 

    6 Ex quo stupefactus nimis, et quid ageret nesciens, ad 
    ecclesiam multis undique ad videndum prodigium concurrentibus, properavit.
    

    7 Ubi mente compunctus ante altare, quodam ex 
    assistentibus sacerdote monente - plures quippe ad festum vocati convenerant 
    sacerdotes — beato Francisco humiliter se devovit, tria, sicut ter vocem 
    audierat, vota vovens (cfr. 1Re 1,11), quod scilicet festum ipsius coleret, 
    quod ad illam in qua tunc erat ecclesiam in festo veniret et quod Sancti 
    corpus personaliter visitaret. 

    8 Mirum certe relatu! Uno emisso voto, unus de digitis 
    factus est liber, ad secundi emissionem solutus est alius, sed tertio facto 
    voto, laxatus est tertius et postmodum tota manus nec non et altera 
    subsequenter, populo, qui iam multus advenerat, Sancti clementiam 
    devotissime implorante. 

    9 Sic homo pristinae redditus libertati, per se ipsum 
    instrumenta deposuit, cunctis laudantibus Deum (cfr. Luc 2,13) virtutemque 
    Sancti mirificam, qui tam mirabiliter percutere poterat et sanare. 

    10 Ipsa vero instrumenta usque hodie coram altari, ad 
    honorem beati Francisci fabricato ibidem, in memoriam facti dependent. 

    11 Plura quoque illic et in locis vicinis patrata 
    miracula et Sanctum in caelis ostendunt eximium et festum ipsius in terris 
    venerabiliter excolendum. 

    
    2 

    1 In civitate quoque Cenomanensi, dum in solemnitate 
    sancti Francisci mulier quaedam manus ad colum extenderet et digitis 
    apprehenderet fusum (cfr. Prov 31,19), obrigescentibus manibus, coeperunt 
    digiti magnis ardoribus cruciari. 

    2 Igitur poena docente, Sancti recognoscens virtutem, 
    corde compuncta cucurrit ad fratres. 

    3 Cumque pro salute ipsius devoti filii sancti Patris 
    clementiam precarentur, incolumis effecta est statim, nec aliquid laesionis 
    remansit in manibus, nisi ad facti memoriam solum vestigium combusturae. 

    4 Simili etiam modo in Campania Maiore mulier quaedam, et 
    in Villa Oleti mulier altera et in castro Pillei tertia, dum beati Patris 
    festum celebrare contemnerent, praevaricantes primum mirabiliter sunt 
    punitae, sed postmodum poenitentes per sancti Francisci merita sunt 
    mirabilius liberatae. 

    
    3 

    1 Miles quidam de Burgo in provincia Massae, beati 
    Francisci operibus et miraculorum signis impudentissime detrahebat. 

    2 Inferebat multa opprobria peregrinis ad ipsius memoriam 
    venientibus et contra fratres publica garriebat insania. 

    3 Cum autem semel Sancti Dei gloriam impugnaret, addidit 
    super peccata sua blasphemiam detestandam: 

    4 "Si verum est", inquit, "quod Franciscus iste sit 
    sanctus, gladio cadat hodie corpus meum; si vero sanctus non est, evadam 
    incolumis". 

    5 Non distulit ira Dei (cfr. Ps 77,21.31) condignum 
    inferre supplicium, cum iam facta fuisset eius oratio in peccatum (cfr. Ps 
    108,7). 

    6 Mora enim modica interiecta, dum blasphemus nepoti suo 
    inferret injuriam, accepit ille gladium et patrui visceribus cruentavit. 

    7 Eodem die mortuus est sceleratus, inferni mancipium et 
    filius tenebrarum (cfr. 1The 5,5), ut ceteri discerent miranda Francisci 
    opera non blasphematoriis verbis impetere, sed devotis laudibus honorare.
    

    
    4 

    1 Iudex quidam, nomine Alexander, dum a beati Francisci 
    devotione, quos poterat, venenata lingua retraheret, divino iudicio lingua 
    privatus, per sex annos obmutuit. 

    2 Qui cum in eo quo peccaverat, torqueretur (cfr. Sap 
    11,17), alta poenitudine revocatus, dolebat se contra Sancti miracula 
    oblatrasse. 

    3 Itaque non perstitit misericordis indignatio Sancti, 
    sed poenitentem ac se humiliter invocantem, restituta loquela, recepit ad 
    gratiam. 

    4 Ex tunc linguam blasphemam consecravit laudibus Sancti, 
    devotionem simul et disciplinam recipiens per flagellum. 

    
    X - De quibusdam aliis miraculis diversimodi generis. 

    1 

    1 In castro Galiani Valvensis dioecesis mulier erat 
    quaedam, Maria nomine, quae Christo Iesu et sancto Francisco famulatu devoto 
    subiecta, una dierum aestivo tempore exiit, ut manibus conquireret propriis 
    necessarium victum. 

    2 Cum igitur, fervente nimium aestu, sitis deficere 
    coepisset ardoribus, omni privata beneficio poculi, pro eo quod in monte 
    arido sola esset, quasi exanimis humi prostrata, patronum suum sanctum 
    Franciscum invocabat pio mentis affectu. 

    3 Dum autem perseveraret mulier in affectuosa et humili 
    prece, labore, siti et aestu fatigata quam plurimum, paululum obdormivit.
    

    4 Et ecce, sanctus Franciscus adveniens et eam vocans ex 
    nomine: "Surge", inquit, "et bibe aquam, quae divino munere tibi ac pluribus 
    exhibetur". 

    5 Ad huius vocis auditum surrexit mulier a somno, non 
    modicum confortata, et accipiens filicem; quae iuxta se erat, radicitus 
    evulsit a terra, effodiensque ligno parvulo circumquaque, viventem reperit 
    aquam, quae cum primo videretur parvula stilla, subito divina virtute crevit 
    in fontem (cfr. Est 10,6). 

    6 Bibit itaque mulier et satiata oculos lavit, quos cum 
    longa prius haberet aegritudine obumbratos, nova ex tunc sensit luce 
    perfusos. 

    7 Festinavit ad domum mulier, tam stupendum miraculum ad 
    gloriam sancti Francisci denuntians universis. 

    8 Concurrerunt undique multi ad miraculi famam, 
    experientia magistra discentes mirabilem illius aquae virtutem, dum ad 
    ipsius contactum, confessione praemissa, a variis morborum cladibus plurimi 
    liberantur. 

    9 Perseverat usque hodie fons ibi perspicuus, et in 
    honorem beati Francisci ibidem oratorium est constructum. 

    
    2 

    1 In Hispania apud Sanctum Facundum viri cuiusdam cerasum 
    arefactam ad virorem frondium, florum et fructuum contra spem mirabiliter 
    revocavit. 

    2 Incolas quoque terrae apud Villam Silos a vermium peste 
    corrodentium vineas circumquaque miraculoso suffragio liberavit. 

    3 Sacerdotis cuiusdam iuxta Palentiam horreum quoddam, 
    quod vermibus frumentariis repleri quolibet anno solitum fuerat, sibi 
    fideliter commendatum penitus expurgavit. 

    4 Terram quoque domini cuiusdam de Petramala in regno 
    Apuliae sibi suppliciter commendatam ab odiosa peste bruchorum penitus 
    servavit indemnem, cum tamen in circuitu omnia essent praedicta pestilentia 
    devorata (cfr. Ier 21,14). 

    
    3 

    1 Vir quidam, Martinus nomine, cum longe a castro suo 
    boves minasset ad pascua, crus unius bovis casu quodam sic fuit desperate 
    confractum, ut nihil esset sibi de remedio aliquo cogitandum. 

    2 Dum autem pro decoriatione foret sollicitus et 
    instrumentum, cum quo id faceret, non haberet, domum reversus, beato 
    Francisco bovis curam reliquit ipsumque fideli Sancti custodiae fiducialiter 
    commendavit, ne ante suum reditum devoraretur a lupis. 

    3 Summo itaque mane ad bovem in silva relictum cum 
    excoriatore reversus, pascentem ipsum ita reinvenit incolumem, quod 
    nequaquam fractum crus ab altero discernebat. 

    4 Gratias egit bono pastori (cfr. Ioa 10,11), qui 
    diligentem de bove suo curam habuit (cfr. Luc 10,35) et medelam donavit. 

    5 Succurrere novit humilis Sanctus omnibus invocantibus 
    (cfr. Ps 85,5; 144,18) ipsum nec quantumcumque parvas necessitates hominum 
    dedignatur. 

    6 Nam viro cuidam de Amiterno iumentum restituit furto 
    sublatum. 

    7 Mulieri cuidam de Interduco catinum novam in multas 
    partes casu divisum integre reparavit. 

    8 Viro etiam cuidam de Monte Ulmi in Marchia consolidavit 
    vomerem in frusta confractum. 

    
    4 

    1 In Sabinensi dioecesi vetula quaedam octogenaria erat, 
    cuius filia moriens lactentem infantulum dereliquit. 

    2 Cum igitur anus paupercula plena esset inopia et vacua 
    lacte, nullaque esset mulier, quae sitienti parvulo lactis stillicidium, 
    iuxta quod exigebat necessitas, erogaret, quo se verteret, vetula penitus 
    ignorabat. 

    3 Debilitato vero infantulo, nocte quadam omni humano 
    destituta subsidio, ad beati Patris Francisci auxilium implorandum, 
    lacrimarum imbre perfusa, tota se mente convertit. 

    4 Affuit statim innocentis amator aetatis: "Ego", 
    inquiens, "sum Franciscus, o mulier, quem cum tantis lacrimis invocasti. 

    5 Pone", ait, "mammas tuas in ore pueruli, quoniam 
    abundanter tibi lac Dominus dabit". 

    6 Implevit anus Sancti mandatum, et statim octogenariae 
    mammae lactis copiam effuderunt. 

    7 Innotuit omnibus mirabile Sancti donum, multis tam 
    viris quam mulieribus ac-celerantibus ad videndum. 

    8 Et quia quod testabantur oculi, lingua impugnare non 
    poterat, excitabantur omnes ad laudandum Deum in Sancti sui virtute mirabili 
    et amabili pietate. 

    
    5 

    1 Apud Scopletum vir et uxor, unicum habentes filium, 
    quotidie illum velut hereditarium opprobrium deplorabant. 

    2 Brachiis siquidem collo connexis, iunctisque genibus 
    pectori, et pedibus natibus alligatis non hominis proles, sed monstrum 
    quoddam potius videbatur. 

    3 Vehementiore mulier ex hoc afflicta dolore, crebris 
    gemitibus clamabat ad Christum sancti Francisci auxilium invocando, ut 
    infelici sibi et in tali oprobrio constitutae succurrere dignaretur. 

    4 Nocte igitur quadam, cum propter huiusmodi tristitiam 
    tristis eam somnus arriperet, apparuit ei sanctus Franciscus , piis eam 
    affatibus mulcens, insuper et suadens, quod ad locum propinquum suo nomini 
    dedicatum defferet puerum, ut ex aqua putei loci illis in nomine Domine 
    superfusos, plenam reciperet sosptatem. Negligente autem illa quoque 
    apparens, mulierem cum puero usque ad ianuam dicti loci praeambulo ducatu 
    perduxit. 

    Supervenientes autem nobilis quaedam matronae devotionis 
    causa ad locum praedictum, eis a muliere praefata diligenter exposita 
    visione, na cum ipsa pueum fratribus praesentarunt, et haurientes aquam de 
    puteo, earum nobilior propriis manibus lavit infantem. 

    8 Statim puer, omnibus membris ad sua loca productis, 
    sanus apparuit, et magnitudo miraculi omnibus admirationem induxit. 

    
    5a 

    
    Additio posterior. 

    l Apud Segusiam iuvenis quidam de Riparolio, Ubertinus 
    nomine, Ordinem Fratrum Minorum ingressus, novitiatus sui tempore, horridi 
    cuiusdam perturbatione pavoris incurrit amentiam totiusque dextrae partis 
    paralysis morbo gravissimo auditum et linguam cum motu amisit et sensu. 

    2 Cum autem sic miserabilis, non sine fratrum multa 
    moestitia, per plures dies in lectulo decubasset, beati Francisci solemnitas 
    supervenit, in cuius vigilia, concesso sibi aliquo lucido intervallo, pium 
    patrem, licet voci informi, corde tamen fideli, prout poterat invocabat. 

    3 Hora vero matutinali fratribus omnibus in ecclesia 
    laudibus divinis intentis, ecce beatus pater, habitu fratrum indutus, in 
    infirmariae loco praefato novitio adstitit, 

    4 lumenque non modicum in habitaculo illo refulsit (cfr. 
    Act 12,7). 

    5 Et extensam manum super dextrum illius latus, a capite 
    usque ad pedes suaviter contingendo deducens, digitos in auriculas misit 
    (cfr. Mar 7,33), quodamque in dextro humero impresso charactere: 

    6 "Hoc tibi", ait, "signum erit, quod Deus per me, cuius 
    exemplo ductus religionetn intrasti, plene te restituit sanitati"; 

    7 chordaque illum succingens, quia sine chorda iacebat, 
    dixit ad eum: "Surgens, ecclesiam intra, ut laudes Deo debitas cum fratribus 
    devotus exsolvas!" 

    8 Quibus dictis, cum puer ipsum manibus vellet contingere 
    et pedum eius osculari vestigia, ut gratias ageret, ab eius adspectu beatus 
    pater abscessit. 

    9 Et iuvenis, recuperata sanitate corporis cum rationis 
    industria, vivacitate sensuum et loquela, ecclesiam ingressus, cum multa 
    fratrum et saecularium admiratione, qui tunc aderant et iuvenem paralyticum 
    viderant et amentem, laudibus divinis interfuit et per ordinem narrato 
    miraculo, multos ad Christi et beati Francisci devotionem accendit.
    

    
    6 

    1 In castro Chore Ostiensis dioecesis vir quidam crus sic 
    ex toto perdiderat, ut nullo modo progredi vel movere se posset. 

    2 Positus itaque in angustia vehementi et auxilio 
    desperatus humano, coepit nocte quadam, ac si praesentem cerneret beatum 
    Franciscum, talem coram eo assumere materiam querelandi: 

    3 "Adiuva me, sancte Francisce, recolens meum servitium 
    et devotionem tibi impensam. 

    4 Nam in asino meo te portavi, sanctos pedes tuos et 
    sanctas manus osculatus fui, semper tibi devotus, semper benevolus exstiti, 
    et ecce, morior doloris huius durissimo cruciatu". 

    5 His pulsatus querelis, statim affuit beneficiorum 
    memor, devotioni gratus, et vigilanti viro cum uno fratre apparuit. 

    6 Ad vocationem eius venisse se dixit et tulisse remedia 
    sanitatis. 

    7 Tetigit locum doloris cum baculo parvulo, qui figuram 
    Thau in se habebat, et fracto mox apostemate, perfectam tribuit sanitatem.
    

    8 Et, quod mirabilius est, sacrum signum Thau impressum 
    super locum sanati ulceris ad miraculi memoriam dereliquit. 

    9 Hoc signo sanctus Franciscus suas consignabat litteras, 
    quoties caritatis causa scriptum aliquod dirigebat. 

    
    7 

    1 Sed, ecce, dum per diversa miracula gloriosi Patris 
    Francisci mens narrationis varietate distracta decurrit, promerente ipso 
    crucis glorioso signifero, in signum salutis Thau non sine divina directione 
    pervenit, 

    2 ut ex hoc possimus advertere, quod sicut crux militanti 
    post Christum fuit sublimitas meriti ad salutem, sic et triumphanti cum 
    Christo facta est firmitas testimonii ad honorem. 

    
    8 

    1 Hoc quippe crucis mysterium magnum et mirum, in quo 
    charismata gratiarum et merita virtutum et thesauri sapientiae et scientiae 
    (cfr. Col 2,3) tam alta profunditate velantur, ut a mundi sapientibus et 
    prudentibus sit occultum, tam plene fuit huic Christi parvulo revelatum 
    (cfr. Mat 11,25), ut omnis vita ipsius non nisi crucis vestigia sequeretur 
    (cfr. 1Pet 2,21), non nisi crucis dulcedinem saperet, non nisi crucis 
    gloriam praedicaret. 

    2 Vere namque in suae conversionis principio dicere cum 
    Apostolo potuit: Mihi autem absit gloriari nisi in cruce Domini nostri Iesu 
    Christi (Gal 6,14). 

    3 Non minus etiam vere in conversationis progressu addere 
    valuit: Quicumque hanc regulam secuti fuerint pax super illos et 
    misericordia (Gal 6,16); 

    4 verissime autem in consummatione potuit subinferre: 
    Stigmata Domini Iesu in corpore meo porto (Gal 6,17). 

    5 Sed et illud nos quotidie desideramus ab ipso audire: 
    Gratia Domini nostri Iesu Christi cum spiritu vestro, fratres. Amen (Gal 
    6,18). 

    
    9 

    1 Gloriare igitur iam secure in crucis (cfr. Gal 6,14) 
    gloria, Christi signifer gloriose, quoniam a cruce incipiens, secundum 
    crucis regulam processisti et tandem in cruce perficiens, per crucis 
    testimonium, quantae gloriae sis in caelo, cunctis fidelibus innotescis. 

    2 Secure iam te sequantur qui exeunt ex Aegypto (cfr. Ex 
    13,17; Ps 113,1), quia, per baculum crucis Christi mari diviso (cfr. Ps 
    135,13), deserta transibunt (cfr. Ps 67,8), in repromissam viventium terram 
    (cfr. Act 7,5; Ps 141,6), Iordane mortalitatis transmisso (cfr. Deut 27,3), 
    per ipsius crucis mirandam potentiam ingressuri. 

    3 Quo nos introducat verus populi ductor et Salvator, 
    Christus Iesus crucifixus (cfr. Gal 3,1), per merita servi sui Francisci, ad 
    laudem et gloriam unius Dei et trini, qui vivit et regnat in saecula 
    saeculorum. Amen (cfr. Apoc 10,6; 11,15). 


    Expliciunt miracula post transitum beati Francisci 
    ostensa. 

     





